সুখ-দুখ LIVE: বৃহৎ নদী-বান্ধৰ খহনীয়াই কি সূচাইছে? উচ্চ ন্যায়ালয়ৰ অধিবক্তা তুলাৰাম গগৈৰ 'দৃষ্টিপাত' - অসমীয়াৰ সুখ-দুখ\nHome MONALI-C-DUTTA RECENT TULARAMGOGOI XUKDUKHLIVE xukhdukh-Video সুখ-দুখ LIVE সুখ-দুখ LIVE: বৃহৎ নদী-বান্ধৰ খহনীয়াই কি সূচাইছে? উচ্চ ন্যায়ালয়ৰ অধিবক্তা তুলাৰাম গগৈৰ 'দৃষ্টিপাত'\nসুখ-দুখ LIVE: বৃহৎ নদী-বান্ধৰ খহনীয়াই কি সূচাইছে? উচ্চ ন্যায়ালয়ৰ অধিবক্তা তুলাৰাম গগৈৰ 'দৃষ্টিপাত'\nxukhdukh.com June 02, 2020 MONALI-C-DUTTA, RECENT, TULARAMGOGOI, XUKDUKHLIVE, xukhdukh-Video, সুখ-দুখ LIVE,\n'সুখ-দুখ LIVE'ৰ অতিথি হিচাবে গুৱাহাটী উচ্চ ন্যায়ালয়ৰ বিশিষ্ট অধিবক্তা তথা সমাজকৰ্মী তুলাৰাম গগৈদেৱক স্বাগতম জনাইছো। তেখেতে দুটা দশক জুৰি একান্তভাৱে এই নদী-বান্ধ বিৰোধী আন্দোলনক ৰাজপথ, আদালত আৰু সংবাদ মাধ্যমৰ বিভিন্ন মঞ্চত নিৰৱচ্ছিন্ন ভাৱে নেতৃত্ব দি আহিছে। তেখেতৰ সৈতে তেখেতৰ এই যাত্ৰাৰ অভিজ্ঞতা, নামনি সোৱনশিৰি নদী-বান্ধৰ বিভিন্ন খুঁটি-নাতিৰ বিষয়ে জানিবলৈ এই আয়োজন কৰা হৈছে।\nজলবিদ্যুৰ বাবে বৃহৎ নদী-বান্ধ, এই স্পৰ্শকাতৰ বিষয়টোত কিছু কথা আলোচনা কৰিবলৈ গগৈ দেৱলৈ তলৰ প্ৰশ্ন সমূহ কৰা হৈছিল।\n১. নামনি সোৱণশিৰি জলবিদ্যুত প্ৰকল্পৰ বিষয়ত আপুনি কেইবা দশক জুৰি যুঁজ দি আহিছে। শেহতীয়াকৈ দুদিন পূৰ্বে এই গেৰুকামুখৰ নদীবান্ধৰ এটা অংশত খহনীয়া হোৱাৰ খবৰ পোৱা গৈছে। এই বিষয়ে আপোনাৰ মতামত কি?\n২. বিশেষজ্ঞ সমিতিৰ পৰামৰ্শৱলী বৰ্তমান এই নদীবান্ধৰ কাম-কাজত পালিত হোৱা নাই নেকি?\n৩. সেউজ ন্যায়ধিকৰণত আপোনাৰ আইনী যুঁজখন কি স্তৰত আছে?\n৪. নদী-বান্ধৰ কাম কাজটো চলি থকা বুলি জনা যায়, কিন্তু মূল নদী-বান্ধৰ কাম কাজৰ ক্ষেত্ৰত ন্যায়ালয়ে কি নিৰ্দেশ দি থৈছে?\n৫. নামনি সোৱণশিৰি জলবিদ্যুত প্ৰকল্পৰ বিষয়ত এই ক্ষণত আপোনাৰ আহ্বান কি, চৰকাৰলৈ, NHPC লৈ আৰু ৰাইজলৈ?\nতেখেতৰ সৈতে আলোচনাত অংশ লয়, অসমীয়াৰ সুখ-দুখৰ কাৰ্যবাহী সম্পাদক তথা অধিবক্তা মনালী চি দত্তই। এই ভিডিঅ' আলোচনাৰ পূৰ্ণ ৰূপ চাবলৈ তলৰ ভিডিঅ'টো প্লে কৰক-\nTags # MONALI-C-DUTTA # RECENT # TULARAMGOGOI # XUKDUKHLIVE # xukhdukh-Video # সুখ-দুখ LIVE\nLabels: MONALI-C-DUTTA, RECENT, TULARAMGOGOI, XUKDUKHLIVE, xukhdukh-Video, সুখ-দুখ LIVE


সোণালী কন্যা অবনী লেখাৰাৰ সাফল্যই মোকোলাইছে নতুন বাট -\nHomeআঞ্চলিকসোণালী কন্যা অবনী লেখাৰাৰ সাফল্যই মোকোলাইছে নতুন বাট\nনতুন দিল্লীঃ ভাৰতীয় শ্বুটাৰ অবনী লেখাৰাই পেৰালিম্পিকত স্বৰ্ণপদক জয়েৰে নতুন ইতিহাসৰ সূচনা কৰিছে। পেৰালিম্পিকত স্বৰ্ণ জয় কৰা প্ৰথমগৰাকী ভাৰতীয় মহিলাৰূপে বিবেচিত হৈছে অবনী । ১৯ বছৰীয়া অবনীয়ে ফাইনেলত ২৪৯.৬ স্ক’ৰ কৰি অনন্য অভিলেখ গঢ়িবলৈ সক্ষম হৈছে। স্বাভাৱিকতে অবনীৰ সাফল্যত বিমল আনন্দ লাভ কৰিছে দেশবাসীয়ে। দেশৰ প্ৰাক্তন অলিম্পিয়ান শ্বুটাৰ জয়দীপ কৰ্মকাৰেও অবনীৰ সাফল্যত আনন্দ প্ৰকাশ কৰা পৰিলক্ষিত হৈছে। ইফালে ট’কিঅ’ অলিম্পিক আৰু পেৰালিম্পিকত ভাৰতে অৰ্জন কৰিছে অভূতপূৰ্ব সফলতা। অলিম্পিকত ভাৰতে মুঠ ৭ টা পদক জিকিছিল। দেশৰ ইতিহাসত চলিত বৰ্ষত এয়া সৰ্বাধিক পদকৰ সংখ্যা। আনহাতে, ভাৰতে চলিত পেৰালিম্পিকত ইতিমধ্যে ১০টা পদক লাভ কৰিছে।\nঅবনী লেখাৰাৰ প্ৰসংগত প্ৰাক্তন শ্বুটাৰগৰাকীয়ে কয়, ‘আমি দীৰ্ঘদিন ধৰি এই মুহূৰ্তটোৰ বাবে অপেক্ষা কৰি আছিলো। অলিম্পিকত শ্বুটিং দলৰ হতাশাজনক প্ৰদৰ্শনৰ পাছত অবনীৰ সাফল্যই সামান্য সকাহ দিছে। অবনীয়ে ১৯ বছৰ বয়সত স্বৰ্ণ জয় কৰাটো সচাকৈ আচৰ্যকৰ। ১১ বছৰ বয়সতে দুৰ্ঘটনাত পতিত হোৱাৰ পাছত এইদৰে প্ৰত্যাৱৰ্তন কৰাটো দেশৰ যুৱপ্ৰজন্মৰ বাবে প্ৰেৰণা।’\nঅবনী লেখাৰাৰ প্ৰশংসাৰ সমান্তৰালকৈ ভাৰতৰ ক্ৰীড়া আন্তঃগাঁথনি প্ৰসংগতো প্ৰশ্ন উত্থাপন কৰে প্ৰাক্তন এথলীট গৰাকীয়ে। তেওঁ সদৰী কৰে যে, ‘ভাৰতত পেৰা ক্ৰীড়া আন্তঃগাঁথনি উন্নত নহয়। সক্ষমসকলেও ইয়াক লৈ প্ৰশ্ন উত্থাপিত কৰে। ফলস্বৰূপে, এগৰাকী ক্ৰীড়াপ্ৰেমীয়ে দেশৰ হৈ খেলিবলৈ বহুতো বাধাৰ প্ৰাচীৰ অতিক্ৰম কৰিব লগা হয়। এই বাধাই যথেষ্ট চাপৰ সৃষ্টি কৰে। ভাৰতৰ বহুতে তেওঁলোকৰ অক্ষমতাৰ বাবে তাচ্ছিল্য শুনিব লগা হয়। কল্পনা কৰক অবনীয়ে কিমান কঠিন সময়ৰ মাজেৰে অতিক্ৰম হ’ব লগা হৈছিল! ‘\nজয়দীপে ২০১৮ চনত জয়পুৰত অবনীৰ সৈতে সাক্ষাৎ হৈছিল। তেতিয়া তেওঁ অবনীৰ দ্বাৰা প্ৰভাৱিত হৈছিল। তেওঁ কয়, ‘মই ৰাজস্থান চৰকাৰৰ শ্বুটিং প্ৰশিক্ষক হিচাপে যোগদান কৰিছিলো। মই তাত অবনীৰ সৈতে কথা পাতিছিলো আৰু তাইক কিছু পৰামৰ্শ দিছিলো। মই যি কৈছিলো তাই তাকে নিষ্ঠাৰে পালন কৰিছিল। এইবাৰ অলিম্পিকতো সেই একে কৰ্তব্যনিষ্ঠা সূচাৰুৰূপে পালন কৰা দেখিলো। ‘\nউল্লেখ্য যে, জয়দীপ কৰ্মকাৰে ২০১২ চনৰ লণ্ডন অলিম্পিকত পদক লাভ কৰিছিল। তেওঁ কয়, ‘ডাঙৰ চহৰসমূহত শ্বুটিঙৰ বাবে ভাল আন্তঃগাঁথনি আছে। পুনে, দিল্লী আৰু হায়দৰাবাদৰ দৰে চহৰত ক্ৰীড়াউত্তৰণৰ বাবে চৰকাৰে বহুত কাম কৰিছে। কিন্তু সৰু একাডেমীসমূহত পেৰা এথলীটসকলৰ বাবে নিম্নতম আন্তঃগাঁথনিও নাই। আমি সৰু একাডেমীসমূহকো সমানে গুৰুত্ব দিয়া উচিত। তেতিয়া দেশৰ আৰু অধিক পেৰা অলিম্পিয়ান ওলাই আহিব।’\nPrevious articleৰূপহীহাটৰ ৰাজপথত আফগানিস্তানী লোক, কিদৰে অসমত তেওঁ?\nNext articleগংগাধৰ নৈত অচিনাক্ত মৃতদেহ উদ্ধাৰ


ক’ভিডৰ বিৰুদ্ধে যোৱাবাৰৰ দৰে এইবাৰো সফলতাৰে যুঁজিম : মোদী Prag News : Best Assamese News Channel, Latest Assam News Live Today , North East Breaking News\nক’ভিডৰ বিৰুদ্ধে যোৱাবাৰৰ দৰে এইবাৰো সফলতাৰে যুঁজিম : মোদী\nনতুন দিল্লী : বিগত বৰ্ষৰ দৰেই ভাৰতে এইবাৰো ক’ভিডৰ সৈতে সফলতাৰে যুঁজ কৰিব। বৰং এইবাৰ অধিক দ্ৰুততা আৰু সহোগিতাৰে এই যুঁজত অৱতীৰ্ণ হ’ব। এই মন্তব্য কৰিছে প্ৰধানমন্ত্ৰী নৰেন্দ্ৰ মোদীয়ে।\nআৰু পঢ়িব পাৰিব :কৰ’নাৰ হটস্পট : কুম্ভমেলাৰ পৰা উভতি অহা ভক্তক কোৱাৰেণ্টীনৰ নিৰ্দেশ চৰকাৰৰ\nদেশৰ ক’ভিড পৰিস্থিতি সম্পৰ্কীয় এখন পৰ্যালোচনা বৈঠকত ভাগ লৈ প্ৰধানমন্ত্ৰীয়ে এই মন্তব্য কৰে। দেশৰ কেইবাখনো ৰাজ্যই ক’ভিডৰ প্ৰতিষেধকৰ নাটনি হোৱাৰ প্ৰসংগ উত্থাপন কৰাৰ পৰিপ্ৰেক্ষিতত মোদীয়ে সংশ্লিষ্ট বিষয়াবৰ্গক প্ৰতিষেধক উৎপাদন বৃদ্ধি কৰাৰ বাবে দেশৰ সমস্ত সামৰ্থ ব্যৱহাৰ কৰিবলৈ আহ্বান জনায়।\nআৰু পঢ়িব পাৰিব :দুৰ্ঘটনাত পতিত হুঁচৰি দলৰ বাহন: থিতাতে নিহত ২\nএই বৈঠকৰ পাছত প্ৰধানমন্ত্ৰীয়ে টুইটযোগে প্ৰকাশ কৰে যে, ‘দেশৰ ক’ভিড পৰিস্থিতিৰে মোকাবিলা কৰাৰ বাবে বিভিন্ন ৰাজ্যৰ প্ৰস্তুতিৰ বুজ ল’লোঁ। অক্সিজেন. ভেণ্টিলেটৰ, ভেকচিন. দৰব আদিৰ সুলভতা সম্পৰ্কতো আলোচনা কৰিলোঁ। যোৱা বছৰ আমি যিদৰে কৰিছিলোঁ সেইদৰেই এইবাৰো ক’ভিডৰ সৈতে সফলতাৰে যুঁজ দিম। বৰং এইবাৰ অধিক দ্ৰুততাৰে আৰু সহযোগিতাৰে এই কাম কৰা হ’ব।’


খেতিয়কৰ ভৱিষ্যত অন্ধকাৰ নেকি? - Notifyhind.in\nখেতিয়কৰ ভৱিষ্যত অন্ধকাৰ নেকি?\nখেতি কৰিব নে ?\nশেহতীয়াকৈ আৰু এটা কথা হৈছে ৷\nমই ব্যক্তিগ’ত অভিজ্ঞতাৰ পৰা ক’ব পাৰো,\nভাল পৰামৰ্শ ৷\nআমি থলুৱাভাৱে সহজলভ্য ফলমূলখিনিক লৈয়ে কিবা কৰিব পাৰো নেকি চাব লাগে ৷\nদৰংগিৰিৰ কলৰ বজাৰ এছিয়াৰ ভিতৰতে হেনো\nআলোচনাটো আৰম্ভ হোৱা দিন হৈছিলেই কিন্তু ল’কডাউন সৃষ্ট পৃষ্ঠভূমিত ঘনাই আলোচনা হ’ব ধৰিলে – অমুকটো খেতি কৰা যাওক ৷ ইমান লাভ ৷\nতমুকটো খেতি কৰা যাওক – সিমানকৈহে পাব ৷ এইটো পুলি ইমান সংখ্যক লগাই থওক ৷ দুবছৰৰ পাছত ইমান টকা পাব ৷\nএই ধৰণৰ আলোচনাবোৰত চাবলৈ গ’লে ত্ৰুটি একো নাই ৷ উদ্দীপনা ভৰা কথা ৷ ৰাজ্যত\nকৰ্মসংস্থাপন বিচাৰি ফুৰাসকলে ঘৰতে কিবা এটা উলিয়াব পাৰিব ৷ বজাৰ দখল কৰিব পাৰিব আৰু থলুৱা অৰ্থনীতি এটা গঢ় লৈ উঠিব ৷\nএতিয়া আপুনি বিনাদ্বিধাই খেতিবাতিত নামি যাওক ৷ উৎপাদনো হ’ল ৷ বজাৰো পালে ৷ দামো পালে ৷ কিন্তু ৰ’ব ? কেৱল আপুনিয়েইতো খেতি কৰিবলৈ আৰম্ভ কৰা নাই ৷\nআন বহুতেই কৰিছে বা আগ্ৰহী হৈছে কৰিবলৈ বা বহুতেই বিশালভাৱে বাণিজ্যিক খেতিৰ বাবে পৰিকল্পনা যুগুতাই বাস্তৱায়িত কৰাৰ পথত ৷\nঅৰ্থাৎ উৎপাদন উভৈনদী হ’ব আৰু মূৰকতগৈ পানীৰ দামত উৎপাদিত ফচল বিক্ৰী কৰি মূৰে কপালে হাত দিব লাগিব ৷ যিটো হৈছিল বা হৈ আছে ক্ষুদ্ৰ চাহ খেতিৰ বেলিকা ৷\nশাক-পাছলিৰ বেলিকা প্ৰত্যাহ্বান অধিক ৷ ভড়ালত থ’ব নোৱাৰাৰ বাবে সোনকালে বিক্ৰী কৰিব লাগিব , বজাৰ ধৰিবলৈ মধ্যভোগীৰ ওপৰত নিৰ্ভৰশীল হ’ব লাগিব ৷\nবহুলোকে ঘৰৰ এডৰা -দুডৰা মাটি বা চোতাল-বাৰন্দা -চাদতেই নতুন নতুন কাৰিকৰী সমৃদ্ধ জ্ঞানেৰে নিজৰ প্ৰয়োজনীয় খেতিখিনি কৰিবলৈ আৰম্ভ কৰিছে ৷\nএতিয়ালৈকে তেনে চাম মানুহৰ সংখ্যা অতি কম আছিল যদিও ল’কডাউনে শিকাই যোৱা অভিজ্ঞতাৰ আধাৰত তেনে খেতিয়কৰ সংখ্যাও বৃদ্ধি পাব ৷\nএতেকে চাহিদাৰ হাৰ এটা অংশ হ’লেও কমিব ৷ তাৰ বিপৰীতে আমি ইউটপীয়ান ধ্যান ধাৰণাত মগ্ন হৈ খেতিত হাত উজান দি নামি পৰিম নে ?\nকথাবোৰ মুকলিকৈ আলোচনা হোৱাটো ভাল ৷ অসমৰ কোনো অঞ্চলত হোৱা এবিধ খেতি আন এঠাইত নহ’বও পাৰে ৷\nতিনিচুকীয়াৰ টেঙা গৱেষণা কেন্দ্ৰৰ বিষয়াই আমাক জনোৱামতে উজনি অসমত যিকোনো টেঙা খেতিৰ বাবে সৰ্বোত্তম মাটিখিনি তিনিচুকীয়া জিলা আৰু ইয়াৰ কাষৰীয়া এলেকাসমূহ ৷\nযেতিয়া এই অঞ্চলৰ পৰা আঁতৰি গৈ থকা হ’ব , সেই সেই অঞ্চল সমূহত টেঙাখেতিৰ প্ৰত্যাহ্বান বেছি হৈ গৈ থাকিব ৷ এই দিশটোৱো যিসকল খেতিত আগ্ৰহী তেওঁলোকে চোৱাটো ভাল ৷\nউধাই মূধাই খেতি কৰি গ’লেই নহ’ব কোন ঠাইত কি খেতি আটাইতকৈ ভাল হয় তেনেকৈ আমি অঞ্চল সমূহ চিনাক্ত কৰি স্থানীয়ভাৱে একত্ৰ হৈ আগবাঢ়িব লাগিব ৷\nএনেকৈ সমন্বয়ৰ ভিত্তিত কাম কৰিলে বিশেষ একোটা খেতিৰ বাবে আমি অঞ্চল সমূহৰ নিৰ্দিষ্ট এটা চিনাকি যুগুত কৰি লোৱাৰ উপৰিও প্ৰতিটো অঞ্চলকে কৃষি কাৰ্যত সমান্তৰালভাৱে আগবঢ়াই দিব পাৰিম ৷ সৰ্বোপৰি অৰ্থনৈতিক ক্ষেত্ৰতো প্ৰতিটো এলেকাই লাভান্বিত হ’ব পাৰিব ৷\nদ্বিতীয়টো গুৰুত্বপূৰ্ণ কথা হ’ল বজাৰৰ চাহিদা কি ? সেই সম্পৰ্কেও আমাৰ ধাৰণা সুস্পষ্ট হ’ব লাগিব ৷ কেৱল ধাৰণাই নহয় ৷ জৰীপ লাগিব ৷ আৰু জৰীপ মানে জৰীপ ৷ আন্দাজ নহয় ৷ খেতি কৰিবলৈ যাওঁতে কেইটামান কথাত স্পষ্ট হ’বলগীয়া আৰু কেইটামান কথা আছে ৷\nআজিকালি খুউৱ জৈৱিক খেতিৰ কথাটো ওলাই আছে ৷ কৰিব পাৰিলে খুবেই ভাল ৷\nকিন্তু যেতিয়া বাণিজ্যিক উৎপাদনৰ কথা আহিব যেতিয়া খেতিত পোক পতংগৰ আক্ৰমণ হ’ব তেতিয়া জৈৱিক পন্থাবোৰ কাৰ্যকৰী হ’ব নে ?\nজৈৱিক ঔষধ পৰীক্ষা নিৰীক্ষা কৰি থকাৰ প্ৰসংগটো একপ্ৰকাৰ সময়ৰ অপচয় আৰু কোনবিধ পোক পতংগক নিয়ন্ত্ৰণ কৰিবলৈ কেনে ধৰণৰ জৈৱিক দ্ৰব্য দৰকাৰ হ’ব সেই সম্পৰ্কে আমি থাউকতে ক’তো তথ্য পাব পৰাৰ সুবিধাও নাই ৷\nআৰু এটা কথা উচিৎ পৰিমাণৰ ৰাসায়নিক সাৰ আৰু কীটনাশক বিধি অনুসাৰে প্ৰয়োগ কৰিলে তাৰ পৰা আমাৰ লোকচান হোৱাৰ আশংকা নাই ৷\nসহজভাৱে ক’বলৈ হ’লে চল্লিছ পঞ্চাশবছৰৰ পূৰ্বে মানুহে ৰাসায়নিক সাৰ কীটনাশক প্ৰয়োগ নকৰা শাক-পাছলিয়েই খাইছিল ৷ কিন্ত মানুহৰ গড় আয়ুস কম আছিল ৷ এতিয়া ৰাসায়নিক সাৰ কীটনাশক প্ৰয়োগ কৰা শাক পাছলি খায়ো মানুহৰ গড় আয়ুস বাঢ়িছে ৷\nএতেকে বাস্তৱিক যিসমূহ আধাৰ আমি তালৈকৈয়ো চকু দিব লাগে ৷ শেষত আৰু এটা কথা যোগ কৰো ৷\nশেহতীয়াকৈ অসমত বিদেশী ফল-মূলৰ খেতি কৰাৰ ধূম উঠিছে ৷ অসমতো সেয়া কৰিব লাগে- এনেধৰণৰ চৰ্চাত বাংলাদেশৰ উদাহৰণো ল’বলৈ আহ্বান জনোৱা হয় ৷\nসমস্যাটো হ’ল ’ট্ৰপিকেল এৰিয়া’ বুলি এটা কথা আছে ৷ দ্ৰাঘিমাৰেখা অক্ষৰেখাৰ বিষয়ে যিবিলাকে অলপ হ’লেও অধ্যয়ন কৰিছে তেওঁলোকে গম পাব পৃথিৱীৰ বিভিন্ন অঞ্চলত কিয় বেলেগ বেলেগ উদ্ভিদ বা ফলমূল পোৱা যায় ৷\nদক্ষিণ আফ্ৰিকাত কৰ্মৰ’ত বিজ্ঞানী ড°মুকুট গোহাঁয়ে মোক এবাৰ খবৰ দিছিল তাত কাজু বাদামৰ দাম কেজিত আঠশ টকা কিন্তু কঠাল গুটিৰ দাম তেৰশ টকা ৷ এইটো এটা সামান্য উদাহৰণ ৷\nডাঙৰ ৷ কিন্তু আমি finished product ত গুৰুত্ব নিদিওঁ বাবে কলৰ ঠোকসমূহেই বিক্ৰী কৰি বৃহৎ বজাৰখন আমাৰ ৰাজ্যত আছে বুলি সন্তুষ্টি লওঁ ৷\nকিন্তু কলৰ পৰা ৱাইন, ঔষধত ব্যৱহৃত মৌল, কলৰ চিপছ্ আদিৰে যে নতুন উৎপাদনক্ষেত্ৰ গঢ়িব পাৰো তাত গুৰুত্ব নিদিওঁ ৷\nএই আলোচনাটোত নেতিবাচক কথাই ক’লো ৷বহুতক হতাশগ্ৰস্তও কৰিব ৷\nকিন্তু যি হাৰত অপৰিকল্পিতভাৱে খেতিবাতিয়ে ধন দিব আমাক বুলি আলোচনা হ’বলৈ ধৰিছে তাৰ পৰা মুক্ত হৈ জুকিয়াই মেলি আগবাঢ়িলহে আমাৰ কৃষক , সম্ভাব্য কৃষকসকল উপকৃত হ’ব বুলিয়েই এই কথাখিনি নিতান্তই অনিচ্ছাস্বত্বেও আগবঢ়ালো ৷\nMeet the author, Bulon Kr Saikia of this post by clicking the above button.\nTagged agriculture future, agriculture future stats, agriculture in india, assam krishi\nPrevious Post Previous Post: 36 year Mark Zuckerberg’s top10 facts\nNext Post Next Post: অসমৰ একমাত্ৰ বৰ্ষাৰণ্য দিহিং পাটকাই সংকটত।


'স্পেচি়য়েল অপছ - ১.৫' - মুক্তি লাভ কৰিলে প্ৰথম ষ্টৰী টীজাৰে\n'স্পেচি়য়েল অপছ - ১.৫' ...\n"স্পেচি়য়েল অপছ - ১.৫" - মুক্তি লাভ কৰিলে প্ৰথম ষ্টৰী টীজাৰে\nডিজনী প্লাছ হ'টষ্টাৰে মুকলি কৰিছে "স্পেচি়য়েল অপছ - ১.৫" - প্ৰথম ষ্টৰী টিজাৰ :হিম্মতৰ কাহিনী, মুখ্য চৰিত্ৰত কেই কেই মেনন\n| 14 Oct 2021 12:13 PM GMT\n"স্পেচি়য়েল অপছ - ১.৫" - প্ৰথম ষ্টৰী টিজাৰ : কেই কেই মেননে ব্যক্ত কৰে এয়া মাত্ৰ আৰম্ভণি। আৰু বেকগ্ৰাউণ্ডত দেখিবলৈ পোৱা যায় এটি বিশেষ অপাৰেশ্যনৰ প্ৰতিচ্ছবি, যিয়ে হিম্মত সিংহক গঢ়ি তুলিছে, বৰ্তমানৰ ব্যক্ত বিশেষ গৰাকীৰূপে।\nডিজনী প্লাছ হ'টষ্টাৰে মুকলি কৰিছে "স্পেচি়য়েল অপছ - ১.৫" - প্ৰথম ষ্টৰী টিজাৰ : হিম্মতৰ কাহিনী, মুখ্য চৰিত্ৰত কেই কেই মেনন। "স্পেচি়য়েল অপছ"ৰ সাফল্যতাৰ পাছত নিৰ্মাতা নীৰজ পাণ্ডেয়ে সিদ্ধান্ত লয় "স্পেচি়য়েল অপছ" পৃথিৱীখন আৰু বিশাল কৰি তোলাৰ। আৰু সেই অনুসৰি এটি হিম্মত সিংৰ প্ৰাক জীৱনৰ কাহিনীৰ ভিত্তিত গঢ়ি তোলা হৈছে "স্পেচি়য়েল অপছ ১.৫"।\nএই কাহিনীয়ে দৰ্শকক ঘূৰাই লৈ যায়, ২০০১চনলৈ, যিয়ে হিম্মত সিংহক গঢ়ি তুলিছে, বৰ্তমানৰ ব্যক্ত বিশেষ আৰু ইগৰাকী স্পেচিয়েল এজেণ্ট ৰূপে। চিৰিজটোত দেখিবলৈ পোৱা যাব পুৰণা অভিনেতা গৌতমী কাপুৰ, বিনয় কাপুৰ, পৰ্মিত সেথি আৰু কে. পি. মুখাৰ্জী আৰু নতুনকৈ যোগদান কৰিব আফটাব শিৱদাচিনি, আৰু আদিল খানে।\nআৰু পঢ়িব পাৰেঃ "স্পেচি়য়েল অপছ - ১.৫" - মুক্তি লাভ কৰিলে প্ৰথম ষ্টৰী টীজাৰে\nTags: Special Ops 1.5 Special Ops 1.5 teaser


ONCE UPON A BLUE MOON Science Fiction Stories SUKANYA DUTTA (NATIONAL BOOK TRUST) - SCIENTIA BOOK SHOP\nONCE UPON A BLUE MOON Science Fiction Stories SUKANYA DUTTA (NATIONAL BOOK TRUST)\nHome / English Books / Evergreen English Books / ONCE UPON A BLUE MOON Science Fiction Stories SUKANYA DUTTA (NATIONAL BOOK TRUST)â€¹Return to Previous Page\nProduct code: 2936 Categories: Evergreen English Books, National Book Trust\nSKU : 2936\nISBN : 978-81-237-4853-5\nONCE UPON A BLUE MOON Science Fiction Stories SUKANYA DUTTA (NATIONAL BOOK TRUST) quantity\nTags: National Book Trust, ONCE UPON A BLUE MOON\nWARP AND WEFT Makers of Modern Assam : Hirendra Nath Dutta হীৰেন্দ্ৰ নাথ দত্ত (NATIONAL BOOK TRUST)\nINDIA’S FOREIGN POLICY Since Independence (NATIONAL BOOK TRUST)\nPUBLIC ADMINISTRATION IN INDIA PADMA RAMACHANDRAN (NATIONAL BOOK TRUST)\nOUR CONSTITUTION An Introduction to India’s Constitution And Constitutional Law (NATIONAL BOOK TRUST)\nCOINS PARMESHWARI LAL GUPTA (NATIONAL BOOK TRUST)\nDemocracy 80 Questions and Answers (NATIONAL BOOK TRUST)\nWOMEN SCIENTISTS IN INDIA (NATIONAL BOOK TRUST)\nTAGORE A Life : KRISHNA KRIPALANI (NATIONAL BOOK TRUST)\nMEDICAL COLLEGE BY : DR. PRANAB KUMAR SARMAH (ASSAM BOOK TRUST)\nBuri Aair Sadhu: GRANDMOTHER’S TALES (ASSAM BOOK TRUST)\nMONUMOTI মনোমতী BY: RAJANIKANTA BORDALOI (ASSAM BOOK TRUST)\nGandhik Kiyo Hatya Karilu? গান্ধীক কিয় হত্যা কৰিলো? নাথুৰাম গড্‌ছে : ভাৱানুবাদঃ ত্ৰিদিব শৰ্মা (ASSAM BOOK TRUST)\nWATLONG BY: ACHYUT KRISHNA KALITA ৱাটলং : অচ্যুত কৃষ্ণ কলিতা (ASSAM BOOK TRUST)\nSUKHAR SANGNA BY: PRADIP KALITA সুখৰ সংজ্ঞা : প্ৰদীপ কলিতা (ASSAM BOOK TRUST)\nBRINTAT BHINNA PAPORI BY: NAJMA MUKHERJEE বৃন্তত ভিন্ন পাপৰি : নাজমা মুখাৰ্জী (ASSAM BOOK TRUST)\nঅসম সম্পাদক: সত্যেন বৰকটকী অনুবাদ: নিৰুপমা বৰগোহাঞি (NATIONAL BOOK TRUST)\nশ্ৰীনিবাস ৰামানুজন সুৰেশ ৰাম অনুবাদ: ড° অমৰজ্যোতি চৌধুৰী (NATIONAL BOOK TRUST)\nSIPARE PANI TULA GHAT BY: DEEPAMONI SAIKIA সিপাৰে পানী তোলা ঘাট : দীপামণি শইকীয়া (ASSAM BOOK TRUST)\nবিপ্লৱ 1857 সম্পাদক: পি.ছি.জোশী অনুবাদ: ৰূপশ্ৰী গোস্বামী (NATIONAL BOOK TRUST)\nআদালত বিধানপালিকা মাধ্যমৰ স্বাধীনতা এফ এছ নৰিমান (NATIONAL BOOK TRUST)\nআমাৰ ন্যায়পালিকা বি.আৰ.আগৰৱালা অনুবাদ: গৌৰীশংকৰ ভট্টাচাৰ্য (NATIONAL BOOK TRUST)\nDiscovering the Vedas AUTHOR: Frits Staal RS. 499\nMilkman Anna Burns (Author) RS. 499\nBOOK NAME: THE PRINCIPLES OF SUFISM TRANSLATED BY: TH. EMIL HOMERIN FOREWORD BY: ROS BALLASTER LANGUAGE: ENGLISH RS. 299\n299.00 270.00 Add to cart\nThe Paradoxical Prime Minister Book by Shashi Tharoor LANGUAGE: ENGLISH Regular price (₹) 799 Sale price (₹) 719\n799.00 719.00 Add to cart\nKuknalim, Naga Armed Resistance: Testimonies of Leaders, Pastors, Healers ... Book by Nandita Haksar and Sebastian M. Hongray PUBLICATION: Speaking Tiger Publishing Private Limited (10 June 2019) LANGUAGE: ENGLISH Regular price (₹) 599 Sale price (₹) 539\n599.00 539.00 Add to cart\nThe Woman who Thought She wasaPlanet: And Other Stories Book by Vandana Singh RS. 295\n295.00 265.00 Add to cart\nIndia Divided Book by Rajendra Prasad PUBLICATION: PENGUIN RANDOM HOUSE LANGUAGE: ENGLISH Regular price (₹) 599 Sale price (₹) 539\nSelectacategoryAssamese Author অসমীয়া ভাষাৰ সাহিত্যিকসকল (1,016) Abantika Parashar অবন্তিকা পৰাশৰ (1) AJAY PRITAM অজয় প্ৰীতম (7) Amarjyoti Choudhury অমৰজ্যোতি চৌধুৰী (3) Ambikagiri Raichoudhury অম্বিকাগিৰি ৰায়চৌধুৰী (1) Aminur Rahman আমিনুৰ ৰহমান (25) Anjan Sarma অঞ্জন শৰ্মা (9) Anuj Boruah অনুজ বৰুৱা (1) Anuradha Sharma Pujari অনুৰাধা শৰ্মা পূজাৰী (26) Apurba Sharma অপূৰ্ব শৰ্মা (3) Arun Sharma অৰুণ শৰ্মা (3) Arundhatee Dutta অৰুন্ধতি দত্ত (1) Arupa Kalita Patangia অৰূপা কলিতা পতংগীয়া (11) Atulananda Goswami অতুলানন্দ গোস্বামী (2) Babul Tamuli বাবুল তামুলী (2) Baiduryya Boruah বৈদুৰ্য্য বৰুৱা (8) Bandita Phukan বন্দিতা ফুকন (6) Banikanta Kakati বাণীকান্ত কাকতি (4) Benudhar Sharma বেণুধৰ শৰ্মা (3) Bhaben Barua ভবেন বৰুৱা (1) Bhabendra Nath Saikia ভবেন্দ্ৰ নাথ শইকীয়া (37) Bhupen Hazarika ভূপেন হাজৰিকা (11) Binoy Mohan Saikia বিনয় মোহন শইকীয়া (7) Bipasha Bora বিপাশা বৰা (1) Bipul Deuri বিপুল দেউৰী (8) Birendra Kumar Bhattacharya বীৰেন্দ্ৰ কুমাৰ ভট্টাচাৰ্য (12) Bishnu Prasad Rabha বিষ্ণুপ্ৰসাদ ৰাভা (5) Chandana Goswami চন্দনা গোস্বামী (2) Chandra Prasad Saikia চন্দ্ৰপ্ৰসাদ শ‍ইকীয়া (2) Dalim Das ডালিম দাস (1) Deepamoni Saikia দীপামণি শইকীয়া (2) Devendranath Acharya দেবেন্দ্ৰ নাথ আচাৰ্য (1) Dhrubajyoti Bora ধ্ৰুৱজ্যোতি বৰা (7) Dinesh Chandra Goswami দীনেশচন্দ্ৰ গোস্বামী (14) Eli Ahmed এলি আহমেদ (1) Gautam Prasad Baroowah গৌতম প্ৰসাদ বৰুৱা (2) Gautam Prasad Barua গৌতম প্ৰসাদ বৰুৱা (7) Gitimalika Neog গীতিমালিকা নেওগ (10) Gobin Kumar Khound গোবিন কুমাৰ খাউণ্ড (4) Gobinda Prasad Sarma গোৱিন্দ প্ৰসাদ শৰ্মা (7) Gunaram Khanikar গুণাৰাম খনিকৰ (10) Gyan Puzari জ্ঞান পূজাৰী (2) Harekrishna Deka হৰেকৃষ্ণ ডেকা (3) Hem Barua হেম বৰুৱা (3) Hiranya Kumar Bhattacharyya হিৰণ্য কুমাৰ ভট্টাচাৰ্য্য (2) Hiranyamayee Baruah হিৰণ্যময়ী বৰুৱা (5) Hiren Bhattacharjya হীৰেন ভট্টাচাৰ্য (2) Hiren Gohain হীৰেন গোহাঁই (19) Hirendra Nath Dutta হীৰেন্দ্ৰ নাথ দত্ত (2) Homen Borgohain হোমেন বৰগোহাঞি (93) Ilaram Das ইলাৰাম দাস (3) Indrajit Bezbaruah ইন্দ্ৰজিৎ বেজবৰুৱা (2) Indrajit Dutta ইন্দ্ৰজিৎ দত্ত (5) Ismail Hossain ইছমাইল হোছেইন (23) Janardan Goswami জনাৰ্দন গোস্বামী (20) Jayanta Madhab Bora জয়ন্ত মাধৱ বৰা (10) Jogesh Das যোগেশ দাস (1) Joyasree Goswami Mahanta জয়শ্ৰী গোস্বামী মহন্ত (5) Juri Borah Borgohain জুৰী বৰা বৰগোহাঞি (6) Jyoti Prasad Agarwala জ্যোতিপ্ৰসাদ আগৰৱালা (9) Kaberi Kochari Rajkonwor কাবেৰী কছাৰী ৰাজকোঁৱৰ (1) Kabin Phukan কবীন ফুকন (1) Kanchan Baruah কাঞ্চন বৰুৱা (5) Karabi Deka Hazarika কৰবী ডেকা হাজৰিকা (4) Keshab Mahanta কেশৱ মহন্ত (1) Khargeswar Bhuyan খৰ্গেশ্বৰ ভূঞা (9) Konoklota Neog কণকলতা নেওগ (2) Krishna Kanta Handique কৃষ্ণকান্ত সন্দিকৈ (3) Kuladhar Saikia কুলধৰ শইকীয়া (1) Kulendu Pathak কুলেন্দু পাঠক (1) Lakshminath Bezbaroa লক্ষ্মীনাথ বেজবৰুৱা (27) Laksminandan Bora লক্ষ্মীনন্দন বৰা (15) Lila Gogoi লীলা গগৈ (6) Loknath Goswami লোকনাথ গোস্বামী (7) Mafizuddin Ahmed Hazarika মফিজুদ্দিন আহমদ হাজৰিকা (1) Mahapurush Sri Sri Madavdeb মহাপুৰুষ শ্ৰী শ্ৰী মাধৱদেৱ (6) Mahapurush Srimanta Sankard মহাপুৰুষ শ্ৰীমন্ত শংকৰদেৱ (10) Maheswar Neog মহেশ্বৰ নেওগ (5) Mahim Bora মহিম বৰা (6) Maini Mahanta মাইনী মহন্ত (6) Malini Goswami মালিনী গোস্বামী (1) Mamoni Raisom Goswami মামণি ৰয়ছম গোস্বামী (26) Manika Devi মণিকা দেৱী (1) Mayur Bora ময়ূৰ বৰা (10) Medini Choudhury মেদিনী চৌধুৰী (2) Monikuntala Bhattacharya মণিকুন্তলা ভট্টাচাৰ্য (34) Mousom Gogoi মৌচম গগৈ (26) Mridul Haloi মৃদুল হালৈ (2) Mrinal Kalita মৃণাল কলিতা (3) Mrinal Talukdar মৃণাল তালুকদাৰ (8) Nabakanta Barua নৱকান্ত বৰুৱা (6) Nagen Saikia নগেন শইকীয়া (9) Nalinibala Devi নলিনীবালা দেৱী (4) Nalinidhar Bhattacharya নলিনীধৰ ভট্টাচাৰ্য (2) Neelim Akash Kashyap নীলিম আকাশ কাশ্যপ (8) Nilim Kumar নীলিম কুমাৰ (6) Nilmani Phookan নীলমণি ফুকন (5) Nirmal Prabha Bordoloi নিৰ্মলপ্ৰভা বৰদলৈ (5) Nirode Choudhury নিৰোদ চৌধুৰী (2) Nirupama Borgohain নিৰূপমা বৰগোহাঞি (13) Padmanath Gohain Baruah পদ্মনাথ গোহাঞিবৰুৱা (11) Parag Kumar Das পৰাগ কুমাৰ দাস (5) Partha Bijoy Dutta পাৰ্থ বিজয় দত্ত (2) Partha Chattopadliyay পাৰ্থ চট্টোপাধ্যায় (6) Parthapratim Hazarika পাৰ্থপ্ৰতিম হাজৰিকা (2) Phani Sarma ফণী শৰ্মা (0) Phanibhusan Das ফণীভূষণ দাস (1) Phanindra Kumar Dev Choudhury ফণীন্দ্ৰ কুমাৰ দেৱ চৌধুৰী (9) Pradip Kumar প্ৰদীপ কুমাৰ (6) Prafulla Kataki প্ৰফুল্ল কটকী (14) Pranav Jyoti Deka প্ৰণৱজ্যোতি ডেকা (4) Prarthana Saikia প্ৰাৰ্থনা শইকীয়া (1) Prodan Saikia প্ৰদান শইকীয়া (1) Purabi Bormudoi পূৰবী বৰমুদৈ (3) Ramesh Chandra Deka ৰমেশ চন্দ্ৰ ডেকা (1) Ranju Hazarika ৰঞ্জু হাজৰিকা (61) Rebati Mohan Dutta Choudhury শীলভদ্ৰ (ৰেৱতী মোহন দত্তচৌধুৰী) (2) Rita Chowdhury ৰীতা চৌধুৰী (14) Rongbong Terang ৰংবং তেৰাং (3) Rumee Lashkar Bora ৰুমী লস্কৰ বৰা (1) Runumi Sarma ৰুণুমী শৰ্মা (2) Sadananda Gogoi সদানন্দ গগৈ (2) Samadrita Goswami সমাদৃতা গোস্বামী (1) Santanu Kausik Baruah শান্তনু কৌশিক বৰুৱা (10) Satyendranath Sarma সত্যেন্দ্ৰনাথ শৰ্মা (3) Saumitra Jogee সৌমিত্ৰ যোগী (8) Saurabh Kumar Chaliha সৌৰভ কুমাৰ চলিহা (1) Shantanu Tamuli শান্তনু তামূলী (1) Sharmistha Pritam শৰ্মিষ্ঠা প্ৰীতম (6) Sibananda Kakoti শিৱানন্দ কাকতি (1) Soumyadeep Dutta সৌম্যদ্বীপ দত্ত (18) Surya Kumar Bhuyan সূৰ্যকুমাৰ ভূঞা (1) Syed Abdul Malik চৈয়দ আব্দুল মালিক (25) Taslima Nasrin তছলিমা নাছৰিন (11) Tirthanath Sarma তীৰ্থনাথ শৰ্মা (2) Tosha Probha kalita তোষপ্ৰভা কলিতা (5) Trailokya Nath Goswami ত্ৰৈলোক্য নাথ গোস্বামী (3) Tunujyoti Gogoi টুনুজ্যোতি গগৈ (6) Utpal Baruah উৎপল বৰুৱা (3) Yeshe Dorjee Thongchi য়েছে দৰজে ঠংচি (12) Yugallochan Das যুগললোচন দাস (3)Assamese Book Publications অসমীয়া কিতাপ প্ৰকাশন (3,631) Aalibaat Publication (73) Aank Baak (145) Akhar Prakash (28) Ashok Book Stall (72) Assam Book Hive (21) Assam Book Trust (40) Assam Publishing Company (61) Banalata Publication (465) Bandhav (29) Bani Mandir (47) Banphool Prakashan (84) Bhabani Books (61) Bina Library (85) Chandra Prakash (159) J. S. Publications (17) Jagaran Sahitya Prakashan (31) Journal Emporium (20) Jyoti Prakashan (208) Katha Publication (31) LBS Publications (82) M. R. Publication (45) National Book Trust (57) Nistha Prakashan (96) Other Publications (246) Panchajanya Books (64) Publication Board Assam (339) Purbanchal Prakash (160) Purbayon Publication (54) R. G. Publications (37) Rekha Prakashan (170) Sahitya Akademi (4) Saraighat Prakashan (100) Students Store (257)Book Categories (338) 2019 PUBLISHED (42) Autobiography আত্মজীৱনী (32) Award Winners Assamese Books পুৰস্কাৰপ্ৰাপ্ত অসমীয়া কিতাপ (52) Children Literature সাধুকথা আৰু শিশু সাহিত্য (32) Dictionary অভিধান (30) Health Related স্বাস্থ্য-ৰোগ আৰু ইয়াৰ প্ৰতিকাৰ বিষয়ৰ অসমীয়া গ্ৰন্থ (38) Rachanavali ৰচনাৱলী (24) Translation অনুবাদ সাহিত্য (80) Travelogue ভ্ৰমন কাহিনী (14)Competitive Examination Books (26) ASSAM (19)English Books (74) Evergreen English Books (53)Entrance Examination Books (48)NCERT Textbooks (67)OUT OF PRINT (22)School Books (201)Uncategorized (0)


Flipkart Offer: নতুন বছৰৰ সৰ্বশ্ৰেষ্ঠ Offer ! ১ টকাত ঘৰলৈ আনক আটা আৰু সৰিয়হৰ তেল, ১৯ টকাত কিচমিচ আনিব পাৰিব ...– News18 assam\nনতুন বছৰৰ সৰ্বশ্ৰেষ্ঠ Offer ! ১ টকাত ঘৰলৈ আনক আটা আৰু সৰিয়হৰ তেল, ১৯ টকাত কিচমিচ আনিব পাৰিব ...\nআপুনি জানেনে যে ফ্লিপকাৰ্ট (Flipkart) প্ৰতিদিনে গ্ৰোচাৰীত গাইগুটীয়া সামগ্ৰীৰ ওপৰত যথেষ্ট ৰেহাই দিয়ে? যদি আপুনি ১ জানুৱাৰী, ২০২২ তাৰিখে ৰেচন ক্ৰয় কৰাৰ পৰিকল্পনা কৰি আছে, অৰ্থাৎ আজি, ফ্লিপকাৰ্টত ১ আৰু ১৯ টকাৰ কম মূল্যত গ্ৰোচাৰী সামগ্ৰী ঘৰলৈ আনিব পাৰিব।\nLast Updated : January 01, 2022, 18:13 IST\nআপুনি জানেনে যে ফ্লিপকাৰ্ট (Flipkart) প্ৰতিদিনে গ্ৰোচাৰীত গাইগুটীয়া সামগ্ৰীৰ ওপৰত যথেষ্ট ৰেহাই দিয়ে? আজি নতুন বছৰৰ দিন যদি আপুনি গ্ৰোচাৰী ক্ৰয় কৰে, আপোনাক কওঁ যে ফ্লিপকাৰ্টৰ পৰা গ্ৰোচাৰীৰ বাবে বজাৰ কৰাটো লাভদায়ক হ'ব পাৰে। যদি আপুনি ১ জানুৱাৰী, ২০২২ তাৰিখে ৰেচন ক্ৰয় কৰাৰ পৰিকল্পনা কৰি আছে, অৰ্থাৎ আজি, ফ্লিপকাৰ্টত ১ আৰু ১৯ টকাৰ কম মূল্যত গ্ৰোচাৰী সামগ্ৰী ঘৰলৈ আনিব পাৰি।\nফ্লিপকাৰ্টত 'গ্ৰোচাৰী'ৰ এটা শাখা সৃষ্টি কৰা হৈছে, য'ত প্ৰতিদিনে ১ টকাৰ চুক্তি আৰু ১৯ টকাৰ চুক্তিও প্ৰদান কৰা হয়। গ্ৰোচাৰী ডিলৰ ওপৰত বেংকৰ অফাৰো আগবঢ়োৱা হৈছে।\n১ আৰু ১৯ টকামূল্যৰ লেনদেনৰ কথা কওতে, এই শাখাত বিভিন্ন দিনত বিভিন্ন অফাৰ দিয়া হয়। তালিকাখনত গ্ৰাহকসকলৰ বাবে কেতিয়াবা ১ টকাত চুজি, কাবুলী চানা, দেশী ঘিউ, চেনী আদি সামগ্ৰীও প্ৰদান কৰা হৈছে। লগতে প্লেটফৰ্মত ১৯ টকাত বহুতো সামগ্ৰী আগবঢ়োৱা হৈছে। আজি (১ জানুৱাৰী) কোনবোৰ সামগ্ৰী ঘৰলৈ আনিব পাৰি জানো আহক।\n১ টকাত আটা আৰু সৰিয়হৰ তেল\nযদি আপুনি প্ৰথমে ১ টকাৰ চুক্তিৰ বিষয়ে কয়, গ্ৰাহকসকলক ১ কিলোগ্ৰাম Pillsbury চক্কী ফ্ৰেছ আটা দিয়া হৈছে। কেৱল এয়াই নহয়, ১ টকাত ৫০০ মিলিৰ ধাৰাসৰিয়হ তেল ক্ৰয় কৰিব পাৰিব।\nআজিৰ ১৯ টকাৰ চুক্তিত, গ্ৰাহকসকলক ৭৫ গ্ৰাম Madhubanৰ প্ৰিমিয়াম বীজবিহীন কিচমিছ দিয়া হৈছে। ইয়াৰ উপৰিও, ১০০ গ্ৰাম প্ৰিয়াগোল্ড ইটালিয়ানো ক্ৰাঞ্চি কুকিজো ফ্লিপকাৰ্টৰ পৰা ১৯ টকাত ঘৰলৈ আনিব পাৰে।\nFirst published: January 01, 2022, 18:13 IST\nBumper OfferFlipkartMustard OilNew Year 2022


ফটাপ্ৰেম- অভিজিৎ গোস্বামী – ফটাঢোল\nMay 1, 2020 ফটা প্ৰেম\t9 Comments\nফটাপ্ৰেম- অভিজিৎ গোস্বামী\nকাহিনী কলেজৰ দিনৰে। অসমৰ পৰা বাহিৰত পঢ়িবলৈ যোৱা সময়ৰ ঘটনা, ২০০৫ চনৰে কথা। তেতিয়া মোবাইল ফোনটো আজিৰ দৰে ইমান সহজলভ্য হোৱা নাছিল। গতিকে পিতায়ে দিয়া পইচাৰে কিবাকৈ নকীয়া ১১০০ মডেলৰ ফোন এটা যোগাৰ হ’ল। প্ৰথম ফোন জীৱনৰ, যথেষ্ট আনন্দ পাইছিলোঁ সেইটো জেপত লৈ ফুৰি। জীৱনৰ প্ৰথম চিমখন আছিল তেতিয়াৰ হাটছ উৰফে আজিকালি ভডাফোনৰ। তেতিয়া আজিকালিৰ দৰে হোৱাতচআপও নাছিল, গতিকে ফোন কৰাটো অলপ খৰচীয়ে আছিল। কিন্তু তেতিয়া প্ৰায়বোৰ কোম্পানীৰ মেছেজৰ ভাল অফাৰ পোৱা গৈছিল। এদিনৰ বাবে প্ৰায় ১০০ বিনামূলীয়া মেছেজ পোৱা গৈছিল, গতিকে যোগাযোগৰ প্ৰথম পচন্দ এচ এম এচ হৈ পৰিছিল। কিন্তু দিনটোৰ ভিতৰত ১০০ মেছেজ শেষ কৰাটো সাধাৰণ কথা নাছিল যদিহে এগৰাকী প্ৰেমিকা নাথাকে। মোৰ ৰূমমেট আছিল তেজপুৰৰ লগৰ এটা। সি একমাহ আগতীয়াকৈ বেংগালুৰু গৈ পোৱাৰ বাবে, চিনিয়ৰ ৰূমমেটকেইজনৰ লগত ঘূৰি পকি ফুৰিছিল। চিনিয়ৰ এজনক ট্ৰেইনত যাওঁতে লগ পোৱা ছোৱালী এজনী চিনাকি কৰাই মেলি সেইফালে ছিনিয়ৰৰ প্ৰেমৰ চেটিং কৰাত লাগি আছিল। ছোৱালীজনী যিহেতু বেলেগ এখন কলেজৰ আছিল গতিকে সেইফালে অহা যোৱা কৰি, তাত বহুতো ছোৱালীৰ লগত তাৰ চিনা পৰিচয় হৈ অলপ পপুলাৰ হৈ পৰিছিল। মোৰ ৰূমমেট অলপ চকলেটি হিৰ’ টাইপ আছিল বাবে তাৰ অলপ লেবেলও আছিল।\nইফালে কলেজৰ ক্লাছ শেষ হোৱাৰ পাছত মই লাহে লাহে আমনি পোৱা আৰম্ভ হ’ল। কাৰণ কৰিবলগীয়া একো কামেই নাই, চিনাকিও নাই তেনেকৈ। গতিকে ৰূমমেটক কামোৰাত লাগিলোঁ বোলো,\n: কিবা এটা যোগাৰ কৰি দে নহ’লে মই, ব’ৰ খাই মৰিম বে। ছোৱালী এজনীকে চিনাকি কৰাই দে ভাই, মেছেজ কৰি সময়খিনিও খেদাব পাৰিম মনটোও ভাল লাগিব তোৰতো চিনাকি বহুত।\nকেইবাদিনো লেথাৰিকে কামোৰাৰ পাছত, সি বোলে,\n: এজনী ছোৱালী আছে, মোৰ মোবাইলত ৰঙ নম্বৰ হৈ ফোন লাগিছিল এদিন। মাতটো বিৰাট ধুনিয়া, কিন্তু মই কোন কলেজৰ হয় আৰু কেনেকুৱা দেখাত সেইটো নাজানো।\n: হ’ব দে নাই মোমাইতকৈ কণা মোমায়ে ভাল। মাতষাৰ সুৰীয়া যদি দেখাত ঠিকেই হ’ব দে৷\nবুলি নম্বৰটো লৈ মিচন প্ৰেম আৰম্ভ কৰাত লাগি গ’লোঁ।\nপোন প্ৰথমতে পুৰণা চালু ফৰ্মুলা লগাই ফোন লগাই অমুক হয় নেকি বুলি সুধি, নহয় বুলি কোৱাত ফোনটো ৰাখিলোঁ। তাৰ পাছত দ্বিতীয় ফৰ্মুলা মতে তোমাৰ মাতটো বিৰাট ধুনিয়া বুলি মেছেজ এটা এৰি দিলোঁ। তিনি দিন পাছত ঠেংকিউ বুলি ৰিপ্লাই ভাগো আহিলে আশা কৰা ধৰণেই। গতিকে মন ৰাইজাই কৰাত লাগিলেই কাৰণ মিচন ভবা মতেই আগবাঢ়িছে। দুদিন মানৰ পাছৰ পৰাই লাহে লাহে এটা দুটাকৈ মেছেজ মেছেজ খেলাত লাগি গ’লোঁ আৰু। লাহে ধিৰে ১০০ মেছেজও দিনটোৰ বাবে নোযোৰা হ’লগৈ। গতিকে লাহেকৈ ফোনত বাৰ্তালাপ আৰম্ভ কৰিব পৰা হ’লগৈ। ছুটি বাৰ্তালাপৰ পৰা ধিৰে ধিৰে দীঘলীয়া বাৰ্তালাপালৈ ৰূপান্তৰ হ’ল। লাহেকৈ ৰাতি গান গাই শুৱাই দিবলগীয়া পয্যায়লৈ গতি কৰিলে। প্ৰেম নিবেদন কৰা হোৱা নাছিল পিচে দেই তেতিয়ালৈকে। মনত ঠিৰাং কৰি আছোঁ যে, মাত্ৰ চেহেৰাহে চাবলৈ আছে গতিকে সেইফেৰা হ’লেই প্ৰেম নিবেদন কৰিম আৰু। এনেদৰে ২০ দিনমানৰ পাছত লগ হোৱাৰ পৰিকল্পনাটো নিৰ্ধাৰণ কৰিব পৰা হ’ল। প্লেনীং মতেই নিৰ্ধাৰিত দিনটোত মই মোৰ বন্ধু আৰু তাৰ লগৰ দুজনী মিলি গন্তব্যস্থানলৈ যাত্ৰা আৰম্ভ কৰিলোঁ। ছোৱালীজনীৰ কলেজ আমাৰ কলেজৰ পৰা প্ৰায় ২০ মাইল মান আঁতৰত আছিল। গতিকে তাহাঁতৰ কলেজৰ কেফেটেৰীয়াত লগ পাম বুলি ঠিক কৰিলোঁ। হাতত দামী চকলেট দুটা, ৰঙা গোলাপ এপাহ আৰু কাৰ্ড এখন লৈ গৈছিলোঁ। মানে আজি কিবা এটা ফাইনেল কৰিহে আহিম টাইপ উৎসাহ। গৈ পাই ফোন কৰিলোঁ বোলো মই আহি পালোঁ তুমি ক’ত আছা? অলপ সময়ৰ পাছত তেখেত আহি পালেহি, দেখাৰ লগে লগেই মোৰ মুখ কেহেৰাজ বৰণৰ হৈ পৰিল। ছোৱালীজনী আহিছে লগতে এটা ল’ৰা লৈ, মোৰ দেখিয়ে মন টেঙাই গ’ল বোলো কেচ কি! লাহেকৈ হাতত থাকা বস্তু কেইপদ লুকুৱাই হেণ্ডচেক কৰি কথা পাতাত লাগিলোঁ। তাই আহিয়েই চিনাকি কৰি দিছে,\n: এয়া ৰাহুল মোৰ বয়ফ্ৰেণ্ড, তোমাক কোৱা হোৱাই নাছিল পাই। ই নাছিল আচলতে আজিহে আহি পাইছেহি গুৱাহাটীৰ পৰা, মই জানা কৈয়ে আছোঁ ইয়াক তোমাৰ কথা, এইবাৰ পৰিক্ষাত তুমি কিমান সহায় কৰিলা যে কি কম।\nকাৰণ মৰতীক মই ৰাতিপুৱাই এলাৰ্ম লগাই উঠি, ৪ তাত ফোন কৰি উঠাই আকৌ নোটছ পঢ়ি শুনাও গতিকে বান্দৰীক সহায় কম কৰিছোঁ নে কিবা। তাৰ পাছত মই বোলো যিমান সোনকালে পাৰি পলোৱাই ভাল বুলি ভাবি অলপ দেৰি কথা পাতি কফি একাপ খাই পলাই পত্ৰং দিলোঁ। লগত নিয়া চকলেটকেইটা লগত যোৱা ছোৱালী দুজনীকে দিলোঁঁ৷ বাকী বস্তু কেইপদ ৰাস্তাত দলিয়াই দুখ মনেৰে ঘৰ পালোঁহি।\n« সহযাত্ৰী- অসীমা শইকীয়া দত্ত\nহৃদয় ভাঙি চূড়মাৰ হৈ গ’ল ৰে!\nদাদা কি কব আৰু 🤣 🤣 🤣\nদাদা অ মই যে পলাই হে বাচিছিলো দেউ 😜😜\nঅন্তৰখনে হাহাকাৰ কৰি উঠিছে।\nহয় দিয়ক হে 😂😂😂\nদুখ ভৰি দাস্তান! মজা লাগিল৷\nদাদা কুলি হেন মাতত ভোল যাব নাপায় দেই 😜


বাহ্যিক - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nঅসমীয়া প্ৰতিদিন ৰ দ্বাৰা Mar 10, 2019 ত\nবাহ্যিক আড়ম্বৰে কোনো অনুষ্ঠানৰ স্থায়িত্ব প্ৰদান নকৰে। ‘স্বচ্ছ সৰ্বেক্ষণ’ত দেশৰ ভিতৰতে ৩০৩ সংখ্যক স্থান লাভ কৰিছে গুৱাহাটী মহানগৰে। একেবাৰে থ্ৰী নট থ্ৰী ৰাইফলৰ ব্ৰেণ্ড। হাতত ঝাড়ু লৈ ফুৰা মানুহবোৰ কেনি গ’ল? কৰ্পূৰৰ দৰে উৰি গ’ল সেই বাহ্যিক আড়ম্বৰ, যাৰ নাই কোনো স্থায়িত্ব। গুৱাহাটীৰ ৰাজপথত পৌৰ নিগমৰৰ দুটা ক্ষুদ্ৰ প্লাষ্টিকৰ বাকচ শেহতীয়াকৈ ওলমি থকা দেখা গৈছে। এটা সেউজীয়া, এটা নীলা। সেউজীয়াত পেলাব লাগিব ভিজা জাবৰ আৰু নীলাত পেলাব লাগিব শুকান জাবৰ। ধুনীয়াকৈ প্ৰচাৰ হৈছে। কিন্তু নাগৰিকে তাৰ ওলোটাহে কৰিছে।\nগুৱাহাটীৰ জনসংখ্যা ২০১১ৰ পিয়ল অনুসৰি ৯.৫৭ লাখ। মধ্যপ্ৰদেশৰ ইণ্ডোৰ মহানগৰৰ জনসংখ্যা ২০১১ৰ পিয়ল অনুসৰি ১৯.৯ লাখ। তথাপিত স্বচ্ছতাৰে এক নম্বৰত ইণ্ডোৰ আৰু গুৱাহাটী ৩০৩ নম্বৰত। গুৱাহাটীত কথাচহকী মানুহ, পাবতগজা নেতা সৰহ। কৃত্ৰিম বানত দুবছৰ পূৰ্বে এজন ব্যক্তিৰ মৃত্যু হোৱা বাবে মন্ত্ৰীক জবাবদিহি কৰা এজন জ্যেষ্ঠ নাগৰিকক নিন্দা কৰাৰ দৃশ্য সকলোৱে দেখিছিল। প্ৰশ্ন কৰিলে জগৰ লাগে। মহানগৰিক লেতেৰা, তাতকৈও জহুদ নাগৰিকৰ বুকুৰ ওপৰত কালীৰ দৰে জিঙা উলিয়াই থকা নেতাবোৰ। প্ৰতিখন দোকান, হোটেল,ৰেস্তোৰা, ফাষ্টফুডৰ দোকানৰ সন্মুখত ডাষ্টবিন ৰখাটো পৌৰ নিগমে কিয় বাধ্যতামূলক আজিলৈকে কৰিব নোৱাৰিলে, সেইটোহে আশ্চৰ্যকৰ। য’তে-ত’তে পিক পেলোৱাটো নিষিদ্ধ কৰিবলৈ চৰকাৰী আইনে ব্যৱস্থা লোৱাতকৈ অসভ্য নাগৰিকসকলেহে লাজ পোৱা উচিত।\nএসময়ত ইউৰোপত থু-পিক পেলোৱাটো সামাজিকভাৱে গ্ৰহণযোগ্য আছিল। কিন্তু ঊনবিংশ শতিকাৰ পৰা সেয়া সলনি হৈ পৰে। ১৯৪০ৰ সময়চোৱাত যক্ষ্মা ৰোগৰ প্ৰাদুৰ্ভাৱ ঘটাৰ পিচতে থু পেলালে সংক্ৰামক ৰোগ বৃদ্ধি পায় বুলি ইউৰোপৰ বাছবোৰত প’ষ্টাৰ লগোৱা হ’ল। মানুহবোৰৰ চৰিত্ৰ-স্বভাৱ সলনি হ’ল। ২০০৮চনত বেইজিং অলিম্পিকৰ সময়ত স্বেচ্ছাসেৱকসকলে হাতে হাতে প্লেকাৰ্ড লৈ নাগৰিকক য’তে-ত’তে থু নেপেলাবলৈ অনুৰোধ জনাইছিল। ২০১৬চনৰ ছেপ্টেম্বৰত কেন্দ্ৰীয় স্বাস্থ্য মন্ত্ৰী জে পি নন্দাই ৰাজ্যসভাত প্ৰতিশ্ৰুতি দিছইল যে ৰাজহুৱা স্থানত থু-পিক পেলোৱাটো নিষিদ্ধ কৰিবলৈ ৰাজ্যসমূহক নিৰ্দেশ দিব।\nআচলতে মানুহবোৰৰ স্বভাৱ-চৰিত্ৰ সলনি নহ’লে সমাজখনো থু-পিকৰ পৰা মুক্ত নহয়। বোকাত লেটি লৈ থকা চিৰিয়াখানাৰ জলহস্তীকেইটা দেখি নাক কোঁচোৱা মানুহখিনিও দৰাচলতে একোটা জলহস্তীয়েই। অসম ৰাজ্যিক চিৰিয়াখানাৰ জন্তু কেইটাৰ যি অৱস্থা গুৱাহাটীৰ নাগৰিকৰ অৱস্থা তাতকৈও অধইচ। চিটিবাছৰ পৰা পিকৰ ফিচকাৰি বিগত কেইটামান বছৰৰ পৰা প্ৰধান সমস্যা হৈ দেখা দিছে। ইয়াৰ পৰা নিৰ্গত ফিচকাৰিয়েই ৰাজপথৰ চৌপাশৰ ‘সৌন্দৰ্যবৰ্ধন’ কৰি আহিছে।\nগাড়ীৰ চালক-হেণ্ডিমেনৰ পৰা স্কুল- কলেজৰ পিলিঙা কেইটালৈকে সকলোৰে কৰ্কট ৰোগে ঘা কৰি পেলোৱা মুখবোৰৰ দৰে মুখকেইখনত সোমাই থাকে কে পি-ৰজনীগন্ধাৰ টোপোলা। যেন মাতৃদুগ্ধতকৈও তৃপ্তিদায়ক এই পাণমছলা! শুৱনি-সুগঢ়ী মানুহবোৰ যেন এনে পাণমছলাৰ ৰুচিত হেৰাই গৈছে এটা জলহস্তীৰ দৰে, একোটা জহুদৰ দৰে। ‘স্পচ্ছ সৰ্বেক্ষণ’ত আমি পিচ নপৰি থাকো কেনেকৈ? বাহ্যিকতাৰ প্ৰদৰ্শন যিখন সমাজৰ ভূষণ, তাত নাই যোগ্য আসন।\nঅতি নিঃকিন অৱস্থাৰ পৰা খ্যাতিৰ শিখৰত আৰোহণ কৰা মানুহবোৰলৈ আঙুলিয়াই দি সমাজে প্ৰায়েই প্ৰমাণ দিব বিচাৰে যে চেষ্টাৰ অসাধ্য একো নাই। সন্তানক ভাল কৰিবলৈ, শিক্ষাৰ্থীক মানুহ হিচাপে গঢ় দিবলৈ মহাপুৰুষৰ কামৰ প্ৰমাণ-নিৰ্দেশনবোৰ দাঙি ধৰা হয়। আচল কথাটো হ’ল প্ৰমাণ। আমেৰিকৰা কিংবদন্তি কমেডিয়ান ৰ’ডনী ডেঞ্জাৰফিল্ডে এবাৰ কৈছিল- কৈশোৰত মোক টকা বিচাৰি দুৰ্বৃত্তই মোৰ এটা আঙুলি কাটি পিতৃলৈ প্ৰেৰণ কৰিছিল। তেতিয়া দেউতাই অধিক প্ৰমাণ লাগে বুলি দুৰ্বৃত্তক জনাই দিছিল। প্ৰমাণ নহ’লে আদালতত সত্য প্ৰতিষ্ঠিত নহয়। ভগৱান ৰাজচন্দ্ৰয়ো প্ৰমাণ অবিহনে সীতাক সতী বুলি আঁকোৱালি ল’ব খোজা নাছিল।\nপ্ৰমাণ বিচাৰি স্বয়ং ভগৱানেও হামৰাও কাঢ়িছিল। সেইখন ‘ৰাম’ৰ দেশত হিন্দুত্ববাদী শাসকৰ পৰা ৰাইজে বিভিন্ন কামৰ প্ৰমাণ বিচাৰিটো স্বাভাৱিক। শাসকৰ আৰাধ্য দেৱতা ৰামে যদি স্বয়ং পত্নীৰ সতীত্বৰ প্ৰমাণ বিচাৰে, তেন্তে ভক্তৰ পৰাও ৰাইজে প্ৰমাণ বিচাৰিবই। তথ্য নহ’লে একোকে নহয়।\nমোগল সম্ৰাট বাবৰে অযোধ্যাত যি প্ৰমাণ এৰি থৈ গৈছে, তাতেই দোমোজাত পৰি ছুপ্ৰিম ক’ৰ্টেও এতিয়া ৰামমন্দিৰ নিৰ্মাণৰ সমাধান সূত্ৰ হিন্দু-মুছলমানক আলোচনাৰ মাধ্যমেৰে উলিয়াবলৈ পৰামৰ্শ দিছে। য’ত জীৱ, তাতেই শিৱ থকাৰ দৰে য’ত প্ৰমাণ তাতেই সত্য প্ৰমাণিত। পুলৱামাত দুকুৰি জোৱান ছহিদ হোৱা ঘটনাৰ প্ৰতিশোধ ল’বলৈ ভাৰতীয় বায়ুসেনাই চুবুৰীয়া দেশৰ সীমা পাৰ হৈ বোমা পেলালে। এহেজাৰ কেজি বোমাত ৩০০-৩৫০ সন্ত্ৰাসাদী নিহত হোৱা বুলি বাতৰি ওলাল। তাৰ পিচত এজনে ক’লে ২৫০জন নিহত। বিমানৰ ভগা টুকুৰা প্ৰদৰ্শন কৰি যুদ্ধৰ প্ৰমাণো দিলে।\nকোনোবাই খঙতে কৈয়েই দিলে আমি বোমাহে পেলাইছো, মৃতদেহ গণিব খোজা নাই। তাকে দেখি ধেমালি কৰি ভালপোৱা শাসক দলৰ এজনে কৈয়েই দিলে- যিসকলে বিমান আক্ৰমণৰ প্ৰমাণ বিচাৰিছে তেওঁলোকক বিমানত বান্ধি পাকিস্তানত পেলাই দিওঁ আৰু তাতে গৈ গণ্টি কৰি আহক কিমান সন্ত্ৰাসবাদী মৰিল? যাৰ প্ৰতিশোধ ল’বলৈ আক্ৰমণ চলোৱা হ’ল, সেই ছহিদ জোৱানৰ পত্নী-মাতৃ-ভগ্নীয়েও এতিয়া প্ৰমাণ বিচাৰি হাইৰাণ।\nশাসকে কিন্তু মদগৰ্বীৰ দৰে কৈছে- প্ৰমাণ কিয় লাগে? শত্ৰুৱে লাই পোৱা কাম কিয় কৰে? সেনাৰ বীৰত্বক লৈ প্ৰশ্ন নকৰিব? আৰে ভাই, সেনাৰ বীৰত্বক কোনে প্ৰশ্ন কৰিছে? সেনাৰ পৰাক্ৰম থকা বাবেইতো ৰাষ্ট্ৰ জিন্দাবাদ হৈ আছে। কিন্তু মানুহ যে মাৰিলে তাৰ প্ৰমাণ? যেনে- ডেডবডী, মৰাশৰ গোন্ধ কিবা এটাতো ওলাব লাগিব। ৰাফেল চুক্তিৰ গোন্ধ ওলাব বুলি চৰকাৰে আদালতত কৈয়েই দিলে- চুক্তিৰ কাগজবোৰ হেৰাল। তাৰ মানে প্ৰমাণ নাইকিয়া হৈ গ’ল! আমাৰ চকীদাৰৰ ঘৰতেই চুৰি? তাৰমানে বিৰোধীয়ে কৈ থকা ৰাফেল কেলেংকাৰীৰ তথ্য আৰু কেতিয়াও প্ৰমাণিত নহ’ব।\nৰামৰ বাৰম্বাৰ প্ৰমাণ বিচৰাৰ উৎপাত সহিব নোৱাৰি ‘ফাট মেলা বসুমতী পাতালে লুকাওঁ’ বুলি সীতা অন্তৰ্ধান হৈছিল। ৰামভক্তবোৰেও হয়তো এতিয়া অনুৰূপ পন্থা গ্ৰহণ কৰিছে। শাসিতৰ প্ৰমাণ বিচৰাৰ উৎপাত সহিব নোৱাৰি শাসকে পাতাললৈ নিক্ষেপ কৰিলে সকলো প্ৰমাণ। তেনেদৰেই এইবাৰো শাসনলৈ অহাৰ প্ৰমাণ-পাতি গোটাইছে ৰামভক্তই। পিচে ৰাইজে বিচৰা প্ৰমাণহে কোনোদিনে নোলাব।\nতেজপুৰ ছিলভাৰ জুবিলী প্ৰাথমিক বিদ্যালয়ৰ “বিদ্যালয় সপ্তাহ”ৰ বঁটা বিতৰণী সভা\n১ মিনিটত ২৫ বাতৰি


Pornography Case: ৰাজ কুন্দ্ৰা কেছক লৈ আৰক্ষীয়ে ৮ ঘণ্টা প্ৰশ্ন কৰিলে এগৰাকী অভিনেত্ৰীক ! আৰক্ষীয়ে কি কি প্ৰশ্ন কৰিলে অভিনেত্ৰীক ? - HeadlineAssam.com\nPornography Case: ৰাজ কুন্দ্ৰা কেছক লৈ আৰক্ষীয়ে ৮ ঘণ্টা প্ৰশ্ন কৰিলে এগৰাকী অভিনেত্ৰীক ! আৰক্ষীয়ে কি কি প্ৰশ্ন কৰিলে অভিনেত্ৰীক ?\nEntertainment Main Story\nশ্বাৰ্লিন চোপ্ৰা (Sherlyn Chopra) Bollywood ৰ অভিনেত্ৰীৰ নামো পৰ্ণগ্ৰাফী গোচৰত আছে। ৰাজ কুন্দ্ৰাৰ বিৰুদ্ধে কেইবাটাও গুৰুতৰ অভিযোগ উত্থাপন কৰিছে শ্বাৰ্লিনে, যাৰ বাবে তেওঁ বাতৰিত আছিল। ঘটনাটোৰ শেহতীয়া আপডেটটো হ’ল যে মুম্বাই আৰক্ষীয়ে এতিয়া গোচৰটোত শ্বাৰ্লিন চোপ্ৰাক প্ৰশ্ন কৰিছে।\nImage – Raj Kundra & Shilpa Shetty\nবলীউডৰ অভিনেত্ৰী শিল্পা চেট্টীৰ(Shilpa Shetty) স্বামী আৰু ব্যৱসায়ী ৰাজ কুন্দ্ৰা(Raj Kundra) বৰ্তমান Porn চলচ্চিত্ৰ নিৰ্মাণ আৰু এপৰ জৰিয়তে মুক্তিৰ অভিযোগত জড়িত হৈ আছে (Raj Kundra Pornography Case)। তেওঁ পৰ্ণগ্ৰাফীগোচৰ ১৯ জুলাইৰ পৰা কাৰাগাৰত আছে। ৰাজ কুন্দ্ৰা এতিয়া আৰক্ষীৰ ৰিমাণ্ডত থকাৰ পিছত ন্যায়িক জিম্মাত আছে। বলীউডৰ অভিনেত্ৰী শ্বাৰ্লিন চোপ্ৰা(Sherlyn Chopra) ৰ নামো পৰ্ণগ্ৰাফী গোচৰত আছে। শ্বাৰ্লিনে ৰাজ কুন্দ্ৰাৰ বিৰুদ্ধে কেইবাটাও গুৰুতৰ অভিযোগ উত্থাপন কৰিছে, যাৰ বাবে তেওঁ বাতৰিত আছিল। ঘটনাটোৰ শেহতীয়া আপডেটটো হ’ল যে মুম্বাই আৰক্ষীয়ে এতিয়া গোচৰটোত শ্বাৰ্লিন চোপ্ৰাক প্ৰশ্ন কৰিছে।\nImage – Sherlyn Chopra\nRaj Kundra গোচৰত আৰক্ষীয়ে শ্বাৰ্লিন চোপ্ৰাক ৮ ঘণ্টা দীঘলীয়াকৈ সোধা-পোছা কৰিছে। শ্বাৰ্লিন চোপ্ৰাক শুক্ৰবাৰে নিশা ১২ বজাৰ পৰা মুম্বাই আৰক্ষীয়ে সোধা-পোছা কৰিছিল যিটো নিশা ৮ বজাত সমাপ্ত হৈছিল। শ্বাৰ্লিন চোপ্ৰাক মুম্বাই অপৰাধ শাখাৰ সম্পত্তি কোষে ১৬০ চিআৰপিচিৰ অধীনত সোধা-পোছাৰ বাবে মাতি পঠিয়াইছিল। যাৰ বাবে অভিনেত্ৰীগৰাকী শুক্ৰবাৰে মুম্বাই আৰক্ষীৰ সন্মুখত উপস্থিত হৈছিল। শ্বাৰ্লিন চোপ্ৰাৰ উপৰিও মুম্বাই আৰক্ষীয়ে কুন্দ্ৰাৰ ৪ জন কৰ্মচাৰীকো সোধা-পোছা কৰিছে। আৰক্ষীয়ে গোচৰটোত কেইবাটাও গুৰুত্বপূৰ্ণ প্ৰমাণ বিচাৰি পাইছে।\nদৈনিক জাগৰণৰ মতে, শ্বাৰ্লিন চোপ্ৰাই কৈছিল, ‘আজি মই ৰাজ কুন্দ্ৰা গোচৰত এটা বিবৃতি লিপিবদ্ধ কৰিবলৈ মুম্বাই আৰক্ষীৰ কাষ চাপিছিলো। য’ত আৰক্ষীয়ে মোক ৰাজ কুন্দ্ৰা আৰু আৰ্মচপ্ৰাইম মিডিয়াৰ বিষয়ে প্ৰশ্ন সুধিছিল। একে সময়তে, ৰাজ কোম্পানীবোৰৰ বিষয়ে প্ৰশ্ন সোধা হৈছিল।’ শ্বাৰ্লিনৰ মতে, তেওঁ ৰেকেটত ধৰা পৰা ছোৱালীবোৰক সহায় কৰিব বিচাৰে, সেয়েহে তেওঁ আৰক্ষীক কৈছিল যে যিমান বিচাৰে সিমান প্ৰশ্ন সুধিব পাৰে।\nশ্বাৰ্লিন চোপ্ৰাই ৰাজ কুন্দ্ৰাৰ বিৰুদ্ধে যৌন নিৰ্যাতনৰ অভিযোগ উত্থাপন কৰিছিল। শ্বাৰ্লিন চোপ্ৰাই ৰাজ কুন্দ্ৰাৰ বিৰুদ্ধে এজাহাৰ দাখিল কৰিছিল। শ্বাৰ্লিনে কৈছিল যে ৰাজ কুন্দ্ৰাই যৌন উৎপীড়নৰ সময়ত তেওঁক কৈছিল যে শিল্পা চেট্টীৰ সৈতে তেওঁৰ সম্পৰ্ক ভাল নহয়।\nTags: Pornography Case\nSuicide or Murder ? বিয়াৰ ছমাহ পিছতেই কেনেকৈ মৃত্য়ু হ’ল দীপাঞ্জলিৰ ? মৃত মহিলাৰ স্বামীৰ বিৰুদ্ধে বিস্ফোৰক অভিযোগ !\nমহিলাক মদৰ ব্যৱসায় এৰি বেশ্যা বৃত্তি গ্ৰহণ কৰিবলৈ কোৱা মহিলা কনিষ্টবলৰ ৰিজাৰ্ভ ক্লজ, ঘটনাৰ তদন্তৰ নিৰ্দেশ বঙাইগাওঁ আৰক্ষীৰ


৬৫,০০,০০০ টকা এবটলৰ দাম! পৃথিৱীৰ আটাইতকৈ দামী পানীবোৰৰ বিষয়ে\nবেভাৰ্লি হিলছ 9H2O বিলাসী কালেক্সন দায়েমন্দ সংস্কৰণ\nদাম– প্ৰতি বটলত ৬৫,00,000 টকা\nElevate your event with the world's finest water\nA post shared by Beverly Hills 9OH2O / 90H20 (@beverlywater) on Aug 5, 2015 at 3:14pm PDT\nবটলে প্ৰতি ১০০,০০০ এমেৰিকান ডলাৰ মূল্যৰে বেভাৰ্লি হিলছ 9OH20 বিলাসী কালেক্সন দায়েমন্দ সংস্কৰণ হৈছে পৃথিৱীৰ আটাইতকৈ দামী পানী।\nসঠিক কাৰণতে। কাৰণ, পানীখিনি সংগ্ৰহ কৰা হৈছে চিয়েৰা নেভাদা পৰ্বতৰ নিজৰাৰ পৰা। বেভাৰ্লি হিলছৰ এই এক্সক্ল্যুছিভ কালেক্সনত বটলটোৰ ভিতৰত আছে খনিজ আৰু পুষ্টিকৰ উপাদান। আচল অৰ্থত মিনাৰেল এই অতি দামী পানীখিনি আহে প্ৰসিদ্ধ ডিজাইনাৰ মাৰিঅ’ পেদিলাই ডিজাইন কৰা বটলত আৰু ইয়াৰ ১৪ কেৰেট বগা সোণৰ সাঁফৰটো ছশ বগা হীৰা আৰু দুশ পঞ্চাছ টুকুৰা ক’লা হীৰা খচিত।\nআৰু কেৱল দামেই এই মিনাৰেল পানীৰ বটলটোৰ সংজ্ঞাদায়ী বৈশিষ্ট্য নহয়। ৰেচমী মোলায়েম আৰু অবিশ্বাসযোগ্যভাৱে ক্ৰিস্প টেকচাৰ আৰু পাতল সোৱাদৰ সুবাদত এই বেভাৰ্লি হিলছ 90H20 বিলাসী কালেক্সন দায়েমন্দ সংস্কৰণ বিশ্বৰ শ্ৰেষ্ঠ পানী সন্মানৰো বিজয়ী।\nএকুৱা দি ক্ৰিস্তাল’ ত্ৰিবুত’ এ মদিগ্লিয়ানি\nদাম– ৩৫,৫০,০০০/ ৭৫০ মিঃ লিঃ\nএকুৱা দি ক্ৰিস্তাল’ ত্ৰিবুত’ এ মদিগ্লিয়ানিও বিশ্বৰ এবিধ সৰ্বাধিক খৰচী পানী কাৰণ ২০১০ চনৰ এটা নিলামত মহৌষধ বুলিব পৰা এইবিধ পানীৰ একোটা বটল আশ্চৰ্য্যকৰ ৬০,০০০ এমেৰিকান ডলাৰত বিক্ৰী হৈছিল। আইচলেন্দৰ হিমবাহ আৰু ফ্ৰান্স আৰু ফিজি দ্বীপৰ প্ৰাকৃতিক নিজৰাৰ পানীৰ উৎকৃষ্ট এই সংমিশ্ৰণ ফাৰ্নান্দ’ আল্তামিৰান’ৱে ডিজাইন কৰা এটা ২৪ কেৰেট সোণৰ বটলত থাকে।\nবটলটোৱে প্ৰদৰ্শন কৰা চমৎকাৰিতালৈ এবাৰ চাওক আৰু আপুনি লগে লগে বুজি পাই যাব কিয় ই ইমান দাম দাবী কৰে। কিন্তু কেৱল পেকেজিঙেই সোণালী নহয়, পানীখিনিও সোণৰ—ইয়াত আছে সঁচাসচি পাঁচ মিলিগ্ৰাম সোণৰ ধূলি।\nক’না নিগাৰি ৱটাৰ\nদাম– ২৮,০০০/ ৭৫০ মিঃ লিঃ\nএছীয় দেশ জাপানৰ ক’না নিগাৰি এটা অন্যতম দামী পানীৰ ব্ৰেণ্ড যি পেকেজিঙতকৈ উৎপাদনটোৰ ওপৰত অধিক মনোনিৱেশ কৰে। বিশুদ্ধ আৰু লৱণমুক্ত কৰা গভীৰ সমুদ্ৰৰ পানীবিধ এনে পুষ্টিকৰ উপাদানেৰে সমৃদ্ধ যি একে অনন্যভাৱে হাইদ্ৰে’টিং আৰু লগতে মানৱ স্বাস্থ্যৰ কাৰণে বিপুলভাৱে উপকাৰী।\nহাৱাই উপকূলত প্ৰশান্ত মহাসাগৰৰ ২০০০ ফুট তলৰ এটা দ্বীপৰ পৰা সংগ্ৰহ কৰা ক’না নাগেৰি পানী আটাইতকৈ অত্যুৎকৃষ্টভাৱে প্ৰাকৃতিক গভীৰ মহাসাগৰীয় ইলেকত্ৰ’লাইটেৰে সমৃদ্ধ। চাপ হ্ৰাসৰ পৰা ওজন কমোৱাকে ধৰি আপোনাৰ ছালৰ উপকাৰ সধালৈকে ক’না নাগেৰি পানীৰ চৰ্ম চিকিৎসক আৰু স্বীকৃতিপ্ৰাপ্ত ছালৰ বিশেষজ্ঞসকলেও পৰামৰ্শ দিয়ে।\nদাম– ১৫,১০০ প্ৰতি লিটাৰ\n??frost bottle ?? ?Angel wing ? フロストボトル&エンジェルウィング https://fillico.co.jp #mineralwater #madeinjapan #swarovski #fillico\nA post shared by FILLICO (@fillico_official) on Jul 30, 2018 at 10:02pm PDT\nইয়াৰ এক্সক্ল্যুছিভ বিলাসী পানীয় ফিলিক’ জুৱেল্ৰি পানীৰ জৰিয়তে বিশ্বৰ আটাইতকৈ দামী পানীৰ তালিকাত নিজৰ উপস্থিতি অনুভৱ কৰোওৱা আন এটা জাপানী নাম হৈছে ফিলিক’। উৎকৃষ্টভাৱে গঢ়া, জলমল বিলাস বিয়পোৱা ছোৱৰভস্কি-খোদিত কাঁচৰ বটলৰ মাজেদি এই পানী জিলিকি থাকে।\nজাপানৰ ক’বে অঞ্চলৰ এটা নিজৰাৰ পৰা এই ফিলিপ’ পানী সংগ্ৰহ কৰা হয় আৰু ইয়াৰ এটা সঞ্জীৱনী সোৱাদ আছে। এই বটলৰ সৈতে ডবা খেলৰ ৰজা আৰু ৰাণী গুটিকেইটাৰ সাদৃশ্য আছে; সোণালী মুকুট-সজ্জিত এই বটল এক উচ্চ ৰাজকীয় কিন্তু জ্ঞানগৰ্ভী ৰূপৰ প্ৰেৰণা দিয়ে।\nদাম– ১২৫০০/ ৭৫০ মিঃ লিঃ\nদাম– ১১৪৫০ টকা প্ৰতি লিটাৰ\nA post shared by Svalbarði Polar Iceberg Water (@svalbardiiceberg) on Jun 19, 2019 at 8:47am PDT\nদাম– ১৩,১০০ প্ৰতি লিটাৰ\nWater is always needed – NEVAS Water Cuvée brings the highest quality on every Table. #nevaswater #drinkoftheday #premiumwater #new #delicious #natural #drinks #waterbetterthenever #luxury #healthy #bottle #blackisbeautiful #celebration #specialmoment #sparklingwater #newproduct #newlable #luxurywater #wasser #premiumwasser #kitzbühel #finedinning\nA post shared by NEVAS Water (@nevaswater) on Apr 12, 2019 at 10:43am PDT\nদাম– ২৪০০ টকা/ ৭৫০ মিঃ লিঃ\nSipping pure prestige\nহলিউদি লেখক-প্ৰযোজক কেৱিন জি বয়দৰ মানস-পুত্ৰ ব্লিং H2Oই চিলেব্ৰিটিসকলে তেওঁলোকৰ জীৱনৰ প্ৰত্যেক দিশতে আধিপত্য বজাই ৰখা স্পটলাইটৰ পৰা লাভ আৰ্জিবলৈ চেষ্টা কৰে। তেনিছি অঞ্চলৰ নিজৰাৰ পানী বিশুদ্ধ কৰা হয় আৰু স্বৰভস্কি স্ফটিকো খচিত কাঁচৰ বটলত পেক কৰা হয়।\nব্লিং H2O ব্ৰেণ্ডৰ ছুপাৰ এক্সল্যুছিভ পানী এম টি ভি ভিডিঅ’ মিউজিক এৱৰ্দ আৰু টেলিভিজনৰ সৰ্ববৃহৎ ইভেণ্ট দ এমি’জতো উপস্থাপিত হৈছে। ব্লিং H2Oই উৎকৃষ্ট সোৱাদৰ পানী উৎকৃষ্ট ৰূপত কেৱল সেইসকল উপভোক্তাৰ কাৰণে পেক কৰে যিসকলে জকমকনি তোলে!\nদাম– ১৫৯০ টকা/ ৭৫০ মিঃ লিঃ\nSki holiday? Nah… Qatar, this view, andasip of Velvet. #veenqatar #veenwaters Available through @safaqat.qa\nA post shared by VEEN (@veen.official) on Feb 19, 2019 at 1:50pm PST\nৱীন পানীক গ্ৰহটোৰ আটাইতকৈ বিশুদ্ধ পানীৰূপে ধৰা হয়। ইয়াৰ আদিভূমি ফিনিশ্ব লাপলেণ্ড বা নিৰ্মলভাৱে শান্ত ভুটানৰ এই পানীৰ ব্ৰেণ্ডত খনিজ উপাদান কম কিন্তু ই অতি মসৃণ। বিশ্বৰ আটাইতকৈ সতেজ আৰু বিশুদ্ধ বুলি দাবী কৰা পানীখিনি পাবলৈ প্ৰাকৃতিক নিজৰাৰ পানী এডোখৰ বৰফৰ মাজেদি চেকা হয়। চূড়ান্তভাৱে হাইদ্ৰে’টিং আৰু লগতে নাইত্ৰে’টৰ দ্বাৰাও অপ্ৰভাৱিত এই পানী পানীখিনিৰ দৰেই সুন্দৰ ৰূপ আৰু অনুভৱ সমৃদ্ধ এটা এক্সক্ল্যুছিভ কাঁচৰ সজ্জাত বটলীকৰণ কৰা হয়।\nদাম– ৩৫০০ টকা/ ৭৫০ মিঃ লিঃ\nৱি অ’ এচ এচ\n#GIVEAWAY: ♻The New VOSS Metal Straw 1⃣ Follow @vossworld 2⃣ Tagafriend in the comments for chance to WIN! TEN winners will be selected randomly on July 10th. Good luck!\nA post shared by VOSS Water (@vossworld) on Jul 7, 2018 at 11:24am PDT\nদাম– ৮০০ টকা/ ৭৫০ মিঃ লিঃ\nলাকুৱেন আৰ্তি মিনাৰেল পানী\nদাম– ৩৬০ টকা/ ৭৫০ মিঃ লিঃ\nদাম– ৩০০ টকা/ ৭৫০ মিঃ লিঃ\nদাম– ৬০০ টকা\nPink desert ? Thanks @matthieutober for sharing what you see through the evian bottle. #evian #Liveyoung #stayhydrated\nA post shared by evian (@evianwater) on Jul 17, 2019 at 3:03am PDT\nদাম– ৪২০০ টকা প্ৰতি লিটাৰ\nদাম– ৩৮৬০ প্ৰতি লিটাৰ\nHappy Birthday Norway?? Gratulerer med dagen Norge???? #17mai #nationalday #norge #norway #finedining #bottledwater #premiumwater #finewaters #bottledwater #northernlights #oslo #sparklingwater #passion4water #watersommelier #bottledwaterbrands #foodie #chefs #sommeliers #foodpairing #bottledesign #glassdesign #visitnorway #lofoten #lofotenwater #lofotenarcticwater #visitoslo #visitnorway\nA post shared by Lofoten Arctic Water (@lofotenwater) on May 17, 2019 at 3:16am PDT


আমাৰ ইতিহাস | Directorate of Health Service [Family Welfare] | অসম চৰকাৰ, ভাৰত\nগাওঁ অঞ্চলত তথা চহৰ অঞ্চলত জিলা হস্পিতেল তথা ডিচ্পেন্চেৰি সমূহৰ ৮৩৯৯ ট উপ স্বাস্থ্য কেন্দ্ৰ, ১৪৬ ব্লক পাব্লিক হেলথ চেণ্টাৰ( বি পি এইচ চি)/ৰুৰেল ফেমিলি ৱেলফেয়াৰ চেণ্টাৰ (মূখ্য কেন্দ্ৰ) আৰু ৩২ টা প্ৰসৱোত্তৰ কেন্দ্ৰ (পি পি)ৰে গঠিত এটা নেটৱৰ্কৰ জৰিয়তে জনসমাজত পৰিয়াল কল্যাণ সেৱাৰ যোগান ধৰা হৈছে। এই নেটৰ্ৱক ব্যাৱস্থাটো জিলা আৰু উপ জিলা পৰ্য্যায়ত বৰ্ধিত সংখ্যক প্ৰসৱোত্তৰ কেন্দ্ৰ স্থাপনৰ জৰিয়তে আৰু অধিক শক্তিশালী কৰি তোলা হৈছে।\nএটা জনসমূহক পৰিয়াল কল্যাণ সেৱা প্ৰদান কৰাৰ ক্ষেত্ৰত উপ স্বাস্থ্য কেন্দ্ৰ সমূহত নিযুক্তি দিয়া অক্জিলাৰী নাৰ্চ মিডৱাইফ ( এ এন এম ) তথা তেওঁ সহায়কাৰী হিছাবে থকা মাল্টি পাৰ্পাচ ৱৰ্কাৰ ( এম পি ডব্লিউ) সকলেই হৈছে ফ্ৰণ্ট লাইন কৰ্মী। ব্লক পি এইচ চি সমূহত নিযুক্তি দিয়া লেডী হেল্থ ভিজিটৰ( এল এইচ ভি) সকলে এ এন এম সকলৰ পৰিদৰ্শনৰ বাবে দায়বদ্ধ।\nজি এইচ এছ ( এফ ডব্লিউ) ৰ অধীনত ষ্টেট হেল্থ এণ্ড ফেমিলি ৱেলফেয়াৰ ট্ৰেইনিং চেণ্টাৰৰ দ্বাৰা বিভিন্ন অনুষ্ঠান যেনে দি লেডী হেল্থ ভিজিটৰ ট্ৰেইনিং স্কুল, বেচিক ট্ৰেইনিং স্কুলচ্ ফৰ মাল্টি পাৰ্পাচ ৱৰ্কাৰ ( এম পি ডব্লিউ), এ এন এম ট্ৰেইনিং স্কুল, আদিত মেডিকেল তথা পেৰা মেডিকেল কৰ্মী সকলৰ কাৰ্য্য কুশলতা বৃদ্ধিৰ বাবে প্ৰশিক্ষণ দিয়া হয়।\nপ্ৰজন্মগত শিশু স্বাস্থ্য ( আৰ চি এইচ) কাৰ্য্যক্ৰম- পৰ্য্যায়-২\nআৰ চি এইচ-২ প্ৰজন্ম, শিশু আৰু মাতৃ স্বাস্থ্যৰ ওপৰত ভাৰত চৰকাৰৰ প্ৰমূখ কাৰ্য্যাক্ৰম।\nএই কাৰ্য্যক্ৰমে মাতৃ আৰু শিশু ৰোগ ব্যাধি আৰু মৃত্যু হাৰ আৰু অবাঞ্চিত গৰ্ভধাৰণক কম কৰাত জনসংখ্যা বৃদ্ধিক স্থিৰশীল কৰা পৰিণাম স্বৰূপে পৰিয়াল কল্যাণ কাৰ্য্যক্ৰমৰ প্ৰদৰ্শনত অগ্ৰগতি কৰিবলৈ আগ্ৰহ প্ৰকাশ কৰে। এক সমৰ্থক পৰিণাম আৰু সমৰ্থক কম ধ্যান দিবৰ কাৰণে এই কাৰ্য্যক্ৰমক পুনৰ উন্মেষিত আৰু পুনৰুজ্জীৱিত কৰি থকা হৈছে।\nএকক যৌগিক কাৰ্য্যক্ৰমৰ মাজত সকলো সম্পৰ্কিত আৰু একত্ৰিত একাকীকৈ থকা আঁচনি সমূহ ঐক্যতাৰ দ্বাৰা এই কাৰ্য্যক্ৰমক অনুধাৱন কৰা হৈছে।\nএই কাৰ্য্যক্ৰমে তিনিটা উৎসৰ পৰা পুঁজি আদায় কৰিব : ভাৰত চৰকাৰ; ডি এফ আই ডি/বিশ্ব বেংক/ইউ এন এফ পি এৰ পৰা প্ৰাপ্ত পুঁজি আৰু অন্যান্য উন্নয়ন অংশীদাৰৰ পৰা প্ৰাপ্ত ধন ( ই চি , ইউ এছ এ আই ভি: ইউনিচেফ আৰু ইউ এন এফ পি এ ক অন্তৰ্ভূক্ত কৰি)।\nসহজলভ্যতা, গ্ৰহণযোগ্যতা তথা উপলব্ধতাৰ দিশত প্ৰত্যাহবানেৰে ভাৰাক্ৰান্ত হ`লেও এই দেশে প্ৰতিৰোধক প্ৰদান ব্যৱস্থাত বিস্তৃত সফলতা লাভ কৰিবলৈ সক্ষম হৈছে।\nবৰ আই নিৰ্মূলকৰণত লাভ কৰা সফলতাৰ লগে লগে এই টীকাকৰণ ব্যৱস্থাটো `বিস্তৃত টীকাকৰণ আঁচনি` ( ই. পি. আই ) নামাকৰণেৰে ১৯৭৮ চনত অধিকসু-সংগঠিত ভাৱে চহৰ অঞ্চলত বসবাস কৰা পাঁচ বছৰৰ অনূৰ্ধৰ প্ৰতিগৰাকী শিশুক উদ্দেশ্যি আৰম্ভ কৰা হৈছিল। এক বছৰ অনূৰ্ধৰ শিশু তথা শীতল শৃংখলৰ সম্প্ৰসাৰণ ইত্যাদি দিশসমূহক গুৰুত্ব সহকাৰে লৈ ১৯৮৫ চনত এই টীকাকৰণ অভিযানে আৰু অধিক পৰিবৰ্ধিত ৰূপত `সাৰ্বজনীন টীকাকৰণ অভিযান` অৰ্থাৎ ইউনিভাৰ্চেল ইমিউনাইজেচন প্ৰ`গ্ৰাম (ইউ.আই.পি) ৰূপে বিস্তৃতি লাভ কৰে। ১৯৯০ চনলৈকে এই আঁচনি খন দেশৰ প্ৰতিটো চুকলৈ সম্প্ৰসাৰিত হয় আৰু সম্প্ৰতি এই আঁচনি ভাৰতবৰ্ষৰ জনস্বাস্থ্য বিভাগৰ এক অপৰিহাৰ্য্য আন্তঃগাঠনি ব্যৱস্থা। কৰ্মচাৰী সকলৰ সক্ষমতা বৃদ্ধি তথা সেৱা প্ৰদান ব্যৱস্থাৰ উন্নীতকৰণ আদিৰ জৰিয়তে কাৰ্য্যকৰীকৰণ ব্যৱস্থাটো যথেষ্ট শক্তিশালী হৈ উঠিছে।\nপি চি পি এন ডি টি এক্ট, ১৯৯৪ ( প্ৰি কনচেপচন এন্দ প্ৰেনাটেল ডেয়েগনষ্টিক টেকনিক এক্ট)\nস্বাস্থ্য সেৱা সঞ্চালকেই ( এফ ডব্লিউ) অসম এই পি চি পি এন ডি টি এক্ট খন ৰূপায়ন কৰাৰ বাবে দায়বদ্ধ। এই পি চি পি এন ডি টি এক্ট খন প্ৰণয়ন কৰাৰ সৰ্বোচ্চ ক্ষমতাৰ অধিকাৰী হল স্বাস্থ্য সেৱা সঞ্চালকপ্ৰধান জন। সকলো এই এছ জি ক্লিনিক/হস্পিতেলেই এই ডি এইচ এচ ( এফ ডব্লিউ) অসম এক্ট খনৰ অধীনত জিলা অফিচাৰৰ দ্বাৰা নিজৰ নাম পঞ্জীয়ন কৰোৱা দৰকাৰ।\nদৰ্শনকাৰীৰ গণনা: 5616142


জীৱন বীমা: কিছু প্ৰাসংগিক চিন্তা -(মিন্টু বৰগোহাঁই) - সাহিত্য ডট অৰ্গ\nগাঁওৰ এজন উদ্যোগী যুৱক বসন্তৰ বয়স ৪০ বছৰ। চাকৰি বিচাৰি থকাতকৈ ব্যৱসায় কৰাই ভাল বুলি ভাবি ব্যৱসায় কৰি সুন্দৰকৈ সংসাৰ চলাই আছে। গৃহিণী পত্নী, দুই সন্তান আৰু মাক-দেউতাকাৰ সৈতে এখন সুখৰ সংসাৰ। বসন্তৰ সপোন দুই সন্তানক উচ্চ শিক্ষাৰে শিক্ষিত কৰি ডাঙৰ মানুহ কৰাৰ। তাৰবাবে তেওঁ বেংকৰ মাহেকীয়া যোজনাত এতিয়াৰ পৰাই টকা জমা কৰি গৈছে। বাকী মাক-দেউতাকৰ চিকিৎসাৰ বাবেও অলপ টকা আছুতীয়াকৈ ৰাখিছে। মিতব্যয়ী বসন্তই যেনেকৈ পাৰি টকা ৰাহি কৰি ভবিষ্যতলৈ সঁচাৰ ব্যৱস্থা কৰিছে যাতে ব্যৱসায় মন্দা হ’লেও দুবছৰমান চলিব পৰা যায়। এইখিনিলৈকে বসন্তৰ পৰিকল্পনা মতে সকলো ঠিকেই আছিল। কিন্তু তলৰ ঘটনাটো ঘটিলে কি হ’ব পাৰে এবাৰ ভাবি চাওঁকচোন।\nএনকেফেলাইটিছত আক্ৰান্ত হৈ বসন্ত হঠাতে মৃত্যুমুখত পৰিল। এতিয়া পৰিয়ালটিৰ কি হ’ব? পৰিয়ালৰ দায়িত্ব, সন্তানৰ উচ্চশিক্ষা ইত্যাদিৰ যত্ন কোনে ল’ব। তেওঁৰ অবৰ্তমানত পৰিয়ালৰ দায়িত্ব চম্ভালিবলৈ কি বিকল্প ব্যৱস্থা আছে? আমি দুৰ্ভাগ্যজনক বুলি কোৱা এই উদাহৰণটোৰে কাকো ভীতি-সন্ত্ৰস্ত কৰা আমাৰ উদ্দেশ্য নহয়। ইয়াৰ দ্বাৰা ক’ব বিচৰা হৈছে যে বীমাৰ প্ৰয়োজনীয়তা অনুধাৱনৰ জৰিয়তে এই সমস্যাৰ সমাধান সম্ভৱ। এতিয়া প্ৰশ্ন হ’ব কেনেকৈ? বসন্তই কৰা ব্যৱসায়ৰ দায়িত্ব, পৰিয়ালৰ দায়িত্ব বীমাই কেনেকৈ চম্ভালিব?\nউত্তৰত ক’ব পাৰি যে বসন্তৰ মৃত্যুত পৰিয়ালৰ যি ক্ষতি হ’ল সেই ক্ষতি কোনেও পূৰণ কৰিব নোৱাৰে। কিন্তু পৰিয়ালৰ একমাত্ৰ আয়ৰ উৎস মানুহজনৰ মৃত্যুত পৰিয়ালটিৰ যি আৰ্থিক ক্ষতি হ’ল সেই ক্ষতিৰ পৰাহে জীৱন বীমাই পৰিয়ালটিক সুৰক্ষা দিব পাৰে। পৰিয়ালটিৰ জীৱন ধাৰণৰ ব্যয়, সন্তানৰ উচ্চশিক্ষাৰ খৰচ ইত্যাদি জীৱন বীমাৰ বীমাৰাশিৰ টকাৰে পূৰ কৰাটো সম্ভৱ।\nএইখিনিতে আকৌ প্ৰশ্ন হ’ব কিমান কিমান পৰিমাণৰ টকাৰ বীমাৰাশি পৰিয়ালটোৱে পাব পাৰে? উত্তৰ হ’ব পৰিয়ালৰ একমাত্ৰ আয় কৰোতা মানুহজন হিচাপে বসন্তৰ ক্ষতিশংকাৰ (Risk) মাপৰ উপৰত আৰু কিমান পৰিমাণৰ আৰ্থিক ক্ষতি বীমাৰ জৰিয়তে সুৰক্ষিত কৰি ৰাখিব বিচাৰে তাৰ ওপৰত বীমাৰাশিৰ পৰিমাণ নিৰ্ভৰ কৰিব।\nকোনোবাই হয়তো প্ৰশ্ন কৰিব এই বীমানো কি বস্তু? বীমাৰ সংজ্ঞা কি? সহজ অৰ্থত বীমা হ’ল কোনো বীমা প্ৰদাতা (কোম্পানী) আৰু বীমা ধাৰকৰ (পলিচীহল্ডাৰ) মাজত এক চুক্তি। বীমা ধাৰকে দিয়া কিস্তিৰ (প্ৰিমিয়াম) বিনিময়ত বীমা ধাৰকক বীমা প্ৰদাতাই চুক্তিৰ আধাৰত কোনো নিৰ্দিষ্ট ঘটনা ঘটিলে নিৰ্দিষ্ট ৰাশিৰ ধন দিবলৈ অঙ্গীকাৰবদ্ধ থাকে।\nওপৰৰ উদাহৰণটোত বসন্তই যদি বছেৰেকীয়া আয়ৰ অন্তত: দহ গুণ মূল্যৰ বীমা কৰাই ৰাখিলেহেঁতেন তেন্তে তেওঁৰ অবৰ্তমানত পৰিয়ালটোৱে টকা পইচাৰ বাবে কোনো বিশেষ চিন্তা কৰিবলগীয়া নহ’লহেঁতেন, অন্তত: বেছ কিছু বছৰলৈ।\nএতিয়া কথা হ’ল বীমাই কেনে ধৰণেনো কাম কৰে? বীমা হ’ল এক ক্ষতিশংকা (ৰিস্ক) হস্তান্তৰ প্ৰক্ৰিয়া। ওপৰৰ উদাহৰণত বসন্তৰ অকালমৃত্যু এক ক্ষতিশংকা। মৃত্যুৰ দৰে চিকিৎসা ব্যয়ো এক ক্ষতিশংকা। এই ক্ষতিশংকাৰ মোকাবিলা কৰাৰ একমাত্ৰ উপায় হ’ল ক্ষতিশংকাৰ হস্তান্তৰ। ক্ষতিশংকা নিজৰ হাতত ৰাখি থোৱাতো কোনো বুদ্ধিমানৰ কাম নিশ্চয় নহয়। বীমাধাৰী গ্ৰাহকে (পলিচীহল্ডাৰ) বীমা প্ৰদাতাৰ ওচৰত ক্ষতিশংকা হস্তান্তৰ কৰে আৰ্থিক মূল্যৰ বিনিময়ত যাক আমি প্ৰিমিয়াম বুলি কওঁ আৰু যেতিয়াই কোনো দুৰ্ঘটনা বা নিৰ্দিষ্ট কাৰণত সেই ক্ষতিশংকা বাস্তৱত ঘটে তেতিয়া বীমা প্ৰদাতাই (কোম্পানীয়ে) বীমা ধাৰকক বা বীমা ধাৰকৰ দ্বাৰা মনোনীত আত্মীয়ক (নমিনীক) আৰ্থিক ক্ষতিপূৰণ দিবলৈ অঙ্গীকাৰবদ্ধ থাকে।\nবীমা প্ৰদাতাই একেধৰণৰ ক্ষতিশংকা থকা লোকসকলৰ পৰা বীমাৰ কিস্তি সংগ্ৰহ কৰি এক ক্ষতিশংকা নিধি ( ৰিস্ক ফাণ্ড) গঢ়ি তোলে। যিহেতু একে সময়তে সকলোৰে দুৰ্ঘটনা নহয় গতিকে একে সময়তে সকলোৰে পৰা দাবী নিষ্পত্তিৰ (ক্লেইম) আবেদন নাহে, যি সকলৰ পৰা আহে তেওঁলোকক ক্ষতিশংকা নিধিৰ পৰা নিৰ্দিষ্ট চুক্তিমৰ্মে পূৰ্বনিৰ্ধাৰিত আৰ্থিক ক্ষতিপূৰণ দিয়া হয়। সহজ অৰ্থত কোনো বিপৰ্য্যয় ফলত হ’ব পৰা আৰ্থিক লোকচানৰ পৰা বীমাই মানুহক ৰক্ষা কৰে, নিৰাপত্তা দিয়ে।\nবীমা যোজনাসমূহ দীৰ্ঘ-ম্যাদী বিনিয়োগৰ উত্তম মাধ্যম ৰূপেও ব্যৱহাৰ কৰিব পাৰি যাতে ম্যাদপূৰ্তিত বিনিয়োগৰ পৰা কিছু লাভাংশও পোৱা যায়। অৱশ্যে এই লাভ বীমাকাৰীৰক্ষতিশংকাৰ ওপৰত নিৰ্ভৰশীল। ইয়াৰ লগতে আয়কৰ আইনৰ 80-C আৰু 80-D ধাৰা অনুসৰি জীৱন বীমা কিস্তিৰ বাবদ ১,১৫০০০ (১০০০০০ 80C ত আৰু ১৫০০০ 80Dত) টকালৈকে আয়কৰ ৰেহাই পোৱা যায়।\nআমাৰ দেশৰ বীমাশিল্পৰ ইতিহাস চাবলৈ গলে যথেষ্ট পুৰণি। ১৮১৮ চনতে কলিকতাৰ অৰিয়েণ্টেল লাইফ ইন্সুৰেঞ্চকোম্পানীয়ে ভাৰতবৰ্ষত প্ৰথম জীৱন বীমাৰ ব্যৱসায় আৰম্ভ কৰিছিল। ১৮৩৮ চনত কোম্পানীতো বন্ধ হয়। ইয়াৰ লগতে মাদ্ৰাজ ইকুইটেবল কোম্পানী, বম্বে মিউচুৱেল, এম্পায়াৰ ইণ্ডিয়া আদি বহুত কোম্পানীয়ে দেশত বীমা ব্যৱসায়ৰ লগত জড়িত হৈ পৰে। ১৯৩৮ চনত গ্ৰাহকৰ স্বাৰ্থ সুৰক্ষিতকৰাৰ বাবে বীমা আইন ১৯৩৮ প্ৰণয়ন কৰা হয়। এই আইনৰ সহায়ত ভাৰত চৰকাৰে কোম্পানীসমূহৰ কাম-কাজৰ ওপৰত কাৰ্য্যকৰী নিয়ন্ত্ৰণৰ ক্ষমতা গ্ৰহণ কৰে যদিও কোম্পানীসমূহৰ মাজত চলা প্ৰতিযোগিতা তথা বিভিন্ন জালিয়াতিৰে গ্ৰাহকক প্ৰতাৰণা কৰাৰ অভিযোগৰ বাবে বাবে ১৯৫০ চনত চৰকাৰে বীমা ব্যৱসায় ৰাষ্ট্ৰীয়কৰণৰ সিদ্ধান্ত গ্ৰহণ কৰে। এই সিদ্ধান্তৰ ভিত্তিতে ১৯৫৬ চনৰ এক ছেপ্তেম্বৰত২৪৫ টা বীমা কোম্পানী একত্ৰিকৰণ কৰি ভাৰতীয় জীৱন বীমা নিগমৰ গঠন কৰে। ১৯৫৬ চনৰ পৰা ১৯৯৯ চনলৈ দেশৰ জীৱন বীমা উদ্যোগত কেৱল ভাৰতীয় জীৱন বীমা নিগমে জীৱন বীমাৰ ব্যৱসায় কৰি আহিছিল। ১৯৯৯চনত বীমা উদ্যোগৰ নিয়ন্ত্ৰণ তথা উন্নয়নৰ বাবে IRDA (Insurance Regulatory and Development Authority) গঠন হোৱাৰ লগে লগে দেশৰ বীমা খণ্ড বেচৰকাৰী কোম্পানীৰ বাবে মুকলি হৈ পৰিল আৰু বৰ্তমান ২৩ টা বেচৰকাৰী কোম্পানীয়ে ভাৰতীয় জীৱন বীমা নিগমৰ লগতে বৰ্তমান দেশত জীৱন বীমাৰ ব্যৱসায় চলাই আছে।\n(জীৱন বীমা বিষয়টো অতিশয় বিশাল। এটা বিষয়ৰ কথা ভাবিলে আন এটা বিষয়ে মনত ভুমুকি মাৰে। তাতে বহুতো শব্দৰ সঠিক অসমীয়া প্ৰতিশব্দ বিচাৰি পোৱা নাই। যদিহে ৰাইজে বিচাৰে তেন্তে বিভিন্ন যোজনাসমূহৰ বিষয়ে ইয়াৰ পাছৰ খণ্ডত লিখিম )\n← আধ্যাত্মিক সংগীত: নামঘোষাৰ প্রার্থনা-গীত – (মৌচুমী বৰা)\nজীৱনৰ আন এটি নাম সংগীত -( দেৱপ্ৰতিম হাজৰিকা) →\n‘হাউচৱাইফ’ বনাম অৰ্থনীতি (অনুপমা বৰগোহাঁই)


অসমীয়া বান্দৰ - অসমীয়া ৱিকিপিডিয়া\nঅসমীয়া বান্দৰ (ইংৰাজী: Assamese macaque) অসমকে ধৰি দক্ষিণ-পূব এছিয়াৰ বিভিন্ন অঞ্চলত বিস্তৃত হৈ থকা এবিধ বান্দৰৰ প্ৰজাতি৷ অসমীয়া বান্দৰৰ দুটা মূল উপ-প্ৰজাতি আছে৷ পূব দেশীয় অসমীয়া বান্দৰ আৰু পশ্চিম-দেশীয় অসমীয়া বান্দৰ৷ পূব দেশীয় অসমীয়া বান্দৰৰ নেজডাল পশ্চিম দেশীয় উপপ্ৰজাতিতকৈ চুটি৷ অসমীয়া বান্দৰ মূলত: চিৰসেউজীয়া তথা শুকান পৰ্ণপাতী অৰণ্য, খেতি পথাৰ আদিত সাগৰ পৃষ্ঠৰ পৰা ২০০০ মিটাৰ উচ্চতালৈকে পোৱা যায়৷ অসমীয়া বান্দৰে সাধাৰণতে ফল-মূল, পাত, পোক-পৰুৱা, খেতিত হোৱা শস্য আৰু পাচলি আদি আৰু কেতিয়াবা সৰু জীৱ-জন্তু যেনে জেঠী আদি খায়৷ অসমীয়া বান্দৰ ত্ৰিছ বছৰ পৰ্য্যন্ত জীয়াই থাকিব পাৰে৷\nঅসমীয়া বান্দৰ (Assamese Macaque)\nপ্ৰজাতি: M. assamensis\nঅসমীয়া বান্দৰৰ বিতৰণ\nঅসমীয়া বান্দৰৰ দেহ মুগা-মটীয়া বৰণৰ নোমেৰে আবৃত ৷ ইয়াৰ দেহ মুগা-মটীয়া বৰণৰ নোমেৰে আবৃত, পেটৰ অংশ বগা আৰু চকুৰ চাৰিওফালে শেঁতা বগা বৰণৰ৷ ইয়াৰ গাল দুখন দীঘল নোমেৰে আৱৰা৷ মতা বান্দৰবোৰৰ মুখত দাড়ি থাকে৷ ইয়াৰ দেহৰ ওজন ৪.৬-১২ কি.গ্ৰা., মতা বান্দৰৰ দৈৰ্ঘ্য ৭৩ ছেমি আৰু মাইকীৰ ৫৯ ছেমি পৰ্য্যন্ত হ’ব পাৰে৷ \nঅসমীয়া বান্দৰৰ দুটা মূল উপ-প্ৰজাতি আছে  -\nপূব দেশীয় অসমীয়া বান্দৰ, Macaca assamensis assamensis- ই ভূটান, উত্তৰ ভাৰতৰ অৰুণাচল প্ৰদেশ, অসম, মণিপুৰ, মেঘালয়, মিজোৰাম, নাগালেণ্ড, ছিকিম, আৰু ত্ৰিপুৰা ৰ পৰা উত্তৰ ম্যানমাৰ, থাইলেণ্ড, তিব্বত, চীন আৰু ভিয়েটনাম লৈকে বিস্তৃত;\nপশ্চিম-দেশীয় অসমীয়া বান্দৰ, Macaca assamensis pelops-এই উপ-প্ৰজাতিটো নেপাল ৰ পৰা উত্তৰ প্ৰদেশ, ছিকিম, অসম ,পশ্চিমবংগ আৰু ভূটান, বাংলাদেশত বিস্তৃত হৈ আছে ৷\nবিভিন্ন ধৰণৰ পৰিৱেশত জীৱন-ধাৰণ কৰাৰ দক্ষতা থকাৰ ফলত বিভিন্ন ধৰণৰ অৰণ্যত এই প্ৰজাতিটো দেখা পোৱা যায়৷ভাৰতবৰ্ষত অসমীয়া বান্দৰ মূলত: চিৰসেউজীয়া তথা শুকান পৰ্ণপাতী অৰণ্যত পোৱা যায়৷ \nঅসমীয়া বান্দৰ হিংস্ৰ নহয়৷ মলুৱা বান্দৰৰ তুলনাত ইহঁত শান্ত প্ৰকৃতিৰ৷ মানুহৰ ওচৰে-পাঁজৰে এই প্ৰজাতিটোৱে বাধ্য হৈয়ে বিচৰণ কৰে৷ ইহঁতে ১৫-২০ টাৰ দল বান্ধি থাকে৷ \nঅসমীয়া বান্দৰে সাধাৰণতে খাদ্য, ফল-মূল, পাত, পোক-পৰুৱা ইত্যাদি খাদ্য হিচাপে গ্ৰহণ কৰে৷ ই মানুহৰ খেতিত হোৱা শস্য আৰু পাচলি আদিও খায়৷\nঅসমীয়া বান্দৰ সাধাৰণতে পাঁচ বছৰ বয়সত প্ৰজননৰ বাবে সাজু হয়৷ এই বয়সত মতা বান্দৰে দল এৰি অন্য দলত যোগ দিয়ে কিন্তু মাইকীবোৰ একেটা দলতে ৰৈ যায়৷ সাধাৰণতে অসমীয়া বান্দৰে অক্টোবৰৰ পৰা ফেব্ৰুৱাৰী মাহৰ ভিতৰত প্ৰজনন কৰে কিন্তু ঠাইবিশেষ এই সময়ৰ তাৰতম্য হোৱা দেখা যায়৷ মাইকী বান্দৰ প্ৰায় ১৬৫ দিন গৰ্ভৱতী হৈ থাকি এপ্ৰিলৰ পৰা জুন মাহৰ ভিতৰত এটা পোৱালীৰ জন্ম দিয়ে৷ মতা বান্দৰে পোৱালিৰ যত্নত মাকৰ সমানে অংশ লোৱা দেখা যায়৷\nচাংহাই চিৰিয়াখানা ত অসমীয়া বান্দৰ\nবসতিস্থল ধ্বংস, চোৰাং চিকাৰ আদি বিভিন্ন কাৰণত এই প্ৰাণীবিধৰ জনসংখ্যা অতি দ্ৰুত গতিক হ্ৰাস পোৱাৰ বাবে ২০০৮ চনত ইয়াক আই.ইউ. চি. এন (International Union for Conservation of Nature, IUCN)-এ সংকতাসন্ন প্ৰজাতি (Near Threatened) বুলি ঘোষণা কৰিছে। ভাৰতীয় বন্যপ্ৰাণী সংৰক্ষণ আইনে (Indian Wildlife Protection Act,1972) এই প্ৰজাতিবিধক ১নং তালিকাভুক্ত প্ৰাণী হিচাপে স্বীকৃতি দিছে৷ এই প্ৰাণীবিধক ধৰা, মাৰা বা কিনা-বেচা কৰা আইন মতে দণ্ডনীয় অপৰাধ৷\n↑ Groves, C. (2005). Wilson, D. E., & Reeder, D. M, eds. ed. Mammal Species of the World (3rd সম্পাদনা). প্ৰকাশক Baltimore: Johns Hopkins University Press. পৃষ্ঠা. 161. ISBN 0-801-88221-4. OCLC 62265494. http://www.bucknell.edu/msw3/browse.asp?id=12100530.\n↑ 2.0 2.1 2.2 2.3 Boonratana, R., Chalise, M., Das, J., Htun, S. and Timmins, R. J. (2008). "Macaca assamensis". IUCN Red List of Threatened Species. Version 2010.4. International Union for Conservation of Nature. http://www.iucnredlist.org/apps/redlist/details/12549.\n↑ 6.0 6.1 Fürtbauer, I., Schülke, O., Heistermann, M., & Ostner, J. (2010). Reproductive and Life History Parameters of Wild Female Macaca assamensis. International journal of primatology, 31(4), 501–517. https://doi.org/10.1007/s10764-010-9409-3\n"https://as.wikipedia.org/w/index.php?title=অসমীয়া_বান্দৰ&oldid=251478"ৰ পৰা অনা হৈছে\nশেষ সম্পাদনা কৰা হৈছে 19 November 2020 তাৰিখে 17:43 বজাত\nএই পৃষ্ঠাখন ১৯ নৱেম্বৰ, ২০২০ তাৰিখে ২৩:১৩ বজাত অন্তিম সংশোধন কৰা হৈছিল।\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=11335।


ঘামচি কিদৰে কমাব পাৰি ? — Vikaspedia\nঘামচি হোৱাৰ কাৰণ\nবেছিকৈ ঘাম ওলোৱাটো অসুখৰ লক্ষণ নেকি ?\nঘামচিৰ অস্তিত্ব আৰু ঘামৰ দুৰ্গন্ধ কেনেদৰে দূৰ কৰিব ?\nঘামৰ বিষয়ে কিছু জানিবলগীয়া কথাঃ\nদেহত ঘামচি হোৱাৰ একমাত্ৰ কাৰণটো হ’ল দেহত্বকখন অপৰিষ্কাৰ কৰি ৰখা। সেয়েহে এই কথাটো মনত ৰখা অতি প্ৰয়োজনীয়।\n(১) দেহৰ ভিতৰত কেতিয়াও ঘাম জমা হ’বলৈ দিব নালাগে।\n(২)গোমা বতৰত পৰিহাৰ কৰাই শ্ৰেয়।\n(৩) পৰিষ্কাৰ কপাহী কাপোৰ গ্ৰীষ্মকালত পৰিধান কৰিব লাগে। ছিন্থেটিক কাপোৰ পিন্ধিব নালাগে।\n(৪) ঘামত তিতি যোৱা কাপোৰ-কানি পিন্ধি থকা উচিত নহয়।\n(৫) চাবোন ব্যৱহাৰ কৰি ভালদৰে দেহত্বক পৰিষ্কাৰ কৰিব লাগে।\n(৬) বেছিকৈ তেল দেহত ঘঁহিব নালাগে।\n(৭) কেইবাঘণ্টাজুৰি একেৰাহে গেঞ্জি, পায়জামা, ভৰিত মোজা বা বন্ধ জোতা পিন্ধি থকা উচিত নহয়।\nমুঠেও নহয়। বৰং সুস্থতাৰহে লক্ষণ। পৰিৱেশ, সময়, ব্যক্তি, জাতি আৰু দেহৰ অংশভেদে ঘামৰ পৰিমাণৰ তাৰতম্য দেখা যায়। যিহেতু ই কোনো এটা ৰোগ নহয়, সেয়েহে দৰব খোৱাৰ আৱশ্যকতা নাই। তথাপি বেছিকৈ ঘাম নিঃসৰণ হ’লে দেহৰ ক্লান্তি কমাবলৈ সৰহকৈ পানী খোৱা উচিত। এনে ক্ষেত্ৰত এগিলাছ পানীত দুই চামুচ চেনি, এচিকুটমান নিমখ আৰু এফালে নেমুৰ ৰস ঢালিব লাগে। গৰমকালি এজন মানুহৰ দেহৰ পৰা ৭-৮ লিটাৰ পৰ্যন্ত ঘাম নিঃসৰণ ঘটিব পাৰে। শীতকালত এজন সুস্থ মানুহৰ দেহত ২৫০ মিলিলিটাৰৰ পৰা আধা লিটাৰলৈকে ঘাম নিঃসৰিত হয়।\n(১) অতি চেঁচা পানীৰ দ্বাৰা শৰীৰটো ভালদৰে ধুই বতাহত দেহটো শুকোৱাৰ পাছত এক আউণ্স অডিকলনৰ সৈতে এটা টোপাল ফেলন এচিড মিহলি কৰি সেই মিশ্ৰণ গোটেই দেহতে লগাব লাগে।\n(২) এভাগ মিল্ক অব্ মেগনেছিয়ামৰ সৈতে দুভাগ কুহুমীয়া গৰম পানী মিহলাই গোটেই দেহতে সানি ২০ মিনিটৰ পাছত স্নাতক কৰি উপকাৰ পোৱা যায়।\n(৩) কৰ্পূৰ, চূণ আৰু ফিটকিৰি চূণ ভালদৰে গুড়ি কৰি মিহলাই গোটেই দেহতে ঘঁহি ঘঁহি লগাব লাগে\n(৪) ইয়াৰ বাহিৰেও ঘামৰ দুৰ্গন্ধ দূৰ কৰিবলৈ সুগন্ধি পাউডাৰ আছেই।\n(১) এজন প্ৰাপ্তবয়স্ক মানুহৰ দেহত প্ৰায় ত্ৰিশ লাখ ঘৰ্মগ্ৰন্থি আছে। আটাইতকৈ সৰহসংখ্যক ঘৰ্মগ্ৰন্থি আছে হাতৰ তলুৱাত আৰু ভৰিৰ পতাত। ইয়াৰ সংখ্যা হ’ল প্ৰতি বৰ্গ ছেঃ মিঃ প্ৰায় ৪০০।\n(২) প্ৰতি লিটাৰ ঘাম বাষ্পীভূত হ’লে দেহৰ পৰা ৬০০ কিলো কেলৰী উত্তাপ বাহিৰ হৈ যায়।\n(৩) এজন মানুহৰ ঘৰ্মগ্ৰন্থিৰ পৰা ৭০ বছৰ বয়সলৈ প্ৰায় ১৫০ টন ঘাম নিঃসৰিত হয়। এই পৰিমাণৰ ঘামেৰে ৰেলৰ তিনিটা ট্ৰেংক ৱেগনপূৰ্ণ কৰিব পৰা যায়। এই হিচাপ এজন প্ৰখ্যাত শৰীৰ তত্ত্ববিদৰ।\nশেহান্তৰত উল্লেখ কৰো যে এই বছৰ অৰ্থাত্ ২০১৬ চনত যিদৰে ভয়াৱহ বানৰ কবলত পৰি আমাৰ ৰাজ্যখন ক্ষতিগ্ৰস্ত হৈছে, ঠিক অনুৰূপভাৱে বৰ্তমান শাওণ-ভাদ মাহত চলা খৰাং বতৰৰ প্ৰভাৱত কৃষিকৰ্মৰ ওপৰত বিৰূপ প্ৰভাৱ পৰাৰ উপৰি জনজীৱন বাৰুকৈয়েই ব্যাহত হৈছে। এনে পৰিস্থিতিৰ পৰিপ্ৰেক্ষিতত অতিৰিক্ত মাত্ৰাত ঘৰ্ম নিঃসৰণ হোৱাৰ উপৰি ঘামচিৰ আক্ৰমণৰ সম্ভাৱনীয়তা বেছি।


যোধপুৰ কাণ্ডৰ নতুন মূৰ- ভাইৰেল ভিডিঅ’ত থকা মহিলাগৰাকী প্ৰকৃততে কোন? – Pratham Khabar\nঘৰ/অপৰাধ/যোধপুৰ কাণ্ডৰ নতুন মূৰ- ভাইৰেল ভিডিঅ’ত থকা মহিলাগৰাকী প্ৰকৃততে কোন?\n0 222 1 মিনিট পঢ়া\n২৩ মে’ত যোধপুৰত এগৰাকী নগা মহিলাৰ আত্মহত্যাক লৈ সৃষ্টি হৈছিল চাঞ্চল্যৰ। যোধপুৰৰ সিন্ধি কলনীৰ এটা ভাৰাঘৰত বাস কৰা নগালেণ্ডৰ মহিলাগৰাকীয়ে চিপ লৈ আত্মহত্যা কৰিছিল। যোধপুৰ আৰক্ষী ঘটনাস্থলীত উপস্থিত হৈ মৰণোত্তৰ পৰীক্ষাৰ লগতে সকলো যাৱতীয় কাৰ্য সম্পন্ন কৰিছিল। তিনি সন্তানৰ মাতৃ মহিগৰাকী অকলে যোধপুৰত বাস কৰিছিল আৰু এখন ব্যক্তিগত ৰেষ্টুৰেণ্টত অনলাইন বিলিং কৰি জীৱিকা নিৰ্বাহ কৰিছিল। ইমানলৈ সকলো ঠিকেই আছিল।\nআত্মহত্যাৰ পিছতে বিভিন্ন ছ’চিয়েল মিডিয়াৰ জৰিয়তে প্ৰচাৰিত এটা ভাইৰেল ভিডিঅ’ই নগা মহিলাগৰাকীৰ আত্মহত্যাক লৈ চাঞ্চল্য বিয়পায় চুবুৰীয়া ৰাজ্য নাগালেণ্ড তথা যোধপুৰত। অমানৱীয়তা, নিষ্ঠুৰতা আৰু বীভৎসতাৰ দিশ ফুটাই তোলা ভাইৰেল ভিডিঅ’টো উক্ত নগা মহিলাগৰাকীৰ বুলি প্ৰচাৰ কৰা হয় ছ’চিয়েল মিডিয়াত। শেহতীয়াকৈ যোধপুৰ আৰক্ষী, দিল্লী আৰক্ষীয়ে ভিডিঅ’টো পৰীক্ষা কৰি এয়া ২৩ মে’ত ৰাজস্থানৰ আত্মহত্যাৰ ঘটনাৰ লগত কোনোধৰণৰ সম্পৰ্ক নাই বুলি উল্লেখ কৰিছে।\nঅসম আৰক্ষীয়ে বৰ্তমান অপৰাধজনিত ভাইৰেল ভিডিঅ’টোৰ তথ্য বিচাৰি পুৰস্কাৰ ঘোষণা কৰিছে। টুইটাৰযোগে অসম আৰক্ষীয়ে ৫ অভিযুক্তৰ ফটো প্ৰকাশ কৰি তেওঁলোকৰ বিষয়ে তথ্য থাকিলে অসম আৰক্ষীক জনাবলৈ আহ্বান জনাইছে। ইয়াৰ বিনিময়ত অসম আৰক্ষীয়ে ঘোষণা কৰিছে আকৰ্ষণীয় পুৰস্কাৰ। অসম আৰক্ষীৰ হেণ্ডেলৰ পৰা কৰা ফটোসম্বলিত টুইটটোত লিখিছে, ‘এই ফটোসমূহ ৫ কালপ্ৰিতৰ যিয়ে এগৰাকী যুৱতীক নিৰ্যাতন চলোৱা দেখা গৈছে এটা ভাইৰেল ভিডিঅ’ত। এই ঘটনাৰ স্থান আৰু সময় স্পষ্ট নহয়। যদি কাৰোবাৰ সৈতে এই অপৰাধজনিত ঘটনা বা অভিযুক্তৰ সন্দৰ্ভত কোনো তথ্য আছে তেন্তে যোগাযোগ কৰক।’\nউল্লেখ্য যে, বিজেপি নেতা কিৰেন ৰিজিজুৱে এয়া নাগালেণ্ডৰ উক্ত মহিলাগৰাকী নহয় বুলি টুইটযোগে উল্লেখ কৰিছে। পিছে যি স্থানৰেই নহওক, য’ৰেই নহওক, দলবদ্ধ ধৰ্ষণ বিশ্ব সম্বলিত ভিডিঅ’টোৱা শেহতীয়াকৈ সৃষ্টি কৰিছে তীব্ৰ চাঞ্চল্যৰ। প্ৰশ্ন হয়, এই নিৰ্যাতিত মহিলাগৰাকী কোন?\nধুমুহাত বুৰ গ’ল ৫ গৰাকী যাত্ৰীসহ এখন নাওঁ


xukhdukh.com September 13, 2014 goodnews,\n১. অসমকো আল-কায়দাই সাংগঠনিক কাম-কাজৰ বাবে লক্ষ্য কৰি লোৱাৰ বিষয়টো গুৰুত্ব সহকাৰে গ্ৰহণ কৰিছে অসম চৰকাৰে। অসমৰ গৃহ বিভাগে আই জি পি হীৰেন নাথৰ নেতৃত্বত এটা টাস্ক ফৰ্চ গঠন কৰি এমাহৰ ভিতৰতে বিষয়টোত প্ৰতিবেদন দিয়াৰ বাবে নিৰ্দেশ জাৰি কৰিছে।\n২. নলবাৰীৰ অসম ভেলী জুনিয়ৰ কলেজত "গীত আৰু কথাৰে এদিন" শীৰ্ষক অনুষ্ঠানত অংশ লৈ আমাৰ অসম কাকতৰ কাৰ্যবাহী সম্পাদক প্ৰশান্ত ৰাজগুৰুৱে "মাতৃভাষাত শিক্ষা আহৰণৰ সমান গৌৰৱান্বিত মানুহ পৃথিৱীত নাই" বুলি মত প্ৰকাশ কৰে। অনুষ্ঠানটোতে হাইস্কুল শিক্ষান্ত পৰীক্ষাত নলবাৰী জিলা ভিতৰত সৰ্বোচ্চ নম্বৰ পোৱা পাৰ্থপ্ৰতিম বেজবৰুৱাক অসম ভেলী উতকৰ্ষ বঁটা প্ৰদান কৰা হয়। দুগৰাকী কৃতী শিক্ষককো এই অনুষ্ঠানতে সম্বৰ্ধনা জনোৱাৰ সুখবৰ।\n৩. মহাৰাষ্ট্ৰ আৰু হাৰিয়ানাৰ অনাগত বিধানসভা নিৰ্বাচনৰ তাৰিখ ঘোষণা কৰিলে নিৰ্বাচন আয়োগে। নিৰাপত্তাৰ প্ৰত্যাহ্বানকো নেওচি একেটা দিনতে অহা ১৫ অক্তোবৰত এই নিৰ্বাচন অনুষ্ঠিত কৰা হব বুলিও কালি মুখ্য নিৰ্বাচনী আয়ুক্তই ঘোষণা কৰিছে।\n৪. আৰক্ষীসকলক সমাজ আৰু জনসাধাৰণৰ প্ৰতি অধিক দায়বদ্ধ হৈ সেৱা আগবঢ়াবলৈ মুখ্যমন্ত্ৰী তৰুণ গগৈয়ে আহ্বান জনাইছে। দেৰগাঁৱৰ আৰক্ষী প্ৰশিক্ষণ মহাবিদ্যালয়ত শিক্ষা নবীশ উপ-আৰক্ষী অধীক্ষক সকলক শিক্ষান্ত সমাৰোহত ভাষণ দিয়েই মুখ্যমন্ত্ৰীয়ে এই আহ্বান জনায়।\n৫. কেন্দ্ৰীয় গৃহমন্ত্ৰী ৰাজনাথ সিঙ অসম-বাংলাদেশ সীমান্তৰ স্পৰ্শকাতৰ অঞ্চল সমূহ চিনাক্ত কৰাৰ লগতে অনুপ্ৰৱেশ প্ৰসংগত ঢাকাৰেও আলোচনা কৰা বুলি প্ৰকাশ কৰিছে। তেখেতে নিজেও আহি অহা দুই-তিনিমাহৰ ভিতৰত সীমান্ত অঞ্চল পৰিদৰ্শন কৰিবহি বুলিও কালি দিল্লীত চৰকাৰৰ এশদিনীয়া খতিয়ান দাঙি ধৰাৰ এখন সংবাদ মেলত সদৰী কৰিছে।\n৬. নুমলীগড় ৰিফাইনেৰীয়ে সফলতাৰ ধ্বজ উৰুৱাই ২১ সংখ্যক বাৰ্ষিক সাধাৰণ সভাত কৰিলে লভ্যাংশ ঘোষণা। গুৱাহাটীৰ হোটেল ব্ৰহ্মপুত্ৰ অশোকত হোৱা সাধাৰণ সভাত ২০১৩-১৪ বিত্তীয় বৰ্ষৰ বাবে অংশীদাৰ সকললৈ ১৬ শতাংশ লভ্যাংশ ঘোষণা কৰে।\n৭. সাৰদা কেলেংকাৰীৰ গোচৰত অবিৰত জেৰাৰ পাছত কলকতাত সদানন্দ গগৈক গ্ৰেপ্তাৰ কৰিছে বুলি চিবিআইৰ মুখপাত্ৰই প্ৰকাশ কৰিছে। তৃণমূল কংগ্ৰেছৰ সাংসদ কুনাল ঘোষকো এই গোচৰত ন্যায়িক জিম্মালৈ প্ৰেৰণ কৰিছে। ধুবুৰী আৰক্ষীয়েও সাৰদা মুৰব্বী সুদীপ্ত সেনক জেৰা কৰা প্ৰস্তুতি চলাইছে বুলি সুখবৰ প্ৰকাশিত হৈছে।\n৮. অসমৰ শক্তি খণ্ডৰ বিকাশৰ বাবে ৩০০মিলিয়ন ডলাৰ ঋণ আগবঢ়াব এছিয়ান ডেভেলপমেণ্ট বেংকে। দেশত ৬৫-৭৫ শতাংশ লোকৰ ঘৰত বিজুলী সংযোগ থকাৰ বিপৰীতে অসমত এই হাৰ মাত্ৰ ৩৭ শতাংশ বুলি তথ্য প্ৰকাশ কৰি এই কথা কালি এক সংবাদ মেলত প্ৰকাশ কৰিলে এছিয়ান ডেভেলপমেণ্ট বেংকৰ বিষয়া ডঃ হেৰাথ গুনাটিলেকৰে।\n৯. দেশত থকা ৭২খনকৈ প্ৰাচীন আৰু প্ৰাসংগিকতা হেৰুৱা আইন বাতিল কৰিবলৈ কেন্দ্ৰীয় চৰকাৰে যো-জা চলাইছে। এই বিষয়ত আইন আয়োগে প্ৰয়োজনীয় অনুমোদন দিয়াৰ লগতে এই বিষয়ক অন্তৰ্বতী প্ৰতিবেদন আইনমন্ত্ৰীৰ হাতত অৰ্পণ কৰিছে। আয়োগে এনে ২৬১খন আইনক লৈ অধ্যয়ন অব্যাহত ৰাখিছে আৰু ৩২খন শতিকাৰ অধিক পুৰণি আইন বিলুপ্তি বিষয়ক এখন বিধেয়ক সংসদৰ বিচাৰধীন হৈ আছে বুলিও জানিব পৰা গৈছে।\n১০. নগাঁৱত স্থাপিত হোৱা শ্ৰীমন্ত শংকৰদেৱ বিশ্ববিদ্যালয়ে শংকৰ সংঘৰ আৰ্থিক সাহাৰ্যৰে বেজবৰুৱাৰ ডেৰশ বছৰীয়া জন্ম জয়ন্তীৰ সৈতে সংগতি ৰাখি "বেজবৰুৱাৰ শংকৰদেৱ চৰ্চা" বিষয়ত এখনি আলোচনাচক্ৰ অহা ১৪ আৰু ১৫ নৱেম্বৰত আয়োজন কৰিছে। কেইবাগৰাকীও শিক্ষাবিদ-বুদ্ধিজীৱীয়ে অংশ লব লগা আলোচনাচক্ৰৰ বাবে গৱেষণাপত্ৰৰ প্ৰেৰণৰ বাবে গৱেষক সমাজৰ প্ৰতি আহ্বান জনাইছে।


অথেলো (চলচ্চিত্ৰ) - অসমীয়া ৱিকিপিডিয়া\n২০১৭ filmসাঁচ:SHORTDESC:২০১৭ film\nহেমন্ত কুমাৰ দাস\n৩১ মাৰ্চ ২০১৭ (2017-03-31)\nঅথেলো হৈছে ২০১৭ চনত মুক্তি লাভ কৰা এখন অসমীয়া ভাষাৰ কথাছবি। ছবিখনৰ পৰিচালক আছিল হেমন্ত কুমাৰ দাস। মানবেন্দ্ৰ অধিকাৰীয়ে অৰ্থ ফিল্মছৰ বেনাৰত ছবিখনৰ প্ৰযোজনা কৰিছিল। ৰঞ্জিত শৰ্মাই ৰচনা কৰা কাহিনীৰ আধাৰত নিৰ্মাণ হোৱা ছবিখনে ২০১৫ চনত "শ্ৰেষ্ঠ অসমীয়া ছবি"ৰ ৰাষ্ট্ৰীয় বঁটা পাবলৈ সক্ষম হৈছিল। দেশ আৰু বিদেশৰ একাধিক মহোৎসৱত অংশগ্ৰহণ কৰা অথেলোৱে ২০১৪ চনৰ ভাৰতীয় ছবি মহোৎসৱত অংশগ্ৰহণ কৰি শ্ৰেষ্ঠ চিত্ৰনাট্যৰ বঁটা আজুৰি আনিবলৈ সক্ষম হয়। উল্লেখনীয় যে, ছবিখন চিত্ৰনাট্যও ৰঞ্জিত শৰ্মায়েই লিখিছিল। ছবিখনৰ ভাৰতীয় পেনোৰামালৈও নিৰ্বাচিত হৈছিল।\nছবিখনৰ লগত ছেইক্সপিয়েৰৰ বিখ্যাত নাট "অথেলো"ৰ কোনো সামঞ্জস্য নাই। 'অথেলো'ৱে সত্তৰৰ বৈপ্লৱিক চেতনাৰ লগত বৰ্তমান সময়ৰ বিপ্লৱৰ এক তুলনামূলক পৰ্যবেক্ষণ কৰিবলৈ প্ৰয়াস কৰে। আৰু দুয়োকালৰ প্ৰতিবাদী সত্তাৰ মাজত থকা পাৰ্থক্যক দৰ্শকৰ সমুখত উপস্থাপন কৰিব বিচাৰে। বাসত্তৰ বছৰীয়া বংকিম ভট্টৰ জীৱনক কেন্দ্ৰ কৰিয়েই ছবিখনৰ কাহিনীটোৱে গতি লয়। তেওঁ হৈছে আলজেমাৰ ৰোগত আক্ৰান্ত এজন প্ৰাক্তন বিপ্লৱী। আনহাতে মুনে এখন অট'ৰিস্কা চলায়। সেইখনৰ নাম হৈছে অথেলো। বংকিমে মুনক কয় যে তেওঁ কাৰাগাৰলৈ যাব বিচাৰে, কাৰণ বংকিম দত্তই ডেকাকালত কৰা উগ্ৰবাদ এক আইন-বিৰুদ্ধ কাৰ্য আছিল। সেইটো ঘৰলৈকে টিনা নামৰ কল গাৰ্লজনীয়ে নিজৰ পৰিচয় গোপনে ৰাখি ভাড়াতীয়া হিচাপে থাকিবলৈ আহে। মুনৰ অটোখনত উঠিয়েই টিনাই গ্ৰাহকবোৰক লগ ধৰিবলৈ যায়। এনেকৈয়ে মুন আৰু টিনাৰ মাজত ঘনিষ্ঠতা বাঢ়ে। অটো-আস্থানত সংঘটিত হোৱা এটা বোমা-বিস্ফোৰণ ঘটনাটোতেই ছবিখন সমাপ্তিৰ ফালে আগবাঢ়ে। ৰঞ্জিত দাসে দাবী কৰা মতে, এইখন অসমীয়া ছবিতেই পোনপ্ৰথমবাৰৰ বাবে মুখ্য অভিনেত্ৰীয়ে এগৰাকী কল গাৰ্লৰ চৰিত্ৰত অৱতীৰ্ণ হৈছে।\nপৰিচালক হেমন্ত কুমাৰ দাসৰ এইখন প্ৰথমখন ছবি। ইয়াৰ পূৰ্বে তেওঁ কেইবাখনো ধাৰাবাহিক নিৰ্মাণ কৰিছিল। ছবিখনৰ গুৰুত্বপূৰ্ণ কেইটামান চৰিত্ৰত অভিনয় কৰিছিল অৰুণ নাথ, জুপিতৰা ভূঞা আৰু অৰূপ বৈশ্যই। তাৰ বাহিৰেও ৰুণু দেৱী, বিভূতি ভূষণ হাজৰিকা, পৃথ্বীৰাজ ৰাভা, বীণা পটংগীয়া,কল্পনা কলিতা, শিশু শিল্পী জুবিন দাস, জ্যোতি ভূঞা আদি। ছবিখনৰ সংগীত পৰিচালক আছিল তৰালী শৰ্মা। কাহিনীকাৰ আৰু চিত্ৰনাট্যকাৰ আছিল ৰঞ্জিত শৰ্মা। ৰেড এমএক্স কেমেৰাৰে ছবিখনৰ দৃশ্যসমূহ বন্দী কৰিছিল নাহিদে। কলা-নিৰ্দেশক জ্যোতি শংকৰ ভট্টাচাৰ্য আৰু গৌতম দাস। সম্পাদনাৰ দায়িত্বত আছিল ৰাজু গগৈ। সাজ-সজ্জাৰ দায়িত্বত আছিল লুকুমণি গগৈ। মেকআপ ববী চক্ৰৱৰ্তীৰ। ডি.আই. কালাৰিষ্ট দিগন্ত খাউণ্ড। জ্যোতি চিত্ৰবনৰ ষ্টুডিঅ'ত ধ্বনি-নিৰ্মাণৰ কাম সম্পন্ন কৰে দীপক দত্ত আৰু বিজয় নাথে। উল্লেখনীয় যে, চিত্ৰনাট্যকাৰ ৰঞ্জিত শৰ্মাই ইয়াৰ আগতেও বহুকেইখন সমাদৃত অসমীয়া ছবিৰ চিত্ৰনাট্য ৰচনা কৰিছিল। তাৰ ভিতৰত হৈছে বিদ্যুৎ চক্ৰৱৰ্তীৰ ৰাগ-বিৰাগ আৰু নিষিদ্ধ নদী; মঞ্জু বৰাৰ বৈভৱ আৰু অন্য এক যাত্ৰা; সঞ্জীৱ হাজৰিকাৰ মীমাংসা আদি।\n২০১৪ চনৰ নৱেম্বৰত ছবিখন গোৱাত অনুষ্ঠিত ভাৰতৰ আন্তঃৰাষ্ট্ৰীয় ছবি মহোৎসৱৰ পেনোৰামত প্ৰদৰ্শিত হৈছিল। ছবিখনৰ সমালোচক আৰু দৰ্শকৰ মাজত বিশেষভাৱে সমাদৃত হয়। ছবিখনে অসমৰ চিত্ৰগৃহত ২০১৭ চনৰ ৩১ মাৰ্চত মুক্তি লাভ কৰে।\n↑ 1.0 1.1 1.2 "অথেলো". https://www.magicalassam.com/2017/03/national-award-winning-assamese-film-othello.html। আহৰণ কৰা হৈছে: 25 January 2020.\n↑ "অথ". http://www.kothasobi.com/2014/11/othello-assamese-film-portraying-life.html। আহৰণ কৰা হৈছে: 25 January 2020.\n"https://as.wikipedia.org/w/index.php?title=অথেলো_(চলচ্চিত্ৰ)&oldid=315328"ৰ পৰা অনা হৈছে\n২০১৭ বৰ্ষৰ চলচ্চিত্ৰ\nএই পৃষ্ঠাখন ২৫ ফেব্ৰুৱাৰী, ২০২২ তাৰিখে ১২:৪৬ বজাত অন্তিম সংশোধন কৰা হৈছিল।


Jer 16 | AsmULB | STEP | এয়েই যিহোৱাৰ বাক্য মোৰ ওচৰলৈ আহিল আৰু ক’লে,\nযিহূদীসকলৰ পাপ আৰু ভাবী দুৰৱস্থা।\n1এয়েই যিহোৱাৰ বাক্য মোৰ ওচৰলৈ আহিল আৰু ক’লে, 2বোলে, “তুমি বিবাহ নকৰিবা, এই ঠাইত তোমাৰ পো-জী হবলৈ নিদিবা।” 3কিয়নো, এই ঠাইত ওপজা পো-জীৰ বিষয়ে আৰু এই দেশত তেওঁলোকক প্ৰসৱ কৰা মাতৃসকলৰ, আৰু তেওঁলোকক জন্ম দিয়া পিতৃসকলৰ বিষয়ে যিহোৱাই এইদৰে কৈছে: 4“তেওঁলোকে কষ্টদায়ক মৃত্যুত প্ৰাণত্যাগ কৰিব। আৰু তেওঁলোকৰ কাৰণে কোনেও বিলাপ নকৰিব। তেওঁলোক মাটিৰ ওপৰত সাৰৰ নিচিনাকৈ পৰি থাকিব। আৰু তেওঁলোকক মৈদাম দিয়া নাযাব; ‘তেওঁলোক তৰোৱাল ও আকালৰ দ্বাৰাই হত হ’ব আৰু তেওঁলোকৰ শৱ আকাশৰ চৰাইৰ আৰু পৃথিৱীৰ জন্তুৰ আহাৰ হ’ব।\n5কিয়নো যিহোৱাই এইদৰে কৈছে: “তুমি শোকৰ কোনো ঘৰত নোসোমাবা। তুমি বুকু ভুকুৱাবলৈ নাযাবা, আৰু তেওঁলোকৰ কাৰণে বিলাপ নকৰিবা। কাৰণ, মই এই জাতিৰ পৰা মোৰ শান্তি, এনে কি, দয়া আৰু অনুগ্ৰহ দূৰ কৰিলোঁ!” যিহোৱাই এইদৰেই কৈছে। 6“এই দেশত থকা বৰ আৰু সৰু লোক মৰিব। তেওঁলোকক মৈদাম দিয়া নাযাব আৰু তেওঁলোকৰ কাৰণে কোনেও বুকু নুভুকুৱাব। আৰু তেওঁলোকৰ কাৰণে কোনেও নিজ ঘা কাট-কুট নকৰিব, বা মূৰ নুখুৰাব।\n7লোকসমূহে মৃত লোকৰ কাৰণে তেওঁলোকক শান্তনা দিবলৈ শোক কৰোতে তেওঁলোকক পিঠা নিবিলাব, নাইবা তেওঁলোকৰ পিতৃ কি মাতৃৰ কাৰণে পান কৰিবলৈ লোকসমূহে তেওঁলোকক শান্তনাদায়ক পান-পাত্ৰ নিদিব। 8তুমি তেওঁলোকৰ লগত ভোজন-পান কৰিবৰ অৰ্থে, তেওঁলোকৰ লগত বহিবলৈ ভোজৰ ঘৰত নোসোমাবা।” 9কিয়নো ইস্ৰায়েলৰ ঈশ্বৰ বাহিনীসকলৰ যিহোৱাই এইদৰে কৈছে: “চোৱা, মই তোমালোকৰ চকুৰ আগতে আৰু তোমালোকৰ দিনতে এই ঠাইৰ পৰা উল্লাসৰ ধ্বনি, আনন্দৰ ধ্বনি, আৰু দৰা-কন্যাৰ ধ্বনি লুপ্ত কৰিম।\n10আৰু তেতিয়া তুমি এই জাতিৰ আগত এই সকলো কথা প্ৰচাৰ কৰিবা, আৰু তেওঁলোকে তোমাক ক’ব, যে, ‘যিহোৱাই আমাৰ বিৰুদ্ধে এই মহা বিপদৰ কথা কিয় ক’লে? বা আমাৰ অপৰাধ কি? আমি আমাৰ ঈশ্বৰ যিহোৱাৰ বিৰুদ্ধে কৰা আমাৰ পাপ কি?’ 11তেতিয়া তুমি তেওঁলোকক ক’বা, ‘যিহোৱাই কৈছে, তোমালোকৰ পূৰ্ব্ব-পুৰুষসকলে মোক ত্যাগ কৰিলে,’ ইতৰ দেৱতাবোৰৰ পাছত চলিলে, সেইবোৰক সেৱাপূজাও কৰিলে আৰু সেইবোৰৰ আগত প্ৰণিপাত কৰিলে। কিন্তু মোক হ’লে ত্যাগ কৰিলে, মোৰ ব্যৱস্থা পালন নকৰিলে।\n12আৰু তোমালোক হ’লে তোমালোকৰ পূৰ্ব্ব-পুৰুষসকলতকৈয়ো অধিক কদাচৰণ কৰিছা, কিয়নো চোৱা! তোমালোক প্ৰতিজনে নিজ নিজ দুষ্ট মনৰ কঠিনতা অনুসাৰে চলি মোৰ কথাত কাণ নিদিয়া। 13এই হেতুকে তোমালোকৰ পূৰ্ব্ব–পুৰুষসকলে আৰু তোমালোকেও যি দেশ জনা নাই, এনে এক দেশলৈ মই এই দেশৰ পৰা তোমালোকক দূৰ কৰি দিম; সেই ঠাইত তোমালোকে দিনে-ৰাতিয়ে ইতৰ দেৱতাবোৰক সেৱাপূজা কৰিবা; কিয়নো মই তোমালোকক অনুগ্ৰহ নকৰিম।\n14এই হেতুকে চোৱা! এনে কোনো দিনবোৰ আহিছে “যিহোৱাই কৈছে”, সেই দিনা লোকসকলে আৰু নক’ব, যে, যি জনাই ইস্ৰায়েলৰ সন্তানসকলক মিচৰ দেশৰ পৰা আনিলে, সেই যিহোৱাৰ জীৱনৰ শপত।’ 15কিন্তু এনেকৈ কব, যে, যি জনাই ইস্ৰায়েলৰ সন্তানসকলক উত্তৰ দেশৰ পৰা, আৰু যি যি দেশলৈ তেওঁলোকক খেদিছিল, সেই সকলো দেশৰ পৰা আনিলে, সেই যিহোৱাৰ জীৱনৰ শপত। মই তেওঁলোকৰ পূৰ্ব্ব-পুৰুষসকলক যি দেশ দিছিলোঁ, সেই দেশলৈ পুনৰায় তেওঁলোকক আনিম।\n16চোৱা! মই অনেক মাছ-মৰিয়া অনাম, “যিহোৱাই কৈছে”, তেওঁলোকে মাছ ধৰাদি তেওঁলোকক ধৰিব। পাছে মই অনেক ব্যাধ অনাম, তেওঁলোকে চিকাৰিৰ দৰে চিকাৰ কৰি প্ৰত্যেক পৰ্ব্বত, প্ৰত্যেক গিৰি আৰু শিলবোৰৰ খোৰোঙৰ পৰা তেওঁলোকক উলিয়াব। 17কিয়নো তেওঁলোকৰ সকলো পথত মোৰ চকু আছে, তেওঁলোক মোৰ পৰা গুপুতে নাথাকিব বা তেওঁলোকৰ অপৰাধ মোৰ দৃষ্টিত অগোচৰ নহ’ব। 18মই প্ৰথমে তেওঁলোকৰ অপৰাধ আৰু পাপৰ দুগুন প্ৰতিফল দিম; কিয়নো তেওঁলোকে নিজৰ ঘিণ লগীয়া বস্তুৰ শৱেৰে মোৰ দেশ অশুচি কৰিলে, আৰু তেওঁলোকৰ ঘৃণনীয় পদাৰ্থৰে মোৰ আধিপত্য পৰিপূৰ্ণ কৰিলে।\n19হে মোৰ বল, হে মোৰ কোঁঠ, আৰু সঙ্কটৰ কালৰ মোৰ আশ্ৰয় হে যিহোৱা,\nপৃথিৱীৰ অন্তৰ পৰা জাতিবোৰে তোমাৰ ওচৰলৈ আহি ক’ব, “আমাৰ পূৰ্ব্ব-পুৰুষসকলে মিছা,\nএনে কি অসাৰ আৰু অনুপকাৰী বস্তুৰ বাহিৰে একো অধিকাৰ কৰা নাই।\n20যি ঈশ্বৰ নহয়, মানুহে নিজলৈ জানো এনে দেৱতাবোৰ সাজিব?\nএই হেতুকে চোৱা! মই তেওঁলোকক জনাম, মোৰ হাত আৰু মোৰ পৰাক্ৰম তেওঁলোকক একেৰাহে জ্ঞাত কৰাম,\nতাতে মোৰ নাম যে যিহোৱা, ইয়াকে তেওঁলোকে জানিবলৈ পাব।


Oxygen Express Train যোগে যোগান ধৰিব অক্সিজেন!– News18 assam\nকোৰোণাৰ ত্ৰাসৰ মাজতেই ভাৰতীয় ৰে’ল কৰ্তৃপক্ষই চলাব অক্সিজেন এক্সপ্ৰেছ ৰে’ল ! সেউজ কৰিড'ৰৰ জৰিয়তে যোগান ধৰিব অক্সিজেন!\nভাৰতীয় ৰে'লে লিকুইড মেডিকেল অক্সিজেন (LMO) আৰু অক্সিজেন চিলিণ্ডাৰ কঢ়িয়াবলৈ বিশেষ অক্সিজেন এক্সপ্ৰেছ ৰে'ল (Oxygen Express Trains) চলোৱাৰ পৰিকল্পনা কৰিছে।\nLast Updated : April 19, 2021, 14:24 IST\nকোৰোণা ভাইৰাছৰ দ্বিতীয় ঢৌৱে সমগ্ৰ দেশ জোকাৰি থকাৰ লগতে প্ৰতিদিনে দ্ৰুত হাৰত বৃদ্ধি পাইছে সংক্ৰমণৰ ঘটনা ৷ কোৰোণা ভাইৰাছৰ ঘটনা বৃদ্ধিৰ লগে লগে বহু ৰাজ্যই এতিয়া অক্সিজেনৰ অভাৱৰো সন্মুখীন হ’বলগীয়া হৈছে । ফলত এতিয়া ভাৰতীয় ৰে'ল কৰ্তৃপক্ষই অক্সিজেন এক্সপ্ৰেছ ৰে’ল (Oxygen Express Trains) চলোৱাৰ সিদ্ধান্ত হাতত লৈছে । এই ৰে’লসমূহৰ বাবে সেউজ কৰিডৰ নিৰ্মাণ কৰি থকা হৈছে ।\nৰে'ল মন্ত্ৰালয়ে এক বিবৃতিযোগে অক্সিজেন এক্সপ্ৰেছৰ সিদ্ধান্তৰ বিষয়ে জাৰি কৰিছে সকলো কথা । ৰে'লৱে কৰ্তৃপক্ষই জনায় যে কাৰিকৰী পৰীক্ষণৰ পিছত মহাৰাষ্ট্ৰৰ ৰে'ল ষ্টেচনৰ পৰা ভাইজাগ, জামছেদপুৰ, ৰাউৰকেলা, বোকাৰোলৈ খালী টেংকাৰ প্ৰেৰণ কৰা হ'ব । এই স্থানবোৰত লিকুইড মেডিকেল অক্সিজেন (LMO) টেংকাৰত ভৰোৱা হ'ব আৰু ইয়াৰ পিছত অক্সিজেন এক্সপ্ৰেছ ৰে’ল যোগে ইয়াক গন্তব্যস্থানলৈ লৈ যোৱা হ'ব । মহাৰাষ্ট্ৰ আৰু মধ্য প্ৰদেশ চৰকাৰৰ অনুৰোধৰ পিছতেই এই সিদ্ধান্ত গ্ৰহণ কৰিছে ৰে'লৱে কৰ্তৃপক্ষই ।\nআনহাতে, ৰে'লমন্ত্ৰী পীয়ুষ গোৱেলে জনায় যে দিল্লীৰ শকুৰবস্তি ষ্টেচনত ৮০০ খন বিচনাযুক্ত ৫০ টা কোভিদ-১৯ টা আইচলেচন ডবা সাজু হৈ আছে । একেদৰে, আনন্দ বিহাৰ ষ্টেচনতো কোৰোণা ৰোগীৰ বাবে ২৫ টা ডবা উপলব্ধ হ'ব । ৰাজ্যসমূহৰ চাহিদা অনুসৰি সমগ্ৰ দেশতে ৩ লাখতকৈও অধিক আইচলেচন বিচনা ব্যৱস্থা কৰিব পাৰিব বুলিও অৱগত কৰে ৰে'লৱে কৰ্তৃপক্ষই ৷\nউল্লেখ্য যে, বিগত বছৰ মাত্ৰ কেইটামান দিনৰ বাবেহে ২০০ টা ডবাৰহে ব্যৱস্থা কৰিব পৰা গৈছিল । পূৱ উত্তৰ প্ৰদেশৰ মৌ, বিহাৰৰ ভাগলপুৰ, দিল্লীৰ শকুৰবস্তি আৰু আনন্দ বিহাৰৰ দৰে ষ্টেচনতহে এই ডবা মোতায়েন কৰা হৈছিল । লগতে কিছুমান ঠাইত ইয়াৰ ব্যৱহাৰ কৰা হৈছিল। যদিও সেই সময়ত অধিক কোভিদ ডবাৰ ব্যৱহাৰ কৰা হোৱা নাছিল ।\nFirst published: April 19, 2021, 14:21 IST\nCorona 2nd WaveIndian RailwayOxygen


May Divash or International Workers' Day or Labour Day History Essay in Assamese | মে’ দিৱস বা আন্তৰ্জাতিক শ্ৰমিক দিৱসৰ ইতিহাস - assamintro.com\nMay Divash or International Workers’ Day or Labour Day History Essay in Assamese | মে’ দিৱস বা আন্তৰ্জাতিক শ্ৰমিক দিৱসৰ ইতিহাস\nআন্তৰ্জাতিক শ্ৰমিক দিৱসটো ( International Workers’ Day ) মে’ দিৱস নামেৰেও পৰিচিত। মে’ মাহৰ প্ৰথম দিনটোতেই পৃথিৱীৰ বহু দেশত এই দিৱস পালিত হয়। কিছুমান দেশে মে’ দিৱসক শ্ৰমিক দিৱস হিচাপেও পালন কৰে। এই দিনটো চৰকাৰী ভাবে ছুটিৰ দিন। ১৮৮৬ চনৰ ১ মে’ত যুক্তৰাষ্ট্ৰৰ চিকাগো নগৰৰ হে-মাৰ্কেটত ৮ ঘণ্টা শ্ৰমদিনৰ দাবীত আন্দোলন কৰা শ্ৰমিকৰ ওপৰত গুলি চলোৱাত ১১ জন শ্ৰমিক ছহিদ হয়। পিছে যুক্তৰাষ্ট্ৰ বা কানাডাত এইদিন পালন কৰা নহয়। ইয়াৰ উপৰিও এইদিনটোৰ আন কিছু ঘটনা আছে যিবোৰ আঞ্চলিক ভাবে হয়তো পালন কৰা হয়।\nশ্ৰ্মিক মানুহ আৰু তেওঁলোকৰ শ্ৰ্মিক সন্থা\nমে’ দিৱসৰ May Divash in Assamese\nমে’ দিৱসৰ পটভূমি\nইতিহাস History of International Workers’ or Labour Day in Assamese\nমে’ দিৱস পালন\nমে’ দিৱসৰ আধুনিক দৃষ্টিভংগী\nবিশ্বত মেহনতী জনতাৰ ঐক্য আৰু সংহতিৰ প্রতীক মে’দিবস।পুঁজিপতি আৰু জমিদাৰসকল। শােষণ আৰু নিপীড়নৰ বিৰুদ্ধে সমগ্র বিশ্বৰ হাজাৰ হাজাৰ কৃষক আৰু শ্ৰমিকে বুকুৰ তেজ দি গঢ়ি তােলা অবাৰিত সংগ্রাম আৰু আন্দোলনৰে ই ফলশ্রুতি। ইয়াৰ বুকুত নিহিত আছে, ৰিক্ত আৰু নিঃসহায় খাটি খােৱা মানুহৰ সাহস, ধৈর্য আৰু ত্যাগৰ মর্মন্তুদ কাহিনী। ৰক্ত ৰঞ্জিত এই মে’ দিবসৰ ইতিহাস। যুগান্তকাৰী সামাজিক পৰিৱৰ্তন সংঘটনকাৰী দুৰ্বাৰ সংগ্রামকেই যদি বিপ্লৱ বুলি কোৱা হয়, তেনেহ’লে, মে’ দিৱস-বিশ্বৰ নিপীড়িত কৃষক আৰু শ্ৰমিকৰ মুক্তিকামী বিপ্লৱৰাে প্রতীক।\nনিৰৱচ্ছিন্ন শ্রম, অন্তহীন যাতনা অথচ আগ্নেয়গিৰি সম বুভুক্ষা এয়ে আছিল যুগে যুগে সভ্যতাৰ নিম্নস্তৰত অলিয়ে-গলিয়ে, মৰি মৰি বাচি থকা কংকালসাৰ শ্ৰমিক, বনুৱা, কৃষকসকলৰ ভাগ্য। পেটত গামােচা বান্ধি দিনে ১৪/১৫ ঘণ্টাৰপৰা আৰম্ভ কৰি ২০ ঘণ্টা পর্যন্ত পৰিশ্ৰম কৰিও দুবেলা দুমুঠি ভাত, মানুহ বুলি পৰিচয় দিব পৰা এসাজ কাপােৰ, জাৰ নিবাৰণৰ কাৰণে এখন কম্বলৰ সংস্থান কৰিব নােৱাৰা, দলিত মানুহৰ প্ৰাণৰ অশ্রুসিক্ত, মূক-মৌন বেদনাই আছিল তেওঁলােকৰ অভিশপ্ত জীৱনৰ পাথেয়। অথচ এইসকলেই গঢ়ি তুলিছিল পুঁজিপতি, জমিদাৰ, উদ্যোগপতিসকলৰ দৌলত আৰু আকাশলঙঘৗ অট্টালিকা। রুদ্ধদ্বাৰ কল-কাৰখানাৰ উত্তপ্ত, শ্বাসরুদ্ধ পৰিৱেশত তৃষ্ণাতুৰ বনুৱাই এটোপা পানীৰ বাবে আর্তনাদ কৰি উঠিলে, পুৰস্কাৰ পাইছিল ৰক্ত-মাংসহীন উদং পিঠিত চাবুকৰ কোব। ঊনবিংশ শতিকাৰ এটা কাৰখানাৰ বনুৱাসকলৰ ভাগ্যৰ এটি সামান্য নিদর্শন চাওক— “They worked fourteen hours per day……, the door is locked in working hours, except for half an hour at teatime, the work-people are not allowed to send for water to drink in the hot factory….।”\nপৰিৱর্তনশীল জগৎ। নিষ্পেষিত শ্রমিক, বনুৱাৰ ভাগ্যৰৰ পৰিৱৰ্তন ঘটিল। কার্ল মার্ক্স, ফ্রেড়ৰিক এংগেছ আদিৰ ভাৱধাৰা আৰু আদৰ্শই মুক্তিৰ ৰেঙণি বিৰিঙাই তুলিলে বনুৱাসকলৰ অন্তৰত। এই দুজন কালজয়ী শ্রমিক-দৰদীৰ “কমিউনিষ্ট মেনিফেষ্টো” আৰু কার্ল মার্ক্সৰ “ডাচ কেপিটেল”-এ শ্রমিক আন্দোলন গঢ় দিয়াত প্রভূত অৰিহণা যােগালে। ১৮৮৪ চনত বিশ্বৰ সাম্যবাদী গগাষ্ঠীৰ ক্রোড়পত্ৰত ঘােষিত হ’ল—“The workers have nothing to lose but their chains, , They haveaworld to win. Proletarians of all lands, unite” আৰু ঘােষিত হ’ল- “Live working of die fighting” তদুপৰি সমসাময়িকভাৱেবাইৰণৰ “Liberty! Brightest in Dungeon;” ওবৰ্ডছৰ্থৰ\nTwo voices are there, one is of the sea.\nOne of the mountains; eachamighty voice;\nIn both from age to age thou dicst rejoice,\nThey were thy chosen music, Liberty!”—আদি কবিতাৰ মর্মবাণীয়ে স্বাধীনতা শান্তি, প্ৰগতিৰ প্রতি সমগ্র বিশ্ববাসীৰ বিশেষকৈ শােষিত, নিষ্পেষিতজনগণৰ অন্তত মুক্তিবাণী শুনাই থৈ গ’ল। গতিকে জাগ্রত হ’ল শ্রমিক বনুৱাসকল; আৰম্ভ হ’ল বিশ্বত শ্রমিক বনুৱাৰ মুক্তিৰসংগ্রাম।\nশ্রমিক আন্দোলনৰ ইতিহাস দীঘলীয়া; বিশ্বৰ বিভিন্ন ঠাইত উদ্যোগ গঢ়ি উঠাৰ লগে লগেই আৰম্ভ হয় শ্রমিক আন্দোলনৰ। পৃথিৱীৰ সবাতােকৈ সম্পদশালী দেশ আমেৰিকাত ১৮২০ চনৰপৰাই বিভিন্ন কল-কাৰখানাত কামৰ সময় কমােৱাৰ দাবীতে ধর্মঘট সংঘটিত হৈছিল। শ্ৰমিকসকলৰ মূল দাবী আছিল “৮ ঘণ্টা কাম, ৮ ঘণ্টা বিনােদন আৰু ৮ ঘণ্টা বিশ্রাম।”— তেওঁলােকৰ এই দাবীত বিভিন্ন ঠাইত, বিভিন্ন সময়ত আন্দোলন গঢ়ি উঠে।১৯৪৮ চনৰ পাছৰেপৰা ইউৰােপৰে বিভিন্ন দেশত শ্রমিক আন্দোলন আৰম্ভ হয়। ১৮৬৪ চনত পৃথিৱীৰ বহুদেশৰ সন্মিলিত প্রচেষ্টাত—“আন্তর্জাতিক শ্রমিক সংস্থা” গঠিত হয়। তাৰে আদৰ্শত অনুপ্রাণিত হৈ ১৯৬৬ চনত সমগ্ৰ আমেৰিকাৰ বিভিন্ন শ্রমিক সংগঠনবােৰ এক পতাকাৰ তলত সন্মিলিত হয়। তেওঁলােকে ঘােষণা কৰিলে যে,সকলাে শ্রমিক পুঁজিবাদীদাসত্বৰপৰা মুক্ত হ’ব লাগিব।তাৰ স্বীকৃতি স্বৰূপেযুক্তৰাষ্ট্ৰৰ সকলাে ৰাজ্যতে শ্ৰমিকসকলৰ কামৰ সময় ৮ ঘণ্টা কৰিব লাগিব। প্রয়ােজন হলে তাৰ কাৰণে শক্তি প্রয়ােগ কৰিব লাগিব আৰু সেই ক্ষেত্ৰত চৰম ভাগ্যৰ বাবে সকলাে শ্রমিক সাজু থাকিব লাগিব।\n১৮৭৪ চনত আমেৰিকা যুক্তৰাষ্ট্ৰ আৰু কানাডাৰ তৰুণ শ্রমিক সংগঠনবােৰেও এই দাবীতে আন্দোলন গঢ়ি তােলে। ১৮৮৪ চনত আমেৰিকাৰ শ্রমিক ফেডাৰেছও এই দাবীতে ধর্মঘট আহ্বান দিয়ে। ১৮৮৬ চনৰ ১ মে শ্রমিক আন্দোলনৰ ইতিহাসৰঞ্জিত এই দিনটো। শ্রমিক সংগঠনবােৰে দাবী জনালে সেইদিনাৰপৰা শ্ৰমিকৰ কামৰ সময় ৮ ঘণ্টাহ’ব। বিভিন্ন শ্রমিক সংগঠনে এই আহ্বানৰ প্রতি সঁহাৰি জনালে। সিদ্ধান্ত হ’ল সেই দিন ব্যাপক উদ্যোগেৰে সকলাে শ্রমিকে ধর্মঘট কৰি কলকাৰখানাৰপৰা সমদলে ওলাই আহিদাবী প্রতিপন্ন কৰিব।\nযুক্তৰাষ্ট্রৰ চিকাগাে চহৰ।ব্যৱসায়-বাণিজ্য,কলকাৰখানাৰবৃহত্তম কেন্দ্র। সেইদিনা হাজাৰ হাজাৰ শ্রমিক বনুৱাইকল-কাৰখানা ত্যাগ কৰি চিকাগােত সমবেত হ’ল; অভূতপূর্ণ, বিপুল সমাৱেশষ মালিক শ্ৰেণী আৰুচৰকাৰৰ সন্মিলিতশক্তিয়ে শক্তিৰে প্ৰতিৰােধ বেহুৰচনা কৰিলে। ধর্মঘটকাৰীসকল ছেদেলিভেদেলী হ’ল; কিন্তু ধর্মঘট বিয়পি পৰিল সমগ্ৰ দেশৰ চুকে-কোণে অবাৰিত আৰু দুৰ্বাৰ গতিৰে।\nপুঁজিপতি, জমিদাৰ আদি ধনিক শ্রেণী ক্ষুব্ধ হৈ উছিল। তেওঁলােকৰ আশীর্বাদধন্য বাতৰি কাকতবােৰে ধ্বনি দিলে—“ধর্মঘট প্রত্যুত্তৰ দিব লাগে বন্দুকেৰে। উদ্ধত নেতাসকলৰ পৰিণতি ফঁাচী কাঠ।”কার্যতঃ সেয়ে সংঘটিত হ’ল।৩ মে’তাৰিখে “মে কমিকৰিপেয়াৰকাৰখানাৰ ধমর্ঘটকাৰী শ্ৰমিকসকল বন্দুকৰ সন্মুখীন হ’ল। কেৱল বন্দুক আৰু বন্দুক। বন্দুকৰ শব্দত চৌদিশ মুখৰিত। মৃত্যু শীতল আতংক চৌদিশে। ৬ জন নিহত হ’ল; অসংখ্যজন আহত হ’ল; তেজৰ নৈ বৈগ’ল,ৰক্ত ৰঞ্জিত হ’ল চিকাগাে চহৰ।\nপুলিচৰ এই বৰ্বৰ আক্ৰমণৰ প্ৰতিবাদত ৪ মে’তাৰিখে চিকাগােৰ হে’মার্কেট স্কোৱাৰত বিৰাট প্রতিবাদ সভা অনুষ্ঠিত হ’ল। সভাত পুলিচে অপ্ৰৰােচিতভাৱে আক্রমণ চলাই গুলি বর্ষণ কৰিলে; পুলিচ আৰু বিক্ষুদ্ধ জনতাৰ মাজত এক অঘােষিত যুদ্ধ সংঘটিত হ’ল।ৰণাংগন তেজেৰেৰাঙলী হ’ল। ৰক্তৰঞ্জিত চিকাগােত চৰকাৰী হিচাপমতে ৪ জন শ্রমিক নিহত আৰু ৫০ জন আহত হ’ল। কিন্তু বেচৰকাৰী হিচাপ মতে নিহতৰ সংখ্যা বহুগুণে বেছি: আহতৰ সংখ্যা কেইবা হাজাৰৰাে ঊর্ধ্বত। সংগ্রামী নেতৃবৃন্দ কাৰাৰুদ্ধ হ’ল। পাছ, স্কাইজ, ফিচাৰ, এংগেলকে আদি কৰি সাতজন নেতাক বিনা বিচাৰে ফঁাচীৰ কাঠত ওলমােৱা হ’ল। শ্রমিক বনুৱাৰ মুখপত্ৰবােৰ নিষিদ্ধ কৰা হ’ল; শােভাযাত্রা, সমাৱেশ আদি বেআইনী বুলি ঘােষিত হ’ল। নিৰস্তু, নিৰীহ শ্ৰমিকৰ ওপৰত চলােৱা এই শােকাবহ হত্যাকাণ্ডত সমগ্র বিশ্ব কঁপি উঠিল। বিশ্বৰ লাখ লাখ মেহনতী জনতাই দৃপ্তকণ্ঠেৰে ঘােষণা কৰিলে,” শােষণ আৰু নিপীড়নৰ বিৰুদ্ধে বিশ্বৰ শ্ৰমিক বনুৱা এক হওক।”\nএক হ’ল। ১৮৮৯ চনৰ ১৪ জুলাইত ফ্রেডেৰিক এংগেছৰ নেতৃত্বত পেৰিছত অনুষ্ঠিত হ’ল আন্তর্জাতিক শ্রমিক সন্মিলন। চিকাগাে চহৰৰ কেঁচা তেজৰ গােন্ধৰ কেঁচা স্মৃতি সোঁৱৰণ কৰি সন্মিলনত প্রস্তাৱ গৃহীত হ’ল—শ্রমিক বনুৱাৰ বুকুৰৰঙা তেজৰ বােলসনা ১ মে’দিনটো সকলাে দেশৰ, সকলাে চহৰৰ শ্ৰমিকৰ বাবে ৮ ঘণ্টীয়া কৰ্মৰ দাবীত আন্তর্জাতিক বিক্ষোভ প্রদর্শনৰ স্মৃতি দিবস হিচাপে গণ্য হওক আন্তর্জাতিক শ্রমিক ঐক্য আৰু সংহতিৰ প্রতীক।\n১৮৯১ চনত ব্ৰুচেশ্চত অনুষ্ঠিত আন্তর্জাতিক শ্রমিক সন্মিলনতাে এই প্রস্তাৱ পুনর্বাৰ ঘােষণা কৰি, শ্রমিক বনুৱাৰ উন্নয়ন আৰু জাতিসমূহৰ মাজত শান্তি-সম্প্রীতি স্থাপনৰ দাবীত সভা শােভাযাত্রা অনুষ্ঠিত কৰাৰ নির্দেশ দিয়া হ’ল। তেতিয়াৰেপৰা সমগ্র বিশ্বৰ বিভিন্ন দেশত ১ মে’দিনটো “আন্তর্জাতিক শ্রমিক ঐক্য আৰু সংহতি দিৱস”হিচাপে অনুষ্ঠিত হৈ আহিছে।\nপৃথিৱীৰ সর্ব প্রথম সমাজতান্ত্রিক দেশ ছােভিয়েট ৰুছিয়াত ১৯১৮ চনত বহু দেশৰ প্রতিনিধিৰ উপস্থিতিত প্রথম বাৰৰ বাবে ১ মে’ তাৰিখে আন্তর্জাতিকভাৱে মে’দিৱস বিপুল সমাৰােহেৰে উদ্যাপন কৰা হয় আৰু তাৰ পাছৰেপৰা বিশ্ববাসীয়ে ইয়াৰ তাৎপর্য বিশেষ গুৰুত্ব সহকাৰে উপলব্ধি কৰিবলৈ ধৰে।\nমে’দিবসৰ তাৎপর্য আজি বিশ্বৰ শ্ৰমিক বনুৱাৰ ৮ ঘণ্টীয়া কৰ্মৰ দাবীতে সীমাবদ্ধ হৈথকা নাই। ইয়াৰ পৰিসৰ বৃদ্ধি হৈছে। ঐক্যবদ্ধ শ্রমিক আন্দোলন আৰু সংগ্রাম যােগেদি বিশ্বত শােষণ আৰু নিপীড়ন মুক্ত শ্রমিক ৰাজ প্রতিষ্ঠাৰ পৰ্যায়ত ইপর্যবসিত হৈছেগৈ।বর্তমানে সমাজৰ ভাগ্য নির্ণয়কাৰী শ্রমিক শ্ৰেণীৰ ৰাজত্ব প্রতিষ্ঠিত হৈছেবিশ্বৰ এক-তৃতীয়াংশ দেশত। চিকাগােৰ হেমার্কেটিৰৰক্তাক্ত, মর্মন্তুদ ঘটনাৰ ৯৬ বছৰৰ পাছত ১৯৮২ চনত কিউবাত পৃথিৱীত ২৭ কোটি শ্রমিকে প্রতিনিধিত্ব কৰা ১৩৮ খন দেশৰ শ্রমিক প্রতিনিধিসকলৰ “বিশ্ব ট্রেড ইউনিয়ন কংগ্ৰেছ”অনুষ্ঠিত হয়। বিশ্ব শান্তি, শ্ৰমিকৰ অধিকাৰ সুৰক্ষা আৰু শােষণ মুক্ত সমাজ প্রতিষ্ঠাৰ কাৰণে চলােৱা সংগ্ৰামৰ ই এক ঐতিহাসিক আৰু অবিস্মৰণীয় ঘটনা। বিশ্বশান্তি, প্রগতি আৰু ভ্রাতৃত্বৰ মহান আদর্শ বিশ্বতনতুনৰূপেৰে প্রতিষ্ঠাকৰাত শ্ৰমিকসকলৰ মহান ভূমিকাৰইজ্বলন্তপ্রতীক।\nপৃথিৱীৰ বহু দেশত মে’ দিবসটো ছুঢ়ীৰ দিন দিচাপে গণ্য কৰা হৈছে। ভাৰতৰাে কেইখনমান ৰাজ্যত ১৯৮২ চনৰপৰা এইদিবসটোছুটীৰ দিন হিচাপে ঘােষণাকৰি, শ্রমিক শ্ৰেণীৰ দাবী আৰু আদৰ্শৰ প্রতি সম্মান প্রদর্শন কৰা হৈছে।\nশ্ৰমিকৰ কৰ্মশক্তি, কর্মপ্রেৰণা আৰু ঐকান্তিকতাৰ ওপৰতে দেশৰ শিল্পোন্নয়ন নিৰ্ভৰ কৰে, গতিকে দেশৰ প্রগতিও নিৰ্ভৰশীল। সেই বাবে শ্ৰমিকৰ অধিকাৰ সাব্যস্ত কৰা আৰু তেওঁলােকৰ কল্যাণ সাধন কৰা দেশবাসীৰ কর্তব্য।যি তেজৰ বিনিময়তবর্তমানে সমগ্র বিশ্বত শ্ৰমিকৰ দাবী প্রতিপন্ন হৈছে, সেই তেজ শান্তি, প্রগতি আৰু সাম্যৰ প্রতীক হওক। চিকাগাে চহৰৰ বাটে ঘাটে, ধূলিয়ে বালিয়ে মিহলি হৈ থকা শ্ৰমিকৰ তেজৰ কণিকাবােৰ বিশ্বৰ শ্ৰমিক আৰু কাটি খােৱা মানুহৰ আদর্শ আৰু প্ৰেৰণাৰ চিৰযুগমীয়া উৎস হওক।


নিয়োগৰ প্ৰতাৰণামূলক আঁচনি\nby দ্বিপেন কাকতি\nJune 23, 2022 3:11 pm\nনিয়োগ সন্দৰ্ভত মোদী ডাঙৰীয়াৰ মুখত বহুতো আশাব্যঞ্জক কথা শুনি আহিছো৷ দুহেজাৰ চৈধ্য চনৰ নিৰ্বাচনী প্ৰচাৰত তেওঁ বছৰি দুই কোটি নিবনুৱাক চাকৰি দিয়াৰ কথা কৈছিল৷ পিছে, একমাত্ৰ বিমুদ্ৰাকৰণেই পোন্ধৰ লাখৰ অধিক চাকৰিয়ালক নিবনুৱা কৰিলে৷ এতিয়া তাৰ বিপৰীতে অহা ডেৰ বছৰত ১০ লাখ নিবনুৱাক চাকৰি দিয়াৰ কথা কৈছে৷ অথচ ২০২২-২৩ চনৰ বাজেটত পৰৱৰ্তী পাঁচ বছৰত ৬০ লাখ লোকক চাকৰি দিয়া হ’ব বুলি ঘোষণা কৰিছিল৷\nউল্লেখযোগ্য যে ২০২০-২১ বৰ্ষৰ হিচাপ মতেই কেন্দ্ৰীয় চৰকাৰৰ বিভিন্ন বিভাগ আৰু মন্ত্ৰ্যালয়সমূহত ৯ লাখৰ অধিক পদ খালি হৈ আছিল৷ এতিয়া সম্ভৱতঃ সেই পদখিনি পূৰণৰ কুচকাৱাজ চলোৱা হ’ব৷ নিয়োগৰ ক্ষেত্ৰত মোডী চৰকাৰে বাৰে বাৰে গ’ল প’ষ্ট সলাইছে; কিন্তু গ’ল দিব পৰা নাই৷ ৰসাতলে গতি কৰা অৰ্থনীতিত কৰ্মসংস্থান সৃষ্টি কৰাটো একপ্ৰকাৰ দুঃসাধ্য হৈ পৰিছে৷\nআনফালে অৰ্থনীতিত উৎপাদনশীল বিনিয়োগ বৃদ্ধিৰ বাবে, আন আহিলাৰ লগতে, এক মজবুত আন্তঃগাঁথনি অপৰিহাৰ্য৷ কিন্তু যোৱা দুটা বছৰে আন্তঃগাঁথনিৰ বাবে এক লাখ কোটি টকাৰ বিনিয়োগ কেৱল ঘোষণাতে আছে, বাস্তৱত তাক ৰূপায়ন কৰিব পৰা নাই৷ আন্তঃগাঁথনিৰ ক্ষেত্ৰত গ’ল প’ষ্ট একে ঠাইতে ৰাখিও গ’ল দিব পৰা নাই৷ এই বিলাকৰ মাজেদিয়েই চৰকাৰটোৰ খেলৰ দক্ষতা ফুটি উঠে৷\n২০২৪ চনত পৰৱৰ্তী সাধাৰণ নিৰ্বাচন আহি আছে৷ মাজত, ক’বলৈ গ’লে, ডেৰটা বছৰ আছে৷ এই ডেৰটা বছৰৰ ভিতৰতে নিয়োগৰ ব্যৱস্থা কৰা হ’ব বুলি ঘোষণা কৰিছে৷ কোৱা বাহুল্য যে মোডী চৰকাৰৰ আমোলত নিবনুৱা সমস্যা এটা জলন্ত আঙঠা হৈ পৰিছে–হাতত ল’লেই হাত পোৰে৷ ইতিপূৰ্বে বিমুদ্ৰাকৰণ আৰু ক’ভিড-১৯এ বহু লোকক সংস্থাপনহীন কৰি পেলালে৷ এতিয়া এই দহ লাখ নিযুক্তিৰ ঘোষণাক প্ৰচাৰ মাধ্যম আৰু দলীয় মুখপাত্ৰসকলে তিলটোকে তালটো কৰি প্ৰচাৰ চলাইছে৷ এইখিনি কোনো নতুন পদ নহয়, খালি থকা পদ৷ কিন্তু নিযুক্তিৰ প্ৰক্ৰিয়াটো কেতিয়া সম্পূৰ্ণ হ’ব, হ’ব নে নহ’ব, আজিৰ তাৰিখত সেই কথা ন দি কোৱা টান৷ ই এটা জুম্লা হৈ গ’লেও আচৰিত হ’বলগীয়া নাথাকিব৷\nশেহতীয়াকৈ প্ৰতিৰক্ষা বিভাগত বছৰি ৪৬,০০০ নিযুক্তিৰ কথাও ঘোষণা কৰা হৈছে৷ এই আঁচনিৰ নাম “অগ্নিপথ” আৰু এনে পদৱীত মকৰল হোৱাসকল হ’ব “অগ্নিবীৰ”৷ ১৭.৫-২১ বছৰৰ অগ্নিবীৰহঁতৰ ৭৫ শতাংশ চাকৰিয়ালৰ চাকৰিৰ ম্যাদ হ’ব চাৰি বছৰ আৰু বাকী ২৫ শতাংশৰ মাজৰ একাংশৰ পুনৰ আবেদনৰ ভিত্তিত নিয়মীয়া সৈনিক হিচাপে পুনৰ নিযুক্ত হ’ব, যাৰ চাকৰিৰ ম্যাদ হ’ব ন্যূনতম পোন্ধৰ বছৰ৷ তাৰ মাজত সোমাই থাকিব ছমহীয়া প্ৰশিক্ষণ৷ শিক্ষাগত অৰ্হতা ন্যুনতম দশম শ্ৰেণী উত্তীৰ্ণ৷ দৰমহা ৩০ হাজাৰ টকাৰ পৰা আৰম্ভ হৈ ৪০ হাজাৰ টকা পৰ্যন্ত হ’ব৷\nতেওঁলোকৰ পেঞ্চন-গ্ৰেচুইটী নাথাকিব৷ প্ৰাক্তন সৈনিকৰ মৰ্যাদাও নাপাব৷ কৰ্তব্যত মৃত্যু হ’লে ৪৮ লাখ টকাৰ বীমা ৰাশি পাব, কিন্তু ছহিদৰ মৰ্যাদা নাপাব৷ চাৰি বছৰীয়া চাকৰিৰ শেষত অগ্নিবীৰসকলে “সেৱা নিধি” আঁচনিৰ অধীনত ১১-১২ লাখ টকা লাভ কৰিব, যাৰ অৰ্ধেক ধন আহিব তেওঁলোকৰ দৰমহাৰ পৰা কাটি ৰখা (মাহে ৩০ শতাংশকে) ধনৰাশিৰ পৰা৷ সৰ্ব্বোচ্চ যি ২৫ শতাংশ অগ্নিবীৰক যোগ্যতা আৰু প্ৰাতিষ্ঠানিক প্ৰয়োজনৰ ভিত্তিত নিয়মীয়া সৈনিক হিচাপে ৰাখি থ’ব, তেওঁলোকে নিয়মীয়া সৈনিকৰ মৰ্যাদা পাব৷\nতেওঁলোকে ন্যূনতম ১৫ বছৰ চাকৰি কৰিব লাগিব৷ অস্ত্ৰ প্ৰয়োগৰ প্ৰশিক্ষণ লাভ কৰা ৭৫ শতাংশ অগ্নিবীৰৰ চাকৰি হ’ব অস্থায়ী৷ প্ৰতিৰক্ষা বিভাগৰ পৰা ওলাই অহাৰ পাছত তেওঁলোকে অৰ্ধ-সামৰিক বাহিনীত নিযুক্তি পোৱাৰ বাট খোলা থাকিব বুলিও কোৱা হৈছে৷ সঁচানে?\nদুহেজাৰ বিশ চনৰ মাৰ্চ মাহত দেশৰ সকলোবোৰ অৰ্ধ-সামৰিক বাহিনীত ১,৮০,০০০ খালি পদৰ বিপৰীতে ৬০,০০০ পদৰ বাবে নিযুক্তি প্ৰক্ৰিয়া সম্পূৰ্ণ কৰি ৪৫,২৪৫ জনক নিযুক্তি দিয়ে৷ বাকী ৪,৭৫৫ জনে নিযুক্তিৰ দাবীত আজিও আন্দোলন অব্যাহত ৰাখিছে৷ অগ্নিবীৰসকলৰ বাবে অৰ্ধসামৰিক বাহিনীত যদিও ঘোষিত খালি পদৰ ১০ শতাংশ সংৰক্ষিত থাকিব বুলি কোৱা হৈছে, চাকৰিৰ নিশ্চয়তা থাকিব বুলি আশা কৰিব নোৱাৰি৷ তেওঁলোকৰ কোনোজনে হয়তো কোনো বিত্তীয় প্ৰতিষ্ঠান অথবা নিৰাপত্তা সংস্থাৰ অধীনত নিযুক্তি পাব৷\nবহুজাতিকবোৰ নিয়মীয়া প্ৰাক্তন সৈনিকৰ নিযুক্তিৰ প্ৰতিয়েই আগ্ৰহী নহয়; অগ্নিবীৰ দূৰৰ কথা৷ উল্লেখযোগ্য, প্ৰাক্তন সৈনিকৰ মাত্ৰ দুই শতাংশইহে চৰকাৰৰ বিভিন্ন বিভাগত চাকৰি পায়৷ তেনেস্থলত অগ্নিবীৰসকলৰ বেছি ভাগেই নিবনুৱা হৈ থাকিব৷ এনে নিবনুৱাৰ সংখ্যা বছৰি বাঢ়ি যাব আৰু সমাজত অপৰাধমূলক আৰু অসামাজিক কাৰ্য-কলাপ দিনে দিনে বৃদ্ধি পাব৷ আত্মহত্যাৰ সংখ্যাও বাঢ়ি যাব৷ মোদী চৰকাৰে কৰ্মসংস্থান সৃষ্টিত আৱশ্যকীয় গুৰুত্ব দিয়া হ’লে, কথাটো সুকীয়া হ’লহেঁতেন৷\nদেশৰ যুৱ সম্প্ৰদায়ে এই আঁচনি গ্ৰহণ কৰিবলৈ বিচৰা নাই৷ ইয়াক তেওঁলোকে চৰকাৰৰ আভুৱা ভাঁৰা আঁচনি বুলি অনুভৱ কৰিছে৷ ভালেকেইজন অৱসৰী সামৰিক বিষয়াই ইয়াৰ বিৰোধিতা কৰি কৈছে–ই সামৰিক বাহিনীৰ আত্মিক বৈশিষ্ট [Ethos], নৈতিক মনোবল আৰু পেচাদাৰিত্বৰ ক্ষতি সাধন কৰিব৷ কিন্তু মোডী ডাঙৰীয়াৰ আনৰ পৰামৰ্শ লোৱাৰ অভ্যাস আছে জানো?\nদেশত বৰ্তমান নিবনুৱাৰ হাৰ ৭ শতাংশ অতিক্ৰম কৰি গৈছে, যদিও বহু নিবনুৱাই চাকৰি বিচাৰিবলৈকে বাদ দিছে৷ চাকৰি বিচৰা লোকৰ সংখ্যা ২০১৭ চনৰ ৪৬ শতাংশৰ পৰা ২০২২ চনত ৪০ শতাংশলৈ হ্ৰাস হৈছে৷ ইয়াৰ ভিতৰত ২ কোটি ১০ লাখ মহিলা নিবনুৱাও আছে৷ আনহাতে এইখন দেশত বছৰি প্ৰায় ১ কোটি ২০ লাখ লোকৰ নতুনকৈ শ্ৰম বজাৰত প্ৰৱেশ ঘটে [দ্য টেলিগ্ৰাফ, ১৬ জুন, ২০২২]৷ ক’বলৈ গ’লে, দেশখনত “নিবনুৱা মহামাৰী” হৈছে৷ ইয়াৰ ফলত সমাজত অশান্তি আৰু অস্থিৰতা বাঢ়িছে৷ মানুহৰ ধৈৰ্য আৰু সহিষ্ণুতা কমি গৈছে৷ আত্মহত্যাৰ হাৰও বৃদ্ধি পাইছে৷\nহয়, বিশ্বৰ কুৰিখন মান দেশত এনে ধৰণৰ অস্থায়ী সৈনিক নিযুক্তিৰ ভিন ভিন ব্যৱস্থা আছে৷ এই দেশবিলাকৰ প্ৰায়বোৰেই উন্নত দেশ৷ তেওঁলোকে নিবনুৱাক বুজন পৰিমাণৰ ভাট্টাও দিয়ে৷ সেইবোৰ দেশৰ লগত ভাৰতক তুলনা কৰা নাযায়৷ নিৰাপত্তা থকা, সন্মানজনক আৰু আৱশ্যকীয় উপাৰ্জন কৰিব পৰা কৰ্মসংস্থাপনেহে দেশৰ অৰ্থনীতি তথা সমাজৰ উৎকৰ্ষ সাধিব পাৰিব৷ বিজেপি দলে ছলে-বলে-কৌশলে ক্ষমতাত থকাটোকে লক্ষ্য কৰি ল’লে, দেশৰ উন্নতি নহয়৷\n(লেখক এগৰাকী বিশিষ্ট নিৱন্ধকাৰ। তেওঁৰ ফোন নম্বৰ -৯৪৩৫০৯০৮৯৯)


সম্পাদকীয় - একেলগে নে অকলে? - সাহিত্য ডট অৰ্গ\nসম্পাদকীয় – একেলগে নে অকলে?\nঐক্য মানে কি? আভিধানিক অৰ্থ একতা। মানে মনৰ মিল, মতৰ মিল। আৰু অনৈক্য ইয়াৰ সম্পূৰ্ণ বিপৰীত।\nঅসম আৰু অসমীয়াৰ একতাৰ চিন কি বুলি কোনোবাই সুধিলে জাতি-ভাষা-বৰ্ণ নিৰ্বিশেষে মাথোঁ এটা শব্দৰে দিব পৰা উত্তৰটো হ’ল মহাবাহু ব্ৰহ্মপুত্ৰ। ব্ৰহ্মপুত্ৰ হ’ল অসমৰ ৰাজহাড়স্বৰূপ। ব্ৰহ্মপুত্ৰক কেন্দ্ৰ কৰি ইয়াৰ দুয়ো পাৰতে গঢ়ি উঠা বিভিন্ন জাতি-জনজাতিৰ সংস্কৃতিৰ মিলনভূমি হ’ল অসম। প্ৰতিটো জাতি, প্ৰতিটো জনগোষ্ঠী নিজৰ স্বকীয় বৈশিষ্ট্যৰে বহ্নিমান। তথাপিও সকলোৰে মাজত আছে ভাতৃত্বসুলভ আদৰ-চেনেহ। সকলোৰে আবেগ-অনুভূতি, সুখ-দুখ একে। মহাবাহু ব্ৰহ্মপুত্ৰ বিভিন্ন উপনৈসমূহৰ যিদৰে সম্বন্বয়ৰ সেঁতু ঠিক সেইদৰে অসমৰ পাহাৰে-ভৈয়ামে বসবাস কৰা ভিন্ন খাদ্যাভ্যাস, ভিন্ন সাজ-পোচাক, ভিন্ন উৎসৱ-পাৰ্বন, বিভিন্ন লোকাচাৰ পালন কৰা জাতি-জনজাতিৰ মাজতো সংহতিৰ উৎস। ভূপেন দাই গাইছে,\n“মহাবাহু ব্ৰহ্মপুত্ৰ মহামিলনৰ তীৰ্থ\nকতযুগ ধৰি আহিছে প্ৰকাশি\nঅসমত শক্তি উপাসনাৰ দিনবোৰত, বলি-বিধান প্ৰচলনৰ দিনবোৰত পোন প্ৰথমবাৰৰ বাবে বিভিন্ন ধৰ্ম আৰু জাতি-জনজাতিৰ মাজত নৱবৈষ্ণৱ ধৰ্মৰ প্ৰচাৰ আৰু প্ৰসাৰ কৰি সকলোকে একতাৰ দোলেৰে বান্ধিছিল মহাপুৰুষ শ্ৰীমন্ত শংকৰদেৱে। তেওঁ সংস্কৃতত লিখা বিভিন্ন শাস্ত্ৰ, ভাগৱত আদিৰ ভাঙণি কৰি সৰ্বসাধাৰণৰ বোধ্যগম্য কৰি তুলিছিল। অসমৰ মানুহখিনিয়ে সেইবোৰৰ সাৰমৰ্ম ভালকৈ বুজি পাবৰ বাবে তেওঁ বৰগীত-ভটিমা ৰচনা কৰিছিল, নাট লিখিছিল, ভাওণা কৰিছিল। তেওঁ ৰচনা কৰা গীত-নাটৰ মূল চৰিত্ৰৰ যুক্তি-আবেগ-অভিমান-খং সাধাৰণ ডেকা বা গাভৰুতকৈ পৃথক নাছিল। মহাপুৰুষজনাৰ সাহিত্যিক জীৱনৰ কীৰ্তিস্তম্ভস্বৰূপ “কীৰ্তনঘোষা”ৰ ‘শিশু লীলা’ পঢ়িলে যিদৰে বাৎসল্য প্ৰেমত হৃদয় উঠলি উঠে একেদৰে “হৰমোহন” পঢ়িলে শৃংগাৰ ৰসৰ বা “শ্যামন্তক হৰণ”ত বীৰ ৰস বা “গোপী-উদ্ধৱ সংবাদ”ত কৰুণ ৰসৰ স্ফুৰণ হয়। আনকি অসমৰ মানুহখিনিৰ আৰু কাষ চাপিবলৈ অনেক ঠাইত কথিত কাহিনীৰ লগত সংগতি ৰাখি তেওঁ নিজাকৈ কিছু চৰিত্ৰ সৃষ্টি কৰিছিল। “ৰুক্মিণী হৰণ” নাটত বেদনিধি ব্ৰাহ্মণ তেনে এক চৰিত্ৰ। —-আৰু এইদৰেই শংকৰদেৱে অসমৰ ইমূৰৰ পৰা সিমূৰলৈ সকলোকে নৱবৈষ্ণৱ ধৰ্মৰে সাঙুৰি একতাৰ এনাজৰীৰে বান্ধ খুৱাবলৈ সক্ষম হৈছিল। আজিও অসমত শংকৰদেৱৰ আদৰ্শ গভীৰভাবে শিপাই থাকিলেও তাৰ মাজতো মতৰ অমিল দেখা যায়। সেয়ে হয়তো যোজনাত কোৱা হয়, “গুৰুৱে এক কৰে, ভকতে ভাগ কৰে।”\nসাহিত্যৰথী বেজবৰুৱাই সাহিত্যৰ ৰথ চলাই, জ্যোতিপ্ৰসাদে জ্যোতিপ্ৰপাত বোৱাই আৰু বিষ্ণু ৰাভাই নিজৰ আভাৰে মহিয়ান কৰা অসমীয়া জাতি-ভাষা-সাহিত্য-সংস্কৃতিৰ স্বৰগমত বজাইছিল একতাৰ ঐক্যতান। অসম আৰু অসমীয়াৰ হৃদয়ত বৰপীৰা পাৰি বহা গণশিল্পী ড০ ভূপেন হাজৰিকাই “আহ আহ ওলাই আহ সজাগ জনতা” বুলি আহ্বান দিলেই ৰাজপথলৈ ওলাই আহিছিল সহস্ৰ জনতা। তেওঁৰ গীত আছিল সহস্ৰজনৰ গীতৰ কণ্ঠ।\nসৰুতে পঢ়াশালিত, ঘৰত সকলোতে শিকাইছিল “একতাই পৰম শক্তি”। সৰুকালৰ টিভিত দিয়া সেই বিজ্ঞাপন আজিও মনত পৰে – প্ৰথমে দুখন পেশীবহুল হাতে এডাল বাঁহ ভাঙি পেলায়। এইবাৰ হাত দুখনত দুডাল বাঁহ দিয়া হ’ল। হাত দুখনে অলপ বেছি শক্তি প্ৰয়োগ কৰা যেন লাগিল যদিও বাঁহ দুডাল ভাঙিল। এইবাৰ এমুঠি বাঁহ দিয়া হ’ল। প্ৰচণ্ড শক্তি প্ৰয়োগ কৰিও হাত দুখনে বাঁহৰ মুঠিটো ভাঙিব নোৱাৰিলে। বিজ্ঞাপনটোত এইবাৰ বাক্য এটা জিলিকি উঠিল ‘একতাই পৰম শক্তি’।\nনতুবা একতাৰ ওপৰতে ভিত্তি কৰি প্ৰদৰ্শন কৰা আন এখন শ্বৰ্ট ফিল্ম “এক চিৰিয়া অনেক চিৰিয়া”। আমিবোৰ তেতিয়া সৰু সৰু আছিলোঁ। কিন্তু একগোট হৈ কাম কৰিলে যে ভাল ফল পোৱা যায় সেয়া বুজি পাইছিলোঁ। পিছলৈ যিমানে ডাঙৰ হ’লোঁ সিমানে বুজিলোঁ, ব্যক্তিগতভাৱে মানুহজন যিমানেই দক্ষ নহওঁক কিয় দলগত প্ৰদৰ্শন সফলতাৰ আচল চাবি-কাঠি। কিন্তু এয়া জানো ইমান সহজ! একতাৰ মূল ভেটি হ’ল মনৰ মিল আৰু মতৰ মিল। দুজন মানুহৰ সকলো ক্ষেত্ৰতে মনৰ মিল বা মতৰ মিল হোৱাটো এক প্ৰকাৰ অসম্ভৱ। সেয়েহে মনৰ মিল আৰু মতৰ মিলৰ লগত পাৰস্পৰিক বুজা-পৰা বা এৰা-ধৰা হয়তো একতাৰ মূল আধাৰ।\nকথাতে কয় বোলে গাঁওখনত এটা নামঘৰ থাকিলে বুজিব ৰাইজৰ মাজত ভাল একতা আছে। সৰু-সুৰা কাজিয়া-পেচাল সকলো গাঁৱতে থাকে কিন্তু সামাজিক কামত একগোট হৈ আগবাঢ়ি অহাটো ভাল লক্ষণ। নামঘৰটো বা সেই নগৰৰ মাজমজিয়াত থকা শিৱদৌলটো অনৈক্যৰ মাজত ঐক্যৰ প্ৰতীক। দৌলৰ সিপাৰে থকা ক’ৰ্টৰ মোকৰ্দমাৰ এটা পক্ষই কে’চ জিকিবলৈ দৌলত চাকি জ্বলাই আহে আৰু আনটো পক্ষই কাষৰে মছজিদত আল্লাৰ আশীষ বিচাৰে। আল্লা আৰু ভগৱান দুয়োজনে আদালতৰ সন্মুখৰ পান দোকানখনত চলি থকা আড্ডাত হাতে হাতে ঘূৰি-ফুৰা চাধা অলপ ওঁঠৰ টিপত ভৰোৱাটোৱেই সেই মুহূৰ্তত চাগৈ উচিত বুলি ভাবে। সেই চাধাকণকো আপুনি ক’ব পাৰে ‘অনৈক্যৰ মাজত ঐক্য’ৰ প্ৰতীক বুলি।\nভগৱান বা আল্লাৰ কথা ওলাওঁতে আৰু এটা কথা কৈ থওঁ। ধৰ্ম হ’ল সমাজত জীয়াই থকাৰ নিয়ম। জন্মসূত্ৰে লগত আহে। নিজে অৰ্জা নহয় কিন্তু ভুঞ্জিব লগা হয় ওৰে জীৱন। ধৰা হওঁক পৃথিৱীৰ প্ৰথম ধৰ্ম হিন্দু ধৰ্ম। মনৰ বা মতৰ মিল নোহোৱাটো স্বাভাৱিক। ধানটোৱে প্ৰতি কণটো, মানুহে প্ৰতি মনটো। এজাকে কিছুমান নিয়ম ভাল নাপালে আৰু সেইবোৰ আঁতৰাই আন কিছুমান নতুন নিয়মৰ সংযোজন কৰি এক নতুন ধৰ্ম সৃষ্টি কৰিলে। সেয়াই হয়তো মুছলমান ধৰ্ম। ধৰ্মৰ গুৰিটো কিন্তু একেই আছে। গুৰিত এতিয়াও কোনোবা এজন অদৃশ্য শক্তি বহি আছে কাৰোবাৰ বাবে তেওঁ আল্লা, কাৰোবাৰ বাবে যীশু বা আন কাৰোবাৰ বাবে শিৱ, বিষ্ণু বা বুদ্ধ। ধৰ্ম মানেই এক অদৃশ্য ভয়।\nতেঁতেলীপৰীয়া গাঁৱৰ কাজীৰ অৱস্থা সংকটজনক। ডিব্ৰুগড় মেডিকেলত পৰি আছে। ডাঙৰ ল’ৰা ৰিয়াজুল ‘O-ve’ ব্লাডগ্ৰুপৰ সন্ধানত ঢাপলি মেলিছে। ব্লাডবেংকত ‘O-ve’ বটল দুটা পাই তাৰ মুখলৈ পানী আহিল। দুটা বটলৰ এটাত মন্দিৰৰ পুৰোহিত বীৰেণ গোস্বামীৰ তেজ আছে আনটোত আছে হৰিজন বস্তিৰ মিতৱাৰ তেজ। দুয়োজনে দুদিন আগতে লায়ন্স ক্লাৱে আয়োজন কৰা ৰক্তদান শিবিৰত তেজ দান কৰিছিল। মানে এতিয়া কাজীৰ দেহত একেলগে গোঁসাই আৰু হৰিজনৰ তেজ দৌৰিব। এই তেজটুপিকো কিন্তু অনৈক্যৰ মাজত ঐক্যত স্থান দিব পাৰি।\nতেজে যেনেকৈ ধৰ্ম-ভাষা নামানে তেনেকৈ যিকোনো মাদক দ্ৰব্যেইও ধৰ্ম-ভাষা নামানে। কথাতে কয়, “মদাপীৰ জাত নাই”। সেই পানীটুপিকো অনৈক্যৰ মাজত ঐক্যৰ প্ৰতীক হিচাপে ঠাই দিব পাৰি। প্ৰচণ্ড গোৰ এটা আহি ৰেষ্টুৰেণ্টৰ মালিকৰ টেবুলত পৰিল। “পইচা দিবি নে নিদিয় ক’?” এটা কঠোৰ কণ্ঠস্বৰ ভাহি আহিল। চাৰিওফালে এজাক পাহুৱাল ডেকাই তাক আৱৰি আছে। কোনোবা ৰাজনৈতিক দলৰ গুণ্ডাবাহিনী হ’ব। মালিকৰ কঁপা কঁপা হাতত এশটকীয়া বান্দিল দুটামান। এয়াও একতা। কিন্তু ভুল পথৰ একতা। আজিৰ দিনত এনেকুৱা ধৰণৰ ঐক্য বেছি দেখা যায়। তেনে ঐক্য আমাক নালাগে। আপুনি বিৰোধ কৰিব বিচাৰে? আপুনি জানে আপুনি শুদ্ধ। তেন্তে অকলে আৰম্ভ কৰক। আপুনি যদি সত্য আৰু শুদ্ধ তেন্তে মতৰ মিল হোৱালৈ ৰৈ থকাৰ প্ৰয়োজন নাই। কবিগুৰু ৰবীন্দ্ৰনাথ ঠাকুৰৰ ভাষাত “যদি তোৰ দাক শুনে কেউ না আসে তবে একলা চলো ৰে”।\nবেছি দূৰলৈ যোৱাৰ প্ৰয়োজন নাই ফেইচবুকৰ ‘অসমীয়াত কথা-বতৰা’ গোটটোৰ কথাই চাওঁক। প্ৰথমতে আঙুলিৰ মূৰত গণিব পৰা দুজনমানে অসমীয়াত লেখা আৰম্ভ কৰিছিল। লাহে লাহে সংখ্যা বাঢ়ি আহিবলৈ ধৰিলে। কোনোকালে নিলিখাজনেও ইয়াত লেখা-মেলা কৰা হ’ল। লেখাবোৰ লাহে লাহে পাঠকে গ্ৰহণ কৰা হ’ল। মাজে-মাজে তৰ্ক-বিতৰ্ক নোহোৱা নহয়। কিন্তু সুস্থ পৰিৱেশত তৰ্ক-বিতৰ্ক হোৱাটো একো বেয়া কথা নহয়। অসমীয়াৰ অস্তিত্বকলৈ বিশেষ চিন্তা কৰিব নালাগে। যেতিয়ালৈ এই গোটটো আছে অসমীয়া ভাষা জীয়াই থাকিব; কাৰণ গোটৰ মূল উদ্দেশ্যই হৈছে অসমীয়া ভাষাৰ প্ৰসাৰ আৰু প্ৰচাৰ। ভাল লাগে যেতিয়া হাজাৰ যোজন আঁতৰৰ কোনোবাই নিজৰ ঘৰখনৰ কথা মনত পেলাই কিবা লিখে বা কেতিয়াও নুশুনা এটা বিষয়ৰ ওপৰত কোনোবাই জ্ঞান দিয়ে। কেতিয়াবা ভাৱ হয় ইয়াত ভাল-বেয়া, হাঁহি-কান্দোন , জীৱন সংগ্ৰাম সকলো আছে। নাই ধনী-দুখীয়াৰ প্ৰাচীৰ। নাই কোনো জাত-পাত, উচ্চ-নীচৰ ভেদাভেদ, আস্তিক-নাস্তিক সকলোৱে একেলগে আনন্দ কৰা এক মঞ্চ। এই মঞ্চৰ আন এক অৱদান মাহেকীয়া আলোচনী ‘সাহিত্য ডট্ অৰ্গ’; যি অসমীয়া ই-আলোচনীৰো বাটকটীয়া। প্ৰথমে এক অজান বাটত অকলে আগবঢ়া ‘সাহিত্য ডট্ অৰ্গ’ৰ দ্বাৰা অনুপ্ৰাণিত হৈ আৰু বহুকেইখন সফল ই-আলোচনী দেখা গৈছে। এয়া অসমীয়া জাতি আৰু ভাষাৰ বাবে শুভলক্ষণ। আমি সৰুকৈ আৰম্ভ কৰিছিলোঁ কিন্তু আজি ই এক পৰিয়ালৰ দৰে হৈ পৰিছে। এটা হাজাৰজনৰ পৰিয়াল। হয়তো ইয়াতেই আমাৰ অজানিতে গঢ় লৈ উঠিছে এক বৌদ্ধিক আন্দোলন। অনৈক্যৰ মাজত একতাৰ সাঁকো হৈ আগলৈয়ো সাহিত্য ডট্ অৰ্গৰ এই যাত্ৰা অব্যাহত থাকক— এয়ে আমাৰ কামনা।\n← অসমীয়া ভাষা: অনৈক্যৰ মাজত ঐক্য (ড° অঞ্জল বৰা)\nপদপথত সুখৰ টুকুৰা ছৱি ( নন্দিতা খাখলাৰী ) →\nসম্পাদকীয় (দিগন্ত কুমাৰ ভট্টাচাৰ্য)\nOctober 15, 2012 26\nসম্পাদকীয় – নাজিফ হাজৰিকা


শ্ৰীমন্ত শংকৰদেৱৰ বিজ্ঞান মনস্কতা\nমোহন শইকীয়া অৱসৰী প্ৰধান শিক্ষক\nপ্ৰণিধানযোগ্য যে আৰ্য সভ্যতাই বিকাশ লাভ কৰাৰ পূৰ্বে ভাৰতত অতিকে গৌৰৱশালী অনাৰ্য সভ্যতাই প্ৰসাৰ লাভ কৰিছিল। অনাৰ্য সভ্যতাৰ অন্যতম বৈশিষ্ট্য হৈছে ই অন্তৰ্মুখি অৰ্থাৎ ধ্যানপ্ৰধান । ই সদায় মানৱীয় চেতনাৰ অন্তৰালত থকা অন্তৰ্জগতখন সুক্ষ্মাতিসুক্ষ্মভাৱে অন্তৰ্দৰ্শন কৰিছিল। কিন্তু বহিৰ্মুখী আৰ্য সভ্যতাই বহিৰ্জগত অৰ্থাৎ প্ৰকৃতি জগতৰ সূক্ষ্ম অনুসন্ধান কৰিছিল। আৰ্য আৰু অনাৰ্য সভ্যতাৰ সমন্বয়তে অন্তৰ্জগত আৰু বহিৰ্জগতৰ মাজত এক মধুৰ সম্পৰ্ক স্থাপন হয়। ইয়াৰ পৰাই উদ্ভৱ হৈছে সনাতন ধৰ্মৰ পৰিপূৰ্ণতা। বৈদিক বৰ্ণাশ্ৰম ধৰ্মৰ যি বিজ্ঞান সন্মত জীৱনযাত্ৰা, সেয়া হৈছে উভয় সভ্যতাৰ পৰিপূৰক পৰিণাম অৱস্থা। কিন্তু উত্তৰ বৈদিক কালত বৰ্ণাশ্ৰম ধৰ্মৰ বৈজ্ঞানিক জীৱন যাত্ৰাৰ প্ৰক্ৰিয়া শিথিল হৈ পৰিল। বৰ্ণাশ্ৰমৰ গুণগত বৈজ্ঞানিক জীৱনযাত্ৰাৰ ঠাইত জাতিবাদ অৰ্থাৎ জন্মগত অধিকাৰ সাব্যস্তৰ সংকীৰ্ণতাই আধিপত্য বিস্তাৰ কৰিলে। ফলত জাতিগত গোড়ামী আৰু অস্পৃশ্যতাৰ মহাপাপে পবিত্ৰ সনাতন ধৰ্মক কলুষিত কৰিলে।\nকোৱা বাহুল্য মাথো যে সেই সময়ছোৱাত ধৰ্মৰ নামত সামন্ত সকলে সাধাৰণ শ্ৰেণীৰ লোকৰ ওপৰত উৎপীড়ন চলাইছিল। সমাজত অৰাজকতাৰ সৃষ্টি হৈছিল। এনে এক সন্ধিক্ষণত সমাজখনক ধৰ্মীয় সংকীৰ্ণতা আৰু অস্পৃশ্যতা ৰূপ মহাব্যাধিৰ পৰা উদ্ধাৰৰ বাবে ভক্তি আন্দোলনৰ সৃষ্টি হৈছিল। ৰামানুজাচাৰ্য, বল্লভাচাৰ্য, মাধৱাচাৰ্য, নিম্বাকাচাৰ্য, শ্ৰীকৃষ্ণচৈতন্য ভাৰতী, তুকাৰাম আদি ধৰ্মাচাৰ্য সকলে খ্ৰী. ত্ৰয়োদশ-চতুৰ্দশ শতিকা মানৰ পৰা ভাৰতত নৱবৈষ্ণৱ ধৰ্ম প্ৰচাৰ কৰে। উল্লেখ্য যে বৈদিক সাহিত্যত বিষ্ণুৰ উল্লেখ থাকিলেও গুপ্তসকলৰ পূৰ্বে বৈষ্ণৱ বুলি এটা আনুষ্ঠানিক ধৰ্ম নাছিল। তেওঁলোকে প্ৰথমে ইয়াক ৰাজধৰ্ম ৰূপে গ্ৰহণ কৰে।\nভক্তি আন্দোলনৰ প্ৰৱক্তা সকলে ইয়াৰ প্ৰচাৰ আৰু প্ৰসাৰৰ বাবে শ্ৰীমদ্ভাগৱত পুৰাণ আৰু শ্ৰী মদ্ভাগৱত গীতাৰ আশ্ৰয় গ্ৰহণ কৰে। গীতাৰ সৰ্বজনীন উপদেশ, সম্প্ৰদায় নিৰপেক্ষ বিচাৰ আৰু বিভিন্ন দাৰ্শনিক মতবাদৰ সমন্বয় ভাৱনাৰ উদাত্ত বাণীসমূহৰ দ্বাৰা ধৰ্মাচাৰ্য সকলে সনাতন ধৰ্মৰ বিশুদ্ধ ৰূপটো উজলাই তুলিবলৈ সামৰ্থ হ'ল। প্ৰাচীন অসমৰ ৰাজন্য বৰ্গৰ সৈতে গাঢ় সম্পৰ্কৰ ফলশ্ৰুতিত খ্ৰী. পোন্ধৰ-ষোল্ল শতিকাত ভক্তি আন্দোলনৰ ঢৌ সুদূৰ অসমলৈকো প্ৰবাহিত হৈছিল। নানা প্ৰকাৰৰ কুসংস্কাৰ, অন্ধবিশ্বাস আৰু জাত-পাতৰ বিভেদ ৰূপী মহাব্যাধিৰ দ্বাৰা আক্ৰান্ত বৃহত্তৰ অসমীয়া সমাজখনক উদ্ধাৰৰ বাবে অসমত মহাপুৰুষ শ্ৰীমন্ত শংকৰদেৱৰ (১৪৪৯-১৫৬৯) আবিৰ্ভাৱ হ'ল। তেওঁ এজন সমাজ বিজ্ঞনীৰ ৰূপত বিধ্বস্ত প্ৰায় অসমীয়া সমাজখনক ন-ৰূপত গঢ় দিয়াৰ উপায় চিন্তিলে। তেৰাৰ প্ৰধান শিষ্য মাধৱদেৱ, হৰিদেৱ, দামোদৰ দেৱ প্ৰমুখ্যে আচাৰ্য সকলে অসমত ভক্তিধৰ্ম প্ৰচাৰ আৰু প্ৰসাৰৰ বাবে অহোপুৰুষাৰ্থ কৰিলে।\nগুৰুজনাই উপলব্ধি কৰিছিল যে বিভিন্নতাৰে পৰিপূৰ্ণ অসমীয়া সমাজ খনক কেৱল ধৰ্মীয় সংস্কৃতিৰেহে একত্ৰিত কৰিব পাৰি। সেয়ে,\nকিৰাত কছাৰী খাচি গাৰো মিৰি\nঅসম মূলুক ধোবা যে তুৰুক\nকুবাচ ম্লেচ্ছ চণ্ডাল।।\nআনো পাপী নৰ কৃষ্ণ সেৱকৰ\nসংগত পৱিত্ৰ হয়।\nভকতি লভিয়া সংসাৰ তৰিয়া\nবৈকুণ্ঠে সুখে চলায়।। (ভাগৱত ২/৫৩,৫৪) অৰ্থাৎ\nএই সকলো জাতি-জনগোষ্ঠী একেলগে বহি ভক্তিধৰ্ম আচৰণ কৰিব পৰা ব্যৱস্থা কৰিছিল।\nশংকৰ- মাধৱে দিয়া নাম কীৰ্তন গীতৰ অমিয়া মাধুৰী পান কৰি সকলো জাতিৰ মানুহ আনন্দত শিহৰিত হ'ল; ভক্তিৰগত বুৰ দিলে-\nহৰিনাম ৰসে বৈকুণ্ঠ প্ৰকাশে\nশ্ৰী মন্ত শংকৰে পাৰ ভাঙ্গি দিলা\nবহে ব্ৰহ্মাণ্ডক ভেদি।। (নামঘোষা -৩৭১)\nসংকীৰ্ণতাৰ পৰিধি ভাঙি গুৰুজনাই সকলো লোককে মুকলি আকাশৰ তললৈ উলিয়াই আনিবলৈ সক্ষম হ'ল। গুৰুজনাই সমাজক দিলে এক কল্যাণকাৰী যুগজয়ী সংস্কৃতি, কৃষ্ণ সংস্কৃতি। যিহেতু তেওঁ অব্যক্ত, সেয়ে তেওঁৰ থাপনা নিৰাকাৰৰ থাপনা। সন্মুখত সীমিত কল্পনাৰ মূৰ্তি নাই। আছে নিৰ্গুণ নিৰাকাৰৰ অসীম ব্যঞ্জনা। স্বৰূপাৰ্থতে গুৰুজনা আছিল সমন্বয়ৰ প্ৰতীক, সেয়ে তেৰাই "গাৰোৰ গোবিন্দ, মিৰিৰ পৰমানন্দ, আহোমৰ নৰহৰি, ভোৰৈ জয়ৰাম, নগাৰ নৰোত্তম, কছাৰীৰ ৰমাই, কৈৱৰ্ত্তৰ পূৰ্ণানন্দ, বণিয়াৰ হৰিদাস, কাৰ্বিৰ জয়হৰি, মুছলমানৰ চান্দমাই আৰু ব্ৰাহ্মণৰ দামোদৰক শিষ্য কৰি লৈছিল।\nতাহানিতে মহাপুৰুষ শ্ৰীমন্ত শংকৰদেৱে বৈজ্ঞানিক দৃষ্টিভঙ্গীৰে সত্ৰানুষ্ঠান, নামঘৰৰ যোগেদি নাম, কীৰ্তন কৰি গাজী ,প্ৰসাদ গ্ৰহণৰ ব্যৱস্থা কৰি থৈ যোৱা বুলি আজি বহুলভাৱে চৰ্চা হৈছে। নানা বিধ বাদ্য বজাই হৰিধ্বণি কৰি নামগুণ গাই থকা সময়খিনিত সৰ্বান্তকৰণে ঈশ্বৰ বন্দনাৰ সমান্তৰালভাৱে আমাৰ অজ্ঞাতে শাৰীৰিক ব্যায়াম এটাও হয়। নানা জাতি-জনগোষ্ঠীৰ লোকে যাতে জাতি যোৱাৰ দ্বিধাবোধ নোহোৱাকৈ একেলগে বহি গাজী, প্ৰসাদ, গোজ ওলোৱা মগু, বুট তথা কল, কুঁহিয়াৰ, নাৰিকল, অমিতা, মধুৰিয়াম, মাটিকঁঠাল আদি উপচাৰ গ্ৰহণ কৰিব পাৰে তাৰ ব্যৱস্থাও গুৰুজনাই কৰি থৈ গৈছে।\nকেঁচা ৰূপত ব্যৱহাৰৰ ফলত অকণো নষ্ট নোহোৱাকৈ এই খাদ্য দ্ৰব্য সমূহৰ Protein, Vitamin আদি শৰীৰে অনায়াসে লাভ কৰিব পাৰে। আৰু Enzyme ৰ সহায়ত এই খাদ্য জীণ যায়। তদুপৰি আদাৰ ব্যৱহাৰে এই প্ৰক্ৰিয়াক অতি সহজসাধ্য কৰি তোলে। লোক বিশ্বাস মতে মাহ প্ৰসাদ খাই মুখ ধুব নাপায়। গুৰুজনাই মাহ-প্ৰসাদৰ লগত কুঁহিয়াৰৰ ব্যৱহাৰৰ দ্বাৰা এই সমস্যাৰ সমাধান কৰিছে। প্ৰসাদ গ্ৰহণৰ অন্তত কুঁহিয়াৰ ছোবাই মানুহে দাঁতৰ গুৰিত লাগি থকা প্ৰসাদৰ অৱশিষ্ট খিনিও উদৰস্থ কৰে।\nপ্ৰাচীন ভাৰতৰ ঋষি মুণি সকলে জীৱন আৰু বিশ্বজগত সম্পৰ্কে জ্ঞান সাধনাৰ মাধ্যমেৰে লাভ কৰা শেষ সত্যৰ বৰ্ণনা উপনিষদ সমূহত স্থান দিছে। ই প্ৰকৃত পক্ষে বৈজ্ঞানিক অনুসন্ধানত লাভ কৰা সত্যক বাদে আন একো নহয়। কিন্তু আমাৰ দুৰ্ভাগ্য যে তেওঁলোকৰ বৈজ্ঞানিক অনুসন্ধানৰ প্ৰক্ৰিয়া বা পদ্ধতি আধুনিক বিজ্ঞানে আৱিষ্কাৰ কৰাত আজিও সফল কাম হ'ব পৰা নাই। সেইবাবেই ইয়াক পোনপটীয়াকৈ বৈজ্ঞানিক অনুসন্ধানৰ সিদ্ধান্ত বুলি গ্ৰহণ কৰাত বিজ্ঞান দ্বিধাগ্ৰস্ত বা দুদোল্যমান অৱস্থাত আছে।\nপ্ৰতিসম্প্ৰতি বিজ্ঞানে ইলেক্ট্ৰন্ , নিউট্ৰন্ আৰু প্ৰট'নৰ দৰে পৰমাণুৰ উপাদান আৱিষ্কাৰ কৰিবলৈ সক্ষম হৈছে। আৰু ই বিজ্ঞানী সকলক জীৱন তথা জগতৰ সৃষ্টিৰহস্যৰ প্ৰভূত সন্ধান দিবলৈ সক্ষম হৈছে। শেহতীয়াকৈ পদাৰ্থ বিজ্ঞানী সকলে "হিগছব'চন" (পিটাৰ হিগছ্ আৰু সত্যেন্দ্ৰ নাথ বসুৰ নামেৰে নামাংকিত) নামৰ চতুৰ্থটো উপাদানৰ অস্তিত্ব প্ৰমাণ কৰিবলৈ সক্ষম হৈছে। তেওঁলোকৰ মতে ইয়াতকৈ ক্ষুদ্ৰতম আৰু একো নাই। ই অন্যান্য পৰমাণুৰ ওজন বা ভৰ দি পদাৰ্থৰ সৃষ্টি কৰিছে। এই কণকে ঈশ্বৰ কণা বোলা হৈছে। যদি সেয়ে হয় কেইবাহাজাৰ বছৰ পূৰ্বে উপনিষদৰ ঋষিয়ে (সত্য দ্ৰষ্টা ঋষি) মন্ত্ৰৰ মাজত ধৰি ৰখা সত্যৰ উচৰ চাপিবলৈ আধুনিক বিজ্ঞান বহুলাংশে সফল হোৱা বুলিব পাৰি।\nসেয়ে হয়তো শ্ৰীমন্ত শঙ্কৰদেৱে ঈশ উপনিষদৰ প্ৰথম মন্ত্ৰটোৰ আধাৰত এটি বৰগীতত কৈছে\n"ঈশস্বৰূপে হৰি সৱ ঘটে বৈঠহ, জৈছন গগন বিয়াপি।"\nসদৌ শেষত ক'ব পাৰি, আমি সকলোৱে ধৰ্মীয় গোড়ামি, অন্ধবিশ্বাস আৰু কু-সংস্কাৰৰ গ্ৰাসৰ পৰা মুক্ত হৈ সকলো কথা বিজ্ঞান মনস্কতাৰে বিচাৰ বিশ্লেষণ কৰি চলিব পাৰিলে সংসাৰত সুখী জীৱন যাপন কৰা অসম্ভৱ নহয়।


ৰাষ্ট্ৰ সন্ত্ৰাসৰ অসমাপ্ত অধ্যায় -(৪) – Mahabahoo\nHome/Assam News & Articles/ৰাষ্ট্ৰ সন্ত্ৰাসৰ অসমাপ্ত অধ্যায় -(৪)\n১৯৯০ চনৰ ২৮ নৱেম্বৰৰ মাজনিশাৰ পৰা অসমৰ সমাজ-জীৱনলৈ অমানিশা নামি আহিছিল! দিল্লীৰ শাসকৰ প্ৰত্যক্ষ নিৰ্দেশত অসমত সেনা-বাহিনী মেলি দিয়া হৈছিল। কেৱল শাসকৰ স্বাৰ্থত জাপি দিয়া হৈছিল সংবিধানৰ দ্বাৰা অনুমোদিত অতি জঘন্য, অতি অমানৱীয় “সশস্ত্ৰ বাহিনী বিশেষ ক্ষমতা আইন”। এই আইনৰ বলতে আলফা দমনৰ নামত আৰম্ভ কৰিছিল নৃশংস সেনা -অভিযান । প্ৰথমটো অভিযানৰ নাম আছিল “অপাৰেছন বজৰংগ”!\nপ্ৰথম অভিযানটোত “সংযুক্ত মুক্তি বাহিনী অসম” চমুকৈ ‘আলফা’ৰ সদস্য সকল নিঃশেষ কৰিব নোৱাৰি লগে লগে আৰম্ভ কৰিছিল দ্বিতীয়টো অভিযান। দিল্লী – দিছপুৰৰ প্ৰত্যক্ষ পৃষ্ঠপোষকতাত “সশস্ত্ৰ বাহিনী বিশেষ ক্ষমতা আইন”ৰ দৰে নৃশংস ক’লা আইনৰ অধীনতে ১৯৯১ চনত আৰম্ভ কৰা হ’ল “অপাৰেছন ৰাইনো”!\nঅসম মুৃলুকত সংঘটিত হোৱা এই দুই অমানৱীয় সেনা-অভিযানত “সশস্ত্ৰ বাহিনী বিশেষ ক্ষমতা আইন”ৰ বলতে সেনা-বাহিনীয়ে অসমৰ নিৰীহ-নিৰপৰাধী ৰাইজৰ ওপৰত নিৰ্মম নিৰ্যাতন চলাইছিল। কোনো বাচি যাব পৰা নাছিল! কি ডেকা, কি বুঢ়া, কি জীয়ৰী-বোৱাৰী, কি শিশু। কোনোৱে যদি পঙ্গুত্বক আদৰি লৈছে, কোনো কোনোৱে আকৌ মৃত্যুক। ভোগৰ সামগ্ৰীৰ দৰে আই-বাই-ভনীক নিয়মীয়াকৈ ধৰ্ষণ কৰিছিল।\n১৯৯১ চনৰ ১৬ অক্টোবৰৰ কথা। লখিমপুৰ জিলাৰ নাওবৈচাৰ কোৱাদঙা গাওঁত আলফা বিচাৰি সেনাবাহীনিৰ দল এটা প্ৰৱেশ কৰিছিল। সুধ পুচ নকৰাকৈয়ে গাঁওখনৰ প্ৰতিঘৰত আলফা সদস্য বিচৰণ কৰি প্ৰৱেশ কৰি গৈ আছিল। নিজৰ যি ইচ্ছা সেয়াই কৰিছে। এঘৰত প্ৰৱেশ কৰি তালাচী চলাই আলফা পৰিৱৰ্তে ভিতৰৰ এটা কোঠাত নৰিয়া গাৰে বিচনাত পৰি থকা এগৰাকী ৰোগীৰ মাত ভাহি অহা শুনা পালে। সেইগৰাকী আছিল ভনীমাই দত্ত। যাৰ বয়স আছিল চৈধ্য বছৰ৷ তাইৰ জ্বৰ হৈ থকাৰ বাবেই বিচনাত আছিল৷ সেইদিনা বিচনাত শুই থকা ১৪ বছৰীয়া কিশোৰী গৰাকীক ভোগৰ সামগ্ৰীৰ দৰে সেনা জোৱানে পৈশাচিক উল্লাসত মত্ত হৈ দলৱদ্ধ ধৰ্ষণ কৰাৰ পিচত নৃশংস ভাবে হত্যা কৰিছিল! নৰিয়া দেহাৰে চিঞৰি উঠিছিল যদিও তাইৰ চিঞৰ শুনি তাইক উদ্ধাৰ কৰিবলৈ সেই সময়ত কাৰোৰে সাহস হোৱা নাছিল। পিছত যেতিয়া ভাৰতীয় দখলদাৰী বাহিনীৰ দলটো গৈছিলগৈ, ঘৰৰ মানুহে নৰিয়াত থকা ভনীমাইৰ ৰক্তাক্ত নিস্প্ৰাণ শৰীৰ পাইছিল বিচনাত।\nদিল্লীৰ শাসকৰ প্ৰত্যক্ষ নিৰ্দেশত আৰু সংবিধানৰ দ্বাৰা অনুমোদিত অতি জঘন্য, অতি অমানৱীয় “সশস্ত্ৰ বাহিনী বিশেষ ক্ষমতা আইন”ৰ বলতে আলফা দমনৰ নামত ভাৰতীয় দখলদাৰী বাহিনীয়ে চৈধ্য বছৰীয়া ভনীমাই দত্তক ভোগৰ সামগ্ৰীৰ দৰে পৈশাচিক উল্লাসত মত্ত হৈ দলৱদ্ধ ধৰ্ষণ কৰাৰ পিচত নৃশংস ভাবে কৰা হত্যাৰ এয়া সম্পূৰ্ণ সঁচা ঘটনা। ৰাষ্ট্ৰ সন্ত্ৰাসৰ উদাহৰণ। যি সন্ত্ৰাসৰ বিচাৰ আজিও নহ’ল। অসম মুলুকত ভাৰত ৰাষ্ট্ৰৰ দ্বাৰা সংঘটিত এনে অলেখ ঘটনাৰে ভৰি আছে, আজিও ঘটি আছে যিবোৰ মাথোঁ লিপিবদ্ধ হৈ ৰ’ব ৰাষ্ট্ৰ সন্ত্ৰাসৰ বলি হোৱা নিৰীহ মানুহৰ বুকুত। অথবা ভাৰতীয় ৰাষ্ট্ৰ ব্যৱস্থাটোক ঘৃণা কৰা কাৰোবাৰ ডায়েৰীৰ পাতত।\nক’ৰ’না সংবাদ -(গল্প)\n5 Years of Demonetisation: Where do we stand now?\nকিতাপ, ছপাশাল, বাতৰিকাকত, কাগজ কলঃ ভয়ংকৰ সংকট সমগ্ৰ বিশ্বত\nInvasion of Privacy by The Apps\n|| মা আৰু দেউতা ||